B. Fehendhoo zone champion thashi nagaifi!\nފެހެންދޫ ޗެމްޕިއަން ޝީލްޑާއެކު އުފާފާޅުކުރަނީ– އީޓީ ފޮޓޯ/ޒުހުދާ\nފެހްންދޫ ޒޯން ޗެމްޕިއަން ތަށި ނަގައިފި!\nހިތާދޫ އޮންލައިން | 03 އޭޕްރީލް 2018\nއެސްޓީއޯ މިނިވަން ޗެމްޕިއަންޝިޕް ފުޓްބޯޅަ މުބާރާތުގެ ޒޯން ޗެމްޕިއަންކަން ހޯދައި ބ. ފެހެންދޫ މުބާރާތުގެ ފައިނަލް ބުރަށް ދަތުރު ކޮށްފިއެވެ.\nފެހެންދޫ ޒޯން ތިނެއްގެ މުބާރާތް ކާމިޔާބު ކުރީ ހަވީރު ނައިފަރު ފުޓްބޯޅަ ދަނޑުގައި ކުޅުނު ފައިނަލް މެޗުގައި 3-2 ގެ ނަތީޖާއަކުން ރ. މީދޫ ބަލިކޮށްގެންނެވެ.\nމިއަދުގެ މެޗުގައި މޮޅަށް ކުޅެ ގިނަ ހަމަލާ އުފެއްދީ ފެހެންދޫ ޓީމުންނެވެ. މެޗުގެ ފުރަތަމަ ހާފުގައި ފެހެންދޫގެ އާދަމް ނިޒާމް (ކިތުނާ) ލަނޑެއް ވައްދާލައި ނަމަވެސް އެސިސްޓެންޓް ރެފްރީ ވަނީ އެއީ އޮފްސައިޑް ލަނޑެއްކަމަށް ނިންމާފައެވެ. ފެހެންދޫ ޓީމުން ޖެހި ލަނޑު އޮފްސައިޑްކަން އެނގުނީވެސް އެޓީމުން އުފާފާޅު ކުރިތާ އިރުކޮޅެއް ފަހުންނެވެ. މި ނިންމުމާމެދު ފެހެންދޫ ޓީމުން ވަރަށް ބޮޑަށް ދެކޮޅު ހެދި ނަމަވެސް ރެފްރީގެ ނިންމުން ބަދަލުކޮށްފައެއް ނުވެއެވެ. މެޗުގެ ފުރަތަމަ ލަނޑު 45 ވަނަ މިނެޓުގައި ޖެހީ ފެހެންދޫ ޓީމުގެ ޙުސައިން ޝިފާހް އެވެ. ޒޯން މުބާރާތާއި ފައިނަލް ބުރުގައި މިދިޔަ ދެ އަހަރުވެސް އޭދަފުށީ ޓީމަށް ކުޅުނު ޝިފާހް މި ލަނޑު ޖެހީ ޢަބްދުލް މަޖީދު އިބްރާހީމް (މަޖިއްޓޭ) ތަނަވަސްކޮށްދިން ފުރުޞަތެއްގައެވެ.\nމެޗުގެ ދެވަނަ ހާފު ފެށިގެން މީދޫ ޓީމުން ކުޅުން ރަނގަޅުކޮށް ނަތީޖާ އެއްވަރު ކުރިއެވެ. މީދޫ ޓީމަށް މެޗުގެ 55 ވަނަ މިނެޓުގައި ލިބުނު ޕެނަލްޓީއަކުން އެއްވަރު ކޮށްދިނީ ނާޖިހު މުޙައްމަދު އެވެ. މެޗު އެއްވަރުވާން ދަނިކޮށް ފެހެންދޫން ވަނީ ގާތް ގާތުގައި ދެ ލަނޑު ޖަހާ ނަތީޖާ 3-1 އަށް ބަދަލުކޮށްލާފައެވެ. މެޗުގެ 84 ވަނަ މިނެޓާއި 90 ވަނަ މިނެޓުގައި މި ލަނޑުތައް އެޓީމަށް ޖަހައިދިނީ މީގެ ކުރިން އޭދަފުށީ ޓީމަށްވެސް ގިނަ ލަނޑުތަކެއް ޖަހައިދީފައިވާ ކިތުނާ އެވެ. ކިތުނާގެ ދެ ލަނޑު ޖަހަންވެސް މަގުފަހި ކޮށްދިނީ ދެވަނަ ހާފުގައި ކުޅެން ނުކުތް އަހްމަދު ޝާނެވެ. ދެ ލަނޑުގެ ތަފާތަކުން ފެހެންދޫ މެޗުން މޮޅުވާން ދަނިކޮށް މީދޫ ޓީމުން ވަނީ މެޗުގެ އިތުރު ވަގުތުގައި ލަނޑެއް ޖަހާ ފަރަގު ކުޑަކޮށްފައެވެ. މި ލަނޑު އެޓީމަށް ޖަހައިދިނީ އަހްމަދު އާސިފް އެވެ. ނަމަވެސް ފެހެންދޫން ވަނީ އެޓީމުގެ ލީޑު ހިފަހައްޓައި މެޗު ކާމިޔާބުކޮށް މުބާރާތުގެ ޗެމްޕިއަންކަން ހޯދާފައެވެ.\n300 މީހުން ރަޖިސްޓްރީގައި އޮންނަ ފެހެންދޫ އަކީ ރާއްޖޭގެ ނިސްބަތުންވެސް އެންމެ އާބާދީ ކުޑަ އެއް ރަށެވެ. އެރަށުން މިފަހަރުގެ އަތޮޅު މުބާރާތް ކާމިޔާބު ކުރީ ފުޓްބޯޅައިގައި ނަން މަޝްހޫރު އޭދަފުށި ބަލިކުރުމަށް ފަހުއެވެ. އަދި ޒޯން މުބާރާތުގައި އެޓީމުން ވާދަކުރި ނައިފަރާއި މީދޫ އަކީވެސް މުބާރާތަށް ވަރުގަދައަށް ތައްޔާރުވި ދެޓީމެވެ. ފެހެންދޫ މި ހޯދި ކާމިޔާބީއާއެކު އެޓީމު ދެން ވާދަކުރާނީ ޒޯން ޗެމްޕިއަނުންގެ މެދުގައި ކުޅެވޭ ފައިނަލް ބުރުގައެވެ.\n(ޚަބަރު - އީޓީ)


ޔޫސުފްގެފާނު –3– Esfiya\nހަޤީޤީ ކުޑަކުދިންގެ ދީނީ2mins ago\nޔޫސުފްގެފާނު – 3\nބޭބެއިންނާއެކު ޔޫސުފްގެފާނު ބައްޕާފުޅު އަރިހުން ނިކުމެ ވަޑައިގެން ދަތުރު ފެއްޓެވިއެވެ. ބައްޕާފުޅުގެ އަރިހުން ތަންކޮޅެއް ދުރަށް ދެވުމުން އެބޭބެއިން ޔޫސުފްގެފާނަށް އެއްޗެހި ގޮވަން ފެށިއެވެ. އަދި ޔޫސުފްގެފާނު ގޮވައިގެން ފުންވަޅެއްގެ ކައިރިއަށް ގޮސް ގަދަކަމުން އެކަލޭގެފާނުގެ ގަމީސްކޮޅު ބޭލުވިއެވެ. އަދި ވާގަނޑެއް ޖަހައި ޔޫސުފްގެފާނު އެވަޅަށް ތިރިކޮށްފައި އެބޭބެމެން ދިޔައެވެ.\nމާތްﷲ ގެ ރަޙްމަތްފުޅުން،އެކަލޭގެފާނަށް ފައިންޕުޅު އެޅުއްވުނީ ބޮޑު ހިލައެއްގެ މަތީގައެވެ. އެހިނދު އެކަލޭގެފާނަށް ބިރުވެރިކަން އިހުސާސް ކުރެވުނެވެ. ނަމަވެސް މާތްﷲ އެބިރުވެރިކަން ފިލުއްވައި ދެއްވިއެވެ. އަދި އެކަލޭގެފާނަށް އިލްހާމުން އެކަލޭގެފާނު އެ މުސީބާތުން ސަލާމަތް ވާނެކަން އެންގިއެވެ.\nޔޫސުފްގެފާނަށް އެގޮތަށް ކަންތައް ކުރުމަށްފަހު އެ ދިހަ އަޚުން ވަކި ހިސާބަކަށް ގޮސް މަޝްވަރާ ކުރަން ފެށީ ޔޫސުފްގެފާނާ ބެހޭ ގޮތުން ބައްޕާފުޅަށް ދަންނަވާނޭ ވާހަކަ އަކާ ބެހޭ ގޮތުންނެވެ. ހުރިހާ ބޭބެމެން މަޝްވަރާ ކުރުމަށް ފަހު ނިންމީ މިނިކާޖަނަވާރެއް ކޮއްކޯފުޅު ކައިލާފިއޭ ދެންނެވުމަށެވެ. އަދި މިކަމުގެ ހެކި ދެއްކުމުގެ ގޮތުން އެ ސަރަޙައްދުގައި އުޅުނު ޖަނަވާރެއް ކަތިލައި އޭގެ ލޭ ޔޫސުފްގެފާނުގެ ހެދުންކޮޅުގައި އުނގުޅިއެވެ. އެއަށްފަހު އިރުއޮއްސުމުން ބައްޕާފުޅު އަރިހަށް ރޮމުންރޮމުން ދިޔައެވެ. ޔައުޤޫބުގެފާނަށް އެމީހުންގެ ތެރެއިން ޔޫސުފްގެފާނު ފެނިވަޑައި ނުގަތުމުން އެކުދިންނަށް ވިދާޅުވިއެވެ. ޔޫސުފްގެފާނު ކޮބައިހެއްޔެވެ ؟ އެއުރެން ދެންނެވިއެވެ. އޭ އަހަރުމެންގެ ބައްޕާއެވެ. ތިމަންމެން ޔޫސުފްގެފާނާއެކު ކުޅެ މަޖާ ކުރަނިކޮށް ވަލު ޖަނަވާރެއް އައިސް އެކަލޭގެފާނު ކައިލާފިއެވެ. އެހިނދު ޔައުޤޫބުގެފާނު ހުންނަވާ ވިދާޅުވިއެވެ. ތިޔަކުދިން ތިޔަ ދޮގު ހަދަނީއެވެ. އެކުދިން ބައްޕާފުޅަށް ދެންނެވިއެވެ. މިއޮތީ ކޮއްކޯފުޅުގެ ގަމީސްކޮޅެވެ. އެ ގަމީސްކޮޅުގައި އެހެރީ އެކަލޭގެފާނުގެ ލޭ ކަން ބައްޕާފުޅަށް ފެނިވަޑައިގަންނަވާނެއެވެ. ޔައުޤޫބުގެފާނު ގަމީސްކޮޅަށް ބެއްލެވިއިރު ލޭ ހުއްޓެވެ. ނަމަވެސް ގަމީސްކޮޅުގެ އެއްވެސް ތާކުން ވީދިފައި ހުއްޓައި ފެނިވަޑައެއްނުގަތެވެ. މިނިކާ ޖަނަވާރެއް ޔޫސުފްގެފާނު ކައިލި ނަމަ އެގަމީސްކޮޅުގެ އެކި ތަންތަންކޮޅުން ވީދިފަ ހުންނާނެކަން އެކަލޭގެފާނަށް ވިސްނިވަޑައިގަތެވެ. އެވަގުތުން ފެށިގެން ޔައުޤޫބުގެފާނު ވަރަށް ބޮޑަށް ހިތާމަ ކުރައްވަން ފެއްޓެވިއެވެ. ދެން އެކުދިންނަށް އެކަލޭގެފާނު ވިދާޅުވިއެވެ. ހަމަކަށަވަރުން ތިޔަކުދިން ތިޔައީ ޔޫސުފްގެފާނާބެހޭގޮތުން ނުބައިކަމެއް ކޮށްފައެވެ. ކެއްކުރެއްވުމެވެ.\nހިތާމަ ދީނީ ލޯބި September 20, 2021\nހަޤީޤީ July 10, 2018\nހިތުގެ މިލްކުވެރިޔާ (އެގާރަވަނަ ބައި)\nހިތާމަ ދީނީ ލޯބި July 26, 2017\nޔޫސުފްގެފާނު – 2\nހަޤީޤީ ކުޑަކުދިންގެ ދީނީ3days ago


Baaghee Luthfee Ge Bayaan: Ehme Fahuge Thahyaaree Thakaai Raajje Ah Ais Hamalaa Dheyn Feshi Goeh - Vaguthu\nބަޔާނުގެ ހަތަރުވަނަ ބައި ތިރީގައި އެވާ ލިންކުން ފެންނާނެ\nBaaghee Luthfee Ge Bayaan: Hamalaa Dhinumah Sifainge Meehaku Sifainge Chart Kurahaadhin Goeh https://t.co/9MyhrgSH3t\n— Vaguthu Online (@VaguthuOnline) November 13, 2020\n1988 ސެޕްޓެމްބަރ މަހު ފަހުކޮޅު އިބްރާހިމް ހުސައިން ޒަކީއާ ބައްދަލުވެގެން ދެކެވުނު ވާހަކައެއްގެ ތެރޭގައި އޭނާގެ އޮސްޓްރޭލިއާއަށް ވަޑައިގަންނަވަން ދަތުރުފުޅެއް ހަމަޖެހިގެން އުޅޭވާހަކަ ވިދާޅުވިއެވެ. މިދަތުރުފުޅަކީ އޮނަރަބަލް އިލްޔާސް އިބްރާހިމް ވެސް ވަޑައިގަންނަވާ ދަތުރުފުޅެއް ކަމުގައި ވިދާޅުވިއެވެ. ދަތުރުފުޅު އޮތީ 1988 އޮކްޓޯބަރ މެދެއްހާ ހިސާބުގައި ކަމަށާ މިދަތުރުފުޅު ނިންމަވާފައި އޮނަރަބަލް އިލްޔާސް އިބްރާހިމް މާލެ ވަޑައިގަތުމާއެކު 1988 އޮކްޓޯބަރ މަހުގެ ފަހުކޮޅު ރައީސުލްޖުމްހޫރިއްޔާގެ ބޭރު ދަތުރުފުޅެއް ހަމަޖެހެމުންދާ ކަމަށާ، އެދަތުރުފުޅުގައި ވެސް އިބްރާހިމް ހުސައިން ޒަކީ ބައިވެރިވެ ވަޑައިގަންނަވާ ކަމަށް ވިދާޅުވިއެވެ.\nމިލިބުނު މައުލޫމާތު ސިއްކަ އަހްމަދު އިސްމާއިލް މަނިކަށް އަޅުގަނޑު ދިނުމާއެކު، ރައީސުލްޖުމްހޫރިއްޔާ ފުރާވަޑައިގަންނަވާ ތާރީޚް ސާފުކޮށް އަޅުގަޑަށް އަންގާދިނުމަށް ބުނީމެވެ. މިގޮތުން 1988 އޮކްޓޯބަރ 14 ގައި ސިއްކަ އަހްމަދު އިސްމާއިލް މަނިކު ސިންގަޕޫރުން އަޅުގަޑާ ގުޅާފައި ރައީސުލްޖުމްހޫރިއްޔާ ފުރާ ވަޑައިގަންނަވަނީ 29 އޮކްޓޯބަރ 1988 ގައި ކަމަށް ކޮމްފާމް ކޮށްދިނެވެ. މިމައުލޫމާތު ހޯދީ އިބްރާހިމް ހުސައިން ޒަކީ އަރިހުންކަމުން ސިއްކަ އަހުމަދު އިސްމާއިލް މަނިކު ބުންޏެވެ. އެޚަބަރު އަޅުގަޑު އުމާ މަހޭޝްވަރަމް އަށް ވެސް ދިނީމެވެ.\nދެން އެރޭ ނިދުމަށްފަހު ހެދުނު ތެދުވެގެން ދިޔައީ އުމާ މަހޭޝްވަރަމްގެ ބަބުލަޕިޓިޔަ އޮފީހަށް އޭނާ ހޯދާށެވެ. އޭނާ ހޯދައިގެން ކޮލްޕެޓިޔައަށް ދިޔައިރު މިސްޓަރ ބާބޫ އަޅުގަޑުމެން ޕޫކުލަމް އަށް ދިއުމަށްޓަކައި ބޯޓެއް ހޯދާފައި އޮތެވެ. އެރޭ 10:30 ހާއިރު ޕޫކުލަމްއަށް ދެވުނެވެ. މިތަނުން އަޅުގަޑާއި އުމާ މަހޭޝްވަރަމްއާއި އާރާ އާއި ތިން މީހުން ދިޔައީ މުއްލިކުލަމްއަށެވެ.\nމިދުވަސްވަރު ކަނޑުމަޑުވެފައި މޫސުން ރީއްޗެވެ. ޕްލޮޓްގެ މެންބަރުން ދުވަހަކަށް ވުރެ ދުވަހެއް އިތުރުވަމުން ދެއެވެ. 29 އޮކްޓޯބަރ 1988 ހާ ހިސާބަށް އަޅުގަޑުމެން ތިބީ މުއްކުލަމް ކޭމްޕްގައެވެ. 29 އޮކްޓޯބަރ 1988 ދުވަހު އުމާ މަހޭޝްވަރަމް އާއި އަޅުގަޑާ ވަސަންތީއާ އަދި ހުރިހާ ގްރޫޕް ލީޑަރުންގެ ބައްދަލުވުމެއް އޮތެވެ. މިބައްދަލުވުމުގައި މާލޭގެ ފޮޓޯއާއި ޗާޓް އަދި އެންއެސްއެސްގެ ހެޑްކްއާޓަރޒްގެ ޗާޓް ވެސް ދައްކާ ޗާޓް ސަރަހަކޮށްދީ ހެދީމެވެ. މާލެއާ ހަމަލާ ދޭން އުޅޭކަން ގްރޫޕް ލީޑަރުންނަށް އެގޭނީ 29 އޮކްޓޯބަރގެ ޖަލްސާގައި އުމާ މަހޭޝްވަރަމް ބުނުމުންނެވެ.\nއޭގެ ކުރީގައި މިކަން އެގޭނީ ހަމައެކަނި އުމާ މަހޭޝްވަރަމްއަށާއި ވަސަންތީއަށާއި އާރާއަށެވެ. ހުރިހާ ޕްލޭންތަކެއް ރޭވީ އުމާ މަހޭޝްވަރަމް އާއި ވަސަންތީއާއި ދެމީހުންނެވެ. އަދި މާލެ އަންނަން ދުރީމާ އެމީހުން ތިބޭނީ ވަސަންތީގެ ކޮމާންޑުގެ ދަށުގައެވެ. ވަސަންތީގެ ދަށަށް ތިބީ ފާރޫގާއި ބާބޫއެވެ. އަޅުގަޑާ ސަރަހައްދު އަހުމަދު ނާސިރާ ދެމީހުން ބޭރުގެ ކުލީ ސިފައިންގެ 80 މީހުންނާއެކު މާލެ އައިސް މާލެއާ ހަމަލާ ދިނުމަށްޓަކައި މުއްލިކުލަމް ބީޗުން ފުރީ 29 އޮކްޓޯބަރ 1988 ދުވަހުގެރޭ އިރާކޮޅު 08:30 ގައެވެ. އަޅުގަޑުމެން ހުރިހާ މީހުން މުއްލިކުލަމް ބީޗަށް ދިޔައިރު ބޮޑު ބޯޓެއް ފަޅޔގައި އޮތެވެ. އަދި އޭގެ އިތުރަށް ކުޑަވަރެއްގެ2ބޯޓާއި 55 ހޯސްޕަވަރގެ އިންޖީނެއް އަޅާފައިވާ ލޯންޗެއްވެސް އޮތެވެ. އަޅުގަޑުމެން މާލެއާ ހަމަލާދޭން ގެނައީ ތިރީގައި މިވާ ބާވަތްތަކުގެ ހަތިޔާރެވެ.\nއޭކާ 47 ރައިފަލް\nޖީ3ރައިފަލް\nޓީ 56 ރައިފަލް\nއާރް.ޕީ.ޖީ7(ރޮކެޓް، ޕްރޮޕެޑް، ގްރެނޭއިޑް)\nއެލް.އެމް.ޖީ. މެޝިން ބަޑި\nފިސްތޯލަ އަދި ވަޅިއެވެ.\nމީގެ އިތުރުން އަޅުގަޑުމެން ފިލައިގެން ދަމުން ހައިޖެކް ކުރީ އެމްވީ ޕްރޮގްރެސްލައިޓުން އަބުރާ ގެންދަން އުޅުނު ހަތިޔާރާއި އަޅުގަޑުމެން މާލެތެރެއަށް ދޫކޮށްލާފައި ދިޔަ ހަތިޔާރުތަކާއި އެންއެސްއެސް އަށް އަތުލެއްވި ހަތިޔާރާބެހޭ ތަފްސީލް އަޅުގަޑުގެ އިއުތިރާފާއެކު އަޅުގަޑު ސޮއި ކޮށްފައިވާ ލިސްޓްގާ އެވަނީއެވެ.\nމިހަތިޔާރުތައް ހޯދީ ޕްލޮޓް ޖަމާޢަތުގެ ފަރާތުންނެވެ. މީއެމީހުން ހަނގުރާމަކުރަން ގެންގުޅޭ ހަތިޔާރެވެ. މިކަމަށް ޚަރަދު ކުރަނީވެސް ޕްލޮޓް ޖަމާޢަތުގެ ފަރާތުންނެވެ. އެކަމަށް ޚަރަދުކުރާ މިންވަރެއް ނޭގެއެވެ.\nމި ހަތިޔާރުތައް ރަބަރު ކޮތަޅުތަކުގައި ބަންދުކޮށް ބޯޓަށް އެރުވީމެވެ. ޓީ52 ބޯޓަށް އެރީ ވަސަންތީ އާއެކު 42 މީހުންނެވެ. ދެން ބާތީ ތިބި 38 މީހުން އެރީ ކުޑަ ދެބޯޓަށެވެ. ދެން އެރޭ3ބޯޓް ޕެޓްރޯލް ލޯންޗެއްގެ އެހީގައި ދަތުރުކޮށްފައި ނުކުމެތިބީ މަސްވެރިން މަސްވެރިކަން ކުރަން ނުކުރަން ހިސާބުގައެވެ. އަނެއް ދުވަހު ހެދުނު އަސަރަހައްދުން "ސައުތުވެސްޓް-37" ކިޔާ މަސްބޯޓެއް ހައިޖެކް ކޮށްގެން ކުޑަ ދެބޯޓްގައި ތިބި މީހުން މިބޯޓަށް ޓްރާންސްފާކޮށްގެން އަޅުގަޑުމެން ދަތުރުފެށީ 30 އޮކްޓޯބަރ 1988 ދުވަހުގެ ހެދުނު 08:30 ގައެވެ. އަޅުގަޑު ހުރީ ޓީ52 ގައެވެ. ނާސިރު ހުރީ ސައުތުވެސްޓް-37 ގައެވެ.\nމާލެ އެރުމުގައި އަޅުގަޑުމެން ފުރަތަމަ ރާވާފައި އޮތީ މިހާބޮޑު ކަމަކަށް އަންނައިރު މީހުން ވެސް ތިބޭނީ ދަތުރު މަތީގައި ވަރުބަލިވެ ލޮޑުވެފައި ކަމަށްވާތީ މާލެއާ ކައިރިވުމުން ކަޑުއޮތްގިރީގައި ވަރުބައްޔަށް މަޑުކޮށްގެން ތިބެފައި ރަށާއި ކައިރިންދާ ދީނިފަހަރު ރަބަރު ޑިންގީގައި ގޮސް ހައިޖެކް ކޮށްގެން އެދޯނިފަހަރުގައި މާލެ އަންނާށެވެ. އެހެން ނަމަވެސް ސިއްކަ އަހުމަދު އިސްމާއިލް މަނިކު ބުނެފައި ވަނީ އެއީ ރައްކާތެރި ގޮތެއް ނޫންކަމަށާ އެތާގައި މަޑުކޮށްގެން ތިއްބާ ބޭޒާރުވެ އަޅުގަޑުމެންގެ މަޤުޞަދު ހާސިލްނުވެދާނެ ކަމަށެވެ. ވީމާ އެކަން އެގޮތަށް ނުކުރީއެވެ.\nއަޅުގަޑުމެން ފުރިއިރު އުމާ މަހޭޝްވަރަމްގެ ފަރާތުން ސިޓީއެއްވެސް ދިނެވެ. އޭގައި ވަނީ އެންއެސްއެސްގެ ހެޑްކްއާރޓަރޒްއާއި ހަމަލާ ދިނުމުގައި އެންމެ އިސްކޮށް ހުންނާނީ ވަސަންތީ ކަމަށާ އޭނާގެ ދަށުން ފާރޫގާ ބާބޫ ކަމަށެވެ. އެސިޓީ މިހާރު ވަނީ ބޯޓުތެރޭގައި ވީދާލާފައެވެ. މިހަމަލާގެ ތެރެއަށް އަޅުގަޑު ނުވަނުމަށާއި މިނިސްޓަރުގެ ގޭގެ ދައްކާފައި، ސިފައިންގެ މައި މަރުކަޒު އަތުލެވެންދެން އަޅުގަޑު ދުރުގައި ހުރުމަށް ހަމަޖެހިފައި ވެއެވެ. އަދި ސިފައިންގެ އަތުލުމަށް ފަހު އަޅުގަނޑު ސިފައިންގެއަށް ދާން ވެސް އޮތީ ރޭވިފައެވެ. އެއީ އަޅުގަޑުގެ މީހުން ހޯދާ މުޅި ތަން އަޅޔގަޑުގެ ކޮންޓްރޯލްގެ ދަށަށް ގެނައުމަށްޓަކައެވެ. އަޅުގަޑުގެ މީހުން ކަމުގައި ބަލާފައި އެވަނީ ޝާހިދުއާ އައްބާސް އަދި އެމީހުންނަށް ތާއިދު ކުރާނޭކަމަށް ބުނާ މީހުންނަށެވެ.\nއަދި ވަގުތީ ގޮތުން ސޯސަންގެ އެންއެސްއެސްގެ ހެޑްކްއާޓާޒަށް ހެދުމަށް ހަމަޖެއްސީމެވެ. އެއީ ސިފައިންގެ ހިފުމަށްފަހު އެވަގުތު އެތާތިބި އެންމެން ޣާޒީ ބިލްޑިންއަށް ގެންގޮސް އެމީހުންގެ ތެރެއިން އަޅުގަޑަށް ފެންނަ ބަޔަކު މަގާމުތަކަށް ހަމަޖެއްސުމަށްވެސް ވާނީ ނިންމިފައެވެ. އަދި ހުރިހާ މައްސަލަތަކެއް ހަމަޖެހެންދެން މިނިސްޓަރުން ގޭގައި ބަންދުކޮށްފައި ބޭތިއްބުމަށާ އޮފީސް އޮފީހުގެ ވެރިންގެ ގޮތުގައި ތިއްބެވި ހުރިހާ އެންމެން ވަޒީފާ އިން ވަކިކޮށް ގެއަށް ފޮނުވާލުމަށާ ރައްޔިތުންގެ މަޖިލިސް އެއްކޮށް މިހުރިހާކަމެއް މަޖްލިސް އަށް ހުށަހަޅާ އާސަރުކާރާ ކެބިނެޓް ހަމަޖައްސާގޮތް އެންގުމަށާއި އަދި ރައްޔިތުން ހަމަޖެހެންދެން ދެތިން ދުވަހަކަށް ކާފިޔު ހިންގުމަށް ރައީސް އޮފީހުން އިއުލާނެއް ނެރުމަށްވެސް ހަމަޖެއްސީމެވެ.\n30 އޮކްޓޯބަރ 1988 ދުވަހުގެ އިރުއޮއްސި 06:30 ހާއިރު އަޅުގަޑުމެން ޓްޓިކޮރިން ބަލާފައި ކޭޕްކޮމަރިން ފަރާތަށްގޮސް ކޯސްޓްލައިން ބަލައިގެން ދިވެހިރާއްޖެއަށް ދަތުރުކުރީމެވެ. އަޅުގަޑުމެން ދަތުރު ކުރަމުން ދިޔައީ އުމާމަހޭޝްވަރަމް ފާހަގަ ޖަހާފައިވާ ޗާޓަކާ އެއްގޮތަށެވެ. ޗާޓްގާ ދާންވީ މިސްރާބު ރޮގުދަމާ ކޮމްޕަސް ބަލަންވީގޮތް ދައްކާފައިވެއެވެ. ޓީ-52 ބޯޓްގެ ކެޕްޓަނަކަށް ހުރީ ދަތުރުކުރުމުގެ ތަޖުރިބާ ވަރަށް ލިބިފައިވާ މީހެކެވެ.\n2 ނޮވެމްބަރ 1988 ދުވަހުގެ އިރުއަރާ6ޖެހިއިރު އަޅުގަޑުމެން ތިބީ ދިވެހިރާއްޖޭގެ ހދ.ހަނިމާދޫ ބޭރުގައެވެ. އަޅުގަޑުމެން ބެލިބެލުމުން މާބޮޑަށް ރަށްތަކާ ކައިރިކުރެވިފައި ވާތީ ގާތްގަޑަކަށް 21 މޭލު ބޭރަށް ޖައްސާ މާލެއާ ދިމާލަށް މިސްރާބު ޖެހީއެވެ. 03 ނޮވެމްބަރ 1988 ރޭ ގާތްގަޑަކަށް މެންދަމުން އަލިވެ 1 ޖެހިއިރު މާލޭގެ އަލި އަޅުގަޑުމެންނަށް ފެނިއްޖެއެވެ. ހުރިހާ އެންމެން ވެސް އެމީހެއްގެ ހަތިޔާރާއެކު ޕޮޒިޝަން ނެގިއެވެ.\nއަޅުގަޑު އިން ބޯޓް ޓީ 52 މާލޭގެ ބަދަރަށް ވަނީ ގާތްގަޑަކަށް 04:15 ހާއިރުއެވެ. ޓީ 52 ގައި ތިބި މީހުން ފުންމާލީ ކުރީގެ ޕޯސްޓް އޮފީސް ހުރި އިމާރާތުގެ ކުރިމައްޗަށެވެ. ވަސަންތީ އާއި އޭނާގެ ގްރޫޕް ދުއްވައިގަތީ ސީދާ އެންއެސްއެގެ ހެޑްކްއާޓާޒް އާއި ދިމާއަށެވެ. ސައުތު ވެސްޓް މަޑުކުރީ ކޮމާޝަލް ހާބަރާ ދިމާއަށެވެ. އެބޯޓުގައި ތިބި މީހުން ފޭބީ އެލިއާ ސްޓޯރ ކުރިމައްޗަށެވެ. ބޯޓުން މީހުންތައް ފުންމާލުމާއެކު ބަޑި ޖަހަން ފަށައިފިއެވެ. ޓީ 52 ން4މީހުން ފިޔަވާ ދެން ތިބި މީހުން ފޭބުމުން އެބޯޓް އެ4މީހުންނާއެކު ގޮސް ބަދަރުކުރީއެވެ. ސައުތުވެސްޓުން ދަތުރުކުރި4ކްރޫންނާ4ޓެރަރިސްޓުން އެބޯޓުގައި އެބުރި ދިޔައީއެވެ.\nނޮވެމްބަރު 16, 2020 13:17\nމި ބާޣީންގެ ބަޔާންތަކަކީ، ބޮޑުއަކުރުން، އެންމޭނަށް ކިޔޭނެހެން ފެންނަންޖެހޭ އެއްޗެއް. ބާޣީންނަކީ ބަދަލު ހިފާނެގޮތެއް އަބަދުވެސް ރާވަމުން ދާނޭބައެއް.\nނޮވެމްބަރު 16, 2020 18:24\nލުތުފީކަހަލަ ލޭކެކޭ ކެރޭމީހުން މަދުވާނެ... ދިވެހިންގެ ތެރޭގައި މިހާރު ނޫޅޭ ހިއްވަރު ހުރި ބަޔަކު. އެންމެންވެސް އުޅެނީ އަނެކާ ކުއްވެރިކޮށް ރައްކާވެވޭތޯ.\nނޮވެމްބަރު 16, 2020 20:04\nމާއިރާ ބުނެގެން ކުރި ކޮމެންޓެއްތަ ތީ. ނޫނީ ތީ ކިހާ ހިއްވަރެއް ހުރި މީހެއްތަ\nނޮވެމްބަރު 16, 2020 19:23\nސިއކަ މިހާރު ވެރިކަމުގަ....\nބޮޑު ބާޢީ ފަޒުނާ ބައޕަ ސިއކަ\nނޮވެމްބަރު 22, 2020 11:55\nމިހަކަލަ ކަންތަށް ހިންގަނީ ވެރިކަމުގަ ތިބޭމީހުން ނުރުހޭމީހުންގެ ދުވަސްދުށްވާލާތީ އެމީހުންވެސް ބަލާނެ ފުރުސަތެޢްލިބޭ އިރަށްވެރިކަމުގަ ތިބިމީހުންގެ ދުވަސްދުށްވާލެވޭތޯ މީދުނިޔެހިންގާގޮތް އާދަމްގެ ފާނު ދުނިޔެއަށް ފޮނުޢްވީސުރެ ދެބަސްވެވޭކަށްނެތް މިކަހަލަ ކަންތައްހިންގާއިރު ކަމާނުބެހޭ މީހުނަނަށް ބޮޑެތިގެޢްލުންތައްލިބޭނީ


MDP ge inthihaabu faskurumaa medhu visnumah raees edhivadaigenfi\nއެމްޑީޕީގެ އެތެރޭގެ އިންތިހާބު ފަސްކުރުމާ މެދު ވިސްނުމަށް ރައީސް އެދިވަޑައިގެންފި\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އެމްޑީޕީގެ ގައުމީ މަޖިލީހުގައި ބައިވެރިވެވަޑައިގަންނަވަނީ -- ފޮޓޯ: އެމްޑީޕީ\nއެމްޑީޕީގެ އެތެރޭގެ އިންތިހާބު މިވަގުތު ބޭއްވުމާ ދޭތެރޭ އަލުން ވިސްނާލުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އެދިވަޑައިގެންފި އެވެ.\nރައީސް އެކަމަށް އެދިވަޑައިގެންނެވީ މިރޭ ބޭއްވި އެމްޑީޕީގެ ގައުމީ މަޖިލީހުގެ ބައްދަލުވުމުގައި ދެއްކެވި ވާހަކަފުޅުގަ އެވެ.\nރައީސް ސޯލިހް ވިދާޅުވީ އިންތިހާބެއް ބާއްވާ ކޮންމެ ވަގުތަކީ ޕާޓީގެ އެތެރޭގެ ވާދަވެރިކަން ބޮޑުވެގެންދާ ވަގުތެއް ކަމަށެވެ. އެކަމަކު މި ވަގުތަކީ ޕާޓީގެ ބަދަހިކަމަށް ވަރަށް މުހިއްމު ވަގުތެއް ކަމުގައި ވެސް ވިދާޅުވި އެވެ. އެހެންކަމުން ގައުމީ މަޖިލީހުގެ މެންބަރުންގެ ކިބައިން އެމަނިކުފާނު އެދިވަޑައިގެންނެވީ އެމްޑީޕީގެ އެތެރޭގެ އިންތިހާބު މިވަގުތު ބޭއްވުމާ މެދު ހުރިހާ ބޭފުޅުން ވިސްނާ ވަޑައިގަތުމަށެވެ.\nއެމްޑީޕީގެ އެތެރޭގެ އިންތިހާބު ފަސްކޮށްދިނުމުގެ އިޝާރާތެއް ރައީސް ސޯލިހް ކުރައްވާފައި މިވަނީ ރައީސް ނަޝީދަށް އަމާޒުކޮށް ދިން ބޮމުގެ ހަމަލާއަށް ފަހު އެމަނިކުފާނަށް ލިބިވަޑައިގެންނެވި ޒަހަމްތަކަށް ފަރުވާ ދެމުންގެންދާ އޭޑީކޭ ހޮސްޕިޓަލަށް މިއަދު ވަޑައިގެން ރައީސް ނަޝީދާ ބައްދަލުކުރެއްވުމަށްފަހު އެވެ. އެކަމަކު އިންތިހާބު ފަސްކުރުމާ މެދު ވިސްނުމަށް އެދިވަޑައިގެންނެވި ވަކި ސަބަބެއް ރައީސް ސޯލިހް ވިދާޅުވެފައެއް ނުވެ އެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އެމްޑީޕީގެ ގައުމީ މަޖިލީހުގައި ބައިވެރިވެވަޑައިގަންނަވާއިރު އަރިހުގައި ޕާޓީގެ ޗެއާޕާސަން ހަސަން ލަތީފް -- ފޮޓޯ: އެމްޑީޕީ\nއެމްޑީޕީގެ އެތެރޭގެ އިންތިހާބުގައި ޕްރޮވިންސްތަކާއި ސިޓީތަކާއި ދާއިރާތަކަށް 455 ބޭފުޅުން އިންތިހާބު ކުރުމަށް ހަމަޖައްސާފައިވެ އެވެ. ވޯޓުލުން ބޭއްވުމަށް ހަމަޖައްސާފައިވަނީ މި މަހުގެ 29 ވާ ހޮނިހިރު ދުވަހުގެ ހެނދުނު 9:00 އިން ހަވީރު 5:00 އަށެވެ. ވޯޓް ލާން އެއްވެސް ގައުމެއްގައި ވޯޓް ފޮއްޓެއް ނުބަހައްޓާނެ އެވެ. އެކަމަކު ރާއްޖޭގައި މީހުން ދިރިއުޅޭ ހުރިހާ ރަށެއްގައި ވެސް ވޯޓް ފޮށި ބަހައްޓަން ނިންމާފައިވެ އެވެ.\nއިންތިހާބުގައި ވާދަ ކުރުމަށް ބޭނުންވި އެ ޕާޓީގެ މެންބަރުންނަށް މަގާމުތަކަށް ކުރިމަތިލުމަށް ފުރުސަތު ހުޅުވާލީ އިއްޔެގެ ނިޔަލަށެވެ. އެހެންނަމަވެސް މަގާމުތަކަށް ކުރިމަތިލީ މީހުންގެ އަދަދެއް އެމްޑީޕީން އަދި ހާމަކޮށްފައެއް ނުވެ އެވެ.\nއެމްޑީޕީގެ އެތެރޭގެ އިންތިހާބުގައި ޕާޓީގެ މެންބަރުންގެ ގޮތުގައި މިހާރު ތިބި 93،354 މީހުންނަށް ވޯޓު ލުމަށް ފުރުސަތު ދިނުމަށް އެ ޕާޓީން ވަނީ ނިންމާފަ އެވެ. އިންތިހާބުގައި ވޯޓު ލާން ފުރުސަތު ދިނުމަށް ނިންމާފައިވަނީ އެމްޑީޕީން ބަލަހައްޓާ ޕާޓީގެ ދަފްތަރުގައިވާ މީހުންނަށެވެ. އިންތިހާބު ކުރިއަށް ދާނީ ކޮވިޑް-19 އާއި ގުޅިގެން އެޗްޕީއޭ އިން އަޅާފައިވާ ފިޔަވަޅުތަކާއެކުގައި ކަމަށްވެސް އެމްޑީޕީން ކުރިން ބުނެފައިވެ އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު އެޗްޕީއޭ + ޕޮލިޓިކްސް


Sentaru hasanbe – mulhi umuru sihhee hidhumaitheriehge gothugai\nސެންޓަރު ހަސަންބެ – މުޅި އުމުރު ސިއްޙީ ހިދުމަތްތެރިއެއްގެ ގޮތުގައި\nއިހު ޒަމާނުގައި، މީހުންނަށް ފަރުވާ ދިނުމަށް ރަށްރަށަށް ދަތުރުކުރުމުގެ ތެރޭގައި3ފަހަރެއްގެ މަތިން ވަނީ ކަނޑުވެފައެވެ. ރޭގަނޑުގެ ކަނު އަނދިރިކަމުގެ ތެރޭގައި ވިއްސާރައިގާ ދޯނި މަތީގައި މީހުން ވިއްސި ހަނދާން ދުވަހަކުވެސް ފިލައިގެން ނުދާނެއެވެ. އަދި ނޮޅިވަރަމުގެ ކުއްޖަކަށް ވަރަށް ބޮޑަށް އަނިޔާ ވެފައި ވަނިކޮށް އެއްވެސް ލަކުނެއް ނުފެންނާނެ ހެން ފަރުވާ ވަނީ ދީފައި އެވެ. މިއީ އުފަލާއެކު އަދި ފަހުރުވެރިކަމާއެކު “ސެންޓަރު ހަސަންބެ” ހިއްސާކުރި، މާޒީގެ ބައެއް ވާހަކަތަކެވެ.\nކުޅުދުއްފުށީ އަންބަރީގޭ، އަހުމަދު އާދަމާއި އައިމިނަތު އަލީއަށް ލިބިލައްވާފައިވާ ހަސަން އަހުމަދު (ސެންޓަރު ހަސަނު) އަކީ ސިއްހީ ދާއިރާއިން ގިނަބައެއްގެ ލޯބި ހޯއްދަވާފައިވާ ފަރާތެކެވެ. އުމުރުން 71 އަހަރުގެ “ސެންޓަރު ހަސަންބެ” އަކީ6ކުދިންގެ ބައްޕައެކެވެ. 1960 ވަނަ އަހަރު ސިއްހީ ދާއިރާއާ ގުޅުނު ހަސަންބެގެ 8 ކާފަ ދަރިން އެބަތިއްބެވެ.\nހދ ނޮޅިވަރަމްފަރު އަމީނިއްޔާ ސްކޫލުން ފުރަތަމަ ތައުލީމު ހާސިލް ކުރެއްވި ހަސަންބެ ވަނީ ކުޅުދުއްފުށީގައި އަމީރު އަމީން ސްކޫލު ހުޅުވުނު ހިސާބުން ފެށިގެން އެސްކޫލުގައިވެސް ތައުލީމް ހާސިލް ކުރައްވާފައެވެ. އެދުވަސްވަރުގެ އަތޮޅުވެރިންގެ އެދިލެއްވުމުގެ މަތިން މާލެ ބަދަލުވެ، އޭރު ހުރި ހަމައެކަނި ޑަކްޓަރުގެ ބެލުމުގެ ދަށުން ހަސަންބެ ސިއްހީ ދާއިރާގެ މައުލޫމާތު ހޯއްދަވާ އިލްމު އެއްކުރެއްވިއެވެ. އޭރުގެ “ވުޒާރަތުލް ސިއްހަ” ގައި މަސައްކަތް ކުރައްވަން ފެއްޓެވި ހިސާބުން ހަސަން އަހުމަދަށް “ސެންޓަރު ހަސަންބެ” ގެ ނަން ހަރުލިއެވެ. މިއަދާ ޖެހެންދެންވެސް ސެންޓަރު ހަސަންބެ އަށް އެނަމުން މުޚާތަބު ކުރާ މީހުންގެ އަދަދު ގިނަ ކަމީ މިދާއިރާގައި ހަސަންބެއަށް ލިބިފައިވާ އިހްތިރާމް ކަމަށް ހަސަންބެ ދެކެލައްވައެވެ.\nހަސަންބެ ރާއްޖޭގެ އެކި ރަށްރަށުގައި، އެންމެ ނުރައްކާތެރި ބަލިތައް ފެތުރުނު ޒަމާނުގައި އެ ބަލިތަށް ކޮންޓްރޯލް ކުރުމުގެ މަސައްކަތުގައި އިސްކޮށް ހުންނެވި އެވެ. އެދުވަސްވަރު ހަސަންބެ މަސައްކަތް ކުރަނީ އެކި އެކި ރަށްރަށަށް ޒިޔާރަތް ކޮށްގެންނެވެ. ސިއްހީ ދާއިރާގައި މަސައްކަތް ކުރާ މަދު ބައެއްގެ އިރުޝާދުގެ ދަށުން ރާއްޖޭގެ ގިނަ ރަށްތަކެއްގެ ސިއްހީ ހާލަތު ވަނީ ވަރަށް ގާތުން ތަޖުރިބާ ކުރައްވާފައެވެ. މިގޮތުން ހަސަންބެ ވަނީ “ސިގެއްލާ” އާއްމުވި ދުވަސްވަރު ހދ ހިރިމަރަދޫ ގައި އަދި ކޮލެރާ އާއްމުވި ދުވަސްވަރު ތ. ތިމަރަފުށީގައި ސިއްހީ ފަރުވާ ދެއްވުމަށް އިސްކޮށް ހުންނަވާފައެވެ.\n1968 ވަނަ އަހަރު ކުޅުދުއްފުށީ ރީޖަނަލް ހޮސްޕިޓަލުގައި މަސައްކަތް ކުރައްވަން ފެއްޓެވި ހަސަންބެ އަށް، ކުޅުދުއްފުށީގައި އެންމެ އާއްމުކޮށް ފެތުރޭ ބައްޔެއް ކަމަށް ފާހަގަ ކުރެވިފައިވަނީ ހުން އައުމާއި ރޯގާ އާއި ބޭރަށް ހިންގުމެވެ. އެހެން ނަމަވެސް މިހާރު އެކަންތައްތައް ވަރަށް ބޮޑަށް ކޮންޓްރޯލް ކުރެވިފައިވާކަން ހަސަންބެ ފާހަގަ ކުރެއްވިއެވެ.\nޒަމާނަށް އައި ބަދަލާއި ޓެކްނޮލޮޖީއަށް އައި ކުރިއެރުމުގެ ސަބަބުން ހޮސްޕިޓާ ތަކުގެ ފެންވަރު ރަނގަޅު ވެފާވާ ކަމާއި ބޮޑެތި އޮޕަރޭޝަން ފަދަ ކަންތައްތައް ކުޅުދުއްފުށިން ކުރެވުމަކީ މިދާއިރާއަށް ލިބުނު ވަރަށް ބޮޑު ކުރިއެރުމެއް ކަމަށް ހަސަންބެ ދެކެލައްވައެވެ.\nއެންމެ ފުރަތަމަ ހެލްތު އެސިސްޓެންޓެއްގެ ގޮތުން މަސައްކަތް ކުރަން ފެއްޓެވި ހަސަންބެއަށް 65 އަހަރުވެ ވަޒީފާއިން ރިޓަޔަރ ކުރެއްވުމާ ހަމައަށް ތަފާތު މަޤާމުތައް ވަނީ ފުރުއްވާފައެވެ. މިގޮތުން ސީނިއާ ހެލްތު އެސިސްޓެންޓާއި، ސުޕަރ ހެލްތު އެސިސްޓެންޓާއި، ޕަބްލިކް ހެލްތު އޮފިސަރުގެ އިތުރުން ސީނިޔާ ހެލްތު އޮފިސަރު ފާހަގަ ކޮށްލެވެއެވެ.\nޚިދުމަތުގެ މި ދިގު މުއްދަތުގައި ހަސަންބެ ވަނީ އާދަޔާ ޚިލާފު ގިނަ ކަންތައް ތަކަކާއި ކުރިމަތި ލައްވާފައެވެ. މިގޮތުން މީހުންނަށް ފަރުވާ ދިނުމަށް ރަށްރަށަށް ދަތުރުކުރުމުގެ ތެރޭގައި3ފަހަރެއްގެ މަތިން ހަސަންބެ ވަނީ ކަނޑުވެފައެވެ. ރޭގަނޑުގެ ކަނު އަނދިރީގައި ވިއްސާރައިގާ ދޯނި މަތީގައި މީހުން ވިއްސި ހަނދާން ދުވަހަކުވެސް ފިލައިގެން ނުދާނެކަމަށް ހަސަންބެ ވިދާޅުވި އެވެ. އަދި ނޮޅިވަރަމުގެ ކުއްޖަކަށް ވަރަށް ބޮޑަށް އަނިޔާ ވެފައި ވަނިކޮށް އެއްވެސް ލަކުނެއް ނުފެންނާނެ ހެން ފަރުވާ ދެވުނުކަމީ މިއަދުވެސް ހަސަންބެ އެކަމާ ފަހުރުވެރިވާ ކަމެއްކަމަށް ވިދާޅުވި އެވެ.\nރަށްރަށުގެ ސިއްހީ ކަންތައްތައް ބެލުމުގެ އިތުރުން ހައްޖުގެ މަތިވެރި އަޅުވެތިކަމުގައި ބައިވެރިވާ ހައްޖާޖީންނަށް އެހީތެރިވުމުގެ ގޮތުން ވެސް އެތައް ޒަމާނެއް ވަންދެން ހަސަންބެ މަސައްކަތް ކުރައްވާފައި ވެއެވެ. އެގޮތުން ހަސަންބެ ވަނީ 15 ފަހަރު ހައްޖަށް ގޮސް ހައްޖާޖީންގެ ސިއްހަތު ބެލެހެއްޓުމުގައި ހަރަކާތްތެރި ވެލައްވާފައެވެ. މިމުއްދަތުގައި އަތަމާ ގުރޫޕުން ހައްޖަށްދިޔަ ފަރާތްތަކުގެ ލޯބިވެސް ހަސަންބެ ވަނީ ހޯއްދަވާފައެވެ.\nސިއްޙީ ދާއިރާގެ ހަސަންބެގެ ދަރިންވެސް ދަނީ ހަރަކާތް ތެރިވަމުންނެވެ. ލެބް ޓެކްނީޝަނުންނާއި ނަރުހުންގެ ތެރޭގައި ވެސް ހަސަންބެގެ ދަރިން އިސް މަގާމުތަކެއް އަންނަނީ ފުރަމުންނެވެ. ހަސަންބެގެ ދަރިން ސިއްހީ ދާއިރާއާ ގުޅުމަށް މަޖުބޫރު ކޮށްފައި ނުވާނެކަމަށް ހަސަންބެ ވިދާޅުވި އެވެ. އަދި އަންނަ އަހަރު ހަސަންބެގެ ދަރިފުޅަކު ޑަކުޓަރުކަން ކިޔަވާ ނިމިގެން ޚިދުމަތް ދެއްވަން ފައްޓަވާނެކަން އުފާވެރި ކަމާއި ފަޚުރުވެރިކަމާއިއެކު ހަސަންބެ ފާހަގަ ކުރެއްވިއެވެ.\nހަސަންބެގެ “ސެންޓަރު ހަސަންބެ” ގެގޮތުގައި ދެމިހުރުމަށް އާއިލާގެ ފަރާތުން ލިބުނު އެއްބާރުލުން ޝުކުވެރިކަމާއި އެކު ހަސަންބެ ބަލައިގަނެއެވެ. މިދާއިރާއިން ލިބިލެއްވި ތަޖުރިބާ ހިއްސާކުރެއްވުމަށް ތައްޔާރަށް ހުންނެވި ހަސަންބެ ދެކެލައްވާ ގޮތުގައި އަމާނާތް ތެރިކަމާއި އިޚްލާސްތެރި ކަމާއިއެކު މަސައްކަތް ކޮށްފިނަމަ އެކަމެއް ހާސިލް ވެގެންދާނެއެވެ. އަޅުގަނޑުމެން އެދެނީ ހަސަންބެއަށް އުފާވެރި ފާގަތި ދުވަސްތަކަކަށެވެ.\nސެންޓަރު ހަސަންބެއަކީ އެންމެ ޒުވާން ދުވަސްވަރުން ފެށިގެން އުމުރުގެ އެންމެ ފަހުކޮޅުގައި ވެސް ދިވެހިންގެ އާންމު ސިއްހަތު ދުޅަހެޔޮކުރުމަށާއި، އާންމު ފަރުދުންގެ ސިއްހަތަށް ހިދުމަތްކުރެއްވުމުގައި ލާމަސީލު ނަމޫނާއެކެވެ.


Beyruge faraaiythakah bin milk kurevey maadhdhaa islaahu kuran agenda kohfi - vNews.mv\nބޭރުގެ ފަރާތްތަކަށް ބިން މިލްކުކުރެވޭ މާއްދާ އިސްލާހުކުރަން އެޖެންޑާކޮށްފި\nމުޙައްމަދު އުސާމް 09 April 2019, 11:59\nބޭރުގެ ފަރާތްތަކަށް ރާއްޖޭގެ ބިން މިލްކުކުރެވޭ ގޮތަށް ގާނޫނު އަސާސީއަށް ގެނެސްފައިވާ އިސްލާހު އުވާލާން ހުށަހެޅި ބިލު ރައްޔިތުންގެ މަޖިލީހުގެ ގައުމީ ސަލާމަތުގެ ކޮމިޓީން ފާސްކޮށް، އަންނަ ހޯމަ ދުވަހު ބާއްވާ ޖަލްސާއަށް އެޖެންޑާކޮށްފި އެވެ.\nއަންނަ ހޯމަ ދުވަހު ބާއްވާ މަޖިލިސް ޖަލްސާއަށް އެޖެންޑާކޮށްފައި އޮތީ ގާނޫނު އަސާސީއަށް އިސްލާހު ގެނައުމުގެ ބިލު ގައުމީ ސަލާމަތުގެ ކޮމިޓީން ދިރާސާކޮށް ނިންމި ގޮތުގެ ރިޕޯޓު މަޖިލީހަށް ހުށަހަޅައި ބިލަށް ވޯޓަށް އެހުމެވެ. މިއީ ގާނޫނު އަސާސީއަށް ގެންނަ އިސްލާހެއް ކަމުން، މިބިލު ފާސްވާނީ މަޖިލީހުގެ ޖުމުލަ މެންބަރުންގެ ތިންބައިކުޅަ ދެބައިގެ އަޣުލަބިއްޔަތުންނެވެ.\nގާނޫނު އަސާސީގެ 251 ވަނަ މާއްދާގެ (ހ) އަށް އިސްލާހު ގެންނަން މިދިޔަ ނޮވެމްބަރު މަހު މަޖިލީހަށް ހުށަހެޅުއްވީ އިދިކޮޅު ޕީޕީއެމްގެ ޕާލިމެންޓްރީ ގްރޫޕްގައި ހިމެނިވަޑައިގަންނަވާ މާފަންނު ދެކުނު ދާއިރާގެ މެންބަރު އަބްދުﷲ ރިފާއު (ބޮޗޭ) އެވެ. މިގޮތުން ރިފާއު ހުށަހެޅުއްވީ ގާނޫނު އަސާސީގައި ކުރިން އެ މާއްދާ އޮންނަ ގޮތަށް އަލުން މާއްދާ އިސްލާހު ކުރުމަށެވެ.\nގާނޫނު އަސާސީގެ 251 ވަނަ މާއްދާއަށް އެ އިސްލާހު ގެންނަން ރައްޔިތުންގެ މަޖިލީހުން އެއިރު ފާސްކުރީ މަޖިލީހުގައި ތިއްބަވާ 85 މެންބަރުންގެ ތެރެއިން 70 މެންބަރުންގެ ބޮޑު އަޣުލަބިއްޔަތަކުންނެވެ. މިއިސްލާހު ފާސްކުރުމަށް އޭރު އިދިކޮޅު މެންބަރުންގެ ގޮތުގައި ތިއްބެވި އެމްޑީޕީއާއި ޖުމްހޫރީ ޕާޓީގެ މެންބަރުން ވެސް ވޯޓް ދެއްވާފައިވެ އެވެ. މިބިލާ ދެކޮޅަށް ވޯޓު ދެއްވީ އެންމެ 14 މެންބަރުންނެވެ.\nބިލާ ދެކޮޅަށް ވޯޓު ދެއްވި މެންބަރުންގެ ތެރޭގައި މިހާރުގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވެސް ހިމެނިވަޑައިގަންނަވަ އެވެ. ރިޔާސީ އިންތިހާބުގެ ކެމްޕޭން ތެރޭގައި ވެސް ރައީސް ވަނީ ބޭރުގެ ފަރާތްތަކަށް ބިން މިލްކުރެވޭ ގޮތަށް ގާނޫނު އަސާސީއަށް ގެނެސްފައިވާ އިސްލާހު އުވާލަން ޖެހޭ ކަމަށް ވިދާޅުވެފަ އެވެ.


Flat: "Gedhoreh noon, jalu golhi thakeh" | Mihaaru\nދެވަނަ ފިޔަވަހީގައި ހުޅުމާލެ ތަރައްގީކުރާނެ ގޮތް ދައްކައިދޭ މޮޑެލްއެއް: އެ ރަށުގައި އިތުރު އަށްޑިހަ ހާސް މީހުންނަށް ދިރިއުޅެވޭ ވަރަށް ފްލެޓް އެޅުމުގެ މަޝްރޫއުއެއް ސަރުކާރުން ވަނީ އިފްތިތާހުކޮށްފައި. ފައިލް ފޮޓޯ: ނިޝާން އަލީ/ މިހާރު\n23 ނޮވެމްބަރ 2017 - 07:23 133 comments\nރައީސް އަބްދުﷲ ޔާމީން ވެރިކަމަށް ވަޑައިގެންނެވީ "ކޮންމެ އަތޮޅަކަށް ހުޅުމާލެއެއް" ގެނެސްދެއްވާނެ ކަމަށް ވައުދުވެވަޑައިގަންނަވަމުންނެވެ. ދެ އަހަރު ފަހުން 2015ގައި އެ މަނިކުފާނު އިއުލާންކުރެއްވީ ރާއްޖޭގެ އާބާދީގެ 70 ޕަސެންޓް، އެންމެ ހުޅުމާލެއެއްގައި ވަޒަންވެރިކުރުމުގެ ސިޔާސަތެކެވެ. ރައީސް ޔާމީންގެ ވައުދުތައް ހިމެނޭ ޕީޕީއެމްގެ "ޔަގީން" މެނިފެސްޓޯގައި ލިޔެފައި އޮތް ގޮތަށް ކަންތައް ކުރައްވަންޏާ އިތުރު 20 "ހުޅުމާލެ" ބިނާކުރައްވަން ޖެހިވަޑައިގަންނަވާނެ އެވެ. އޭގެ ބަދަލުގައި އެމަނިކުފާނުގެ ޒައާމަތުގެ ފަހު އަހަރު ފެއްޓެވީ މާލޭގެ ހުޅުމާލޭގައި އިތުރު 80،000 މީހުން ދިރިއުޅޭނެ ފްލެޓް އިމާރާތްތަކެއް އެޅުމުގެ ބިޔަ މަޝްރޫއުއަކުންނެވެ. އެއާ އެކު ރައީސް ދައުވަތު ދެއްވީ ރާއްޖޭގެ އެންމެން މާލެ/ ހުޅުމާލެ އަށް އައުމަށެވެ.\nއަށްޑިހަ ހާސް މީހުން އެއީ ކުޑަ އަދަދެއް ނޫނެވެ. ބޯހިޔާވަހިކަމަށް ޖެހި ބިކަވެފައިވާ އާއިލާތައް ހާހުން ގުނޭ ރާއްޖޭގައި ފްލެޓެކޭ ބުނެފިއްޔާ، ދުލު ކުރިން ނުވީއްލެނީސް، އެ ލަފްޒު އެތައް ބައެއްގެ ހުވަފެންތަކާއި އުއްމީދުތަކާ ގުޅި ލާމެހިގެންދެ އެވެ. އެކަން އެންމެ ރަނގަޅަށް ދަންނަނީ ސިޔާސީ މީހުންނެވެ. އެކަމަކު ހުޅުމާލޭގައި 80،000 މީހުންނަށް ފްލެޓް އަޅާ ވާހަކަ ބުނީމާ އެއް ބަޔަކު "އަތް ޖެހިޔަސް" އަނެއް ބަޔަކު "އަޅަނީ ކަރުނަ" އެވެ. ކުރަނީ މި ސުވާލުތަކެވެ؛\nރާއްޖޭގެ އެހެން ސަރަހައްދުތައް ކޮބާ ހެއްޔެވެ؟ ޗާލު، އަރާމު ރަށްތަކެއްގައި ދިވެހިވަންތަ ދިރިއުޅުމެއް އުޅުމުގެ ހައްގު ނިގުޅައިގަތުމުގައި އޮތީ ކޮން އިންސާފެއް ހެއްޔެވެ؟\nލާމު އަތޮޅު ލިންކު ރޯޑު: ރަށްރަށުގައި މިފަދަ މަޝްރޫއުތައް ހިންގިޔަސް ސަރުކާރުގެ އަމާޒަކީ ރާއްޖޭގެ އެންމެން މާލެ ސަރަހައްދަށް ބަދަލުކުރުން-- ފޮޓޯ: ތޮއްޓޭ ފޮޓޯގްރަފީ\nއަބަދުވެސް ސަރުކާރުގެ ޖަވާބަކީ، އަތޮޅުތަކުގައި ހިންގާ އުމްރާނީ މަޝްރޫއުތަކެވެ. އެއާޕޯޓުތަކާއި ބަނދަރުތަކާއި މަގުތަކާއި ފެނާއި ނަރުދަމާގެ ނިޒާމުތަކެވެ. އެކަމަކު ފާޑުކިޔާ މީހުންގެ އަނގަ ބަންދެއް ނުވެ އެވެ؛ ރާއްޖޭގެ އެންމެން މާލެ ސަރަހައްދަށް ޖަމާކުރުމުގެ ސިޔާސަތެއް ސަރުކާރުން ގެންގުޅޭ އިރު، ރަށްރަށް ތަރައްގީކުރާ ވާހަކަ ދެއްކީމާ، ކިޔާ އެއްޗެއް ދެކޮޅު ޖެހޭ ހެއްޔެވެ؟ އެންމެން އެއް ތަނަކަށް ގެނެސް ފްލެޓްތަކަކަށް ލީމާ، ދެން ކަންތައް ދާނީ ކޮން މިސްރާބަކަށް ހެއްޔެވެ؟\n"ސަރުކާރުން މި ހަދަނީ އަހަރެމެން ލާނެ ކުދިކުދި ޖަލުތަކެއް. އަހަރެމެންގެ ފަސްގަނޑުން އަހަރެމެން ބާލައި އަހަރެމެންގެ ބިން ވިއްކާލާނީ މަހުޖަނުންނަށް،" އަތޮޅުތަކުގެ މީހުން މާލެ ދޫކޮށް އަމިއްލަ ރަށަށް ބަދަލުވާން ވަކާލާތުކުރާ ފޭސްބުކް ޕޭޖެއްގައި ލިޔެފައިވެ އެވެ.\n"އެ މީހުން އެ ބުނަނީ ފަގީރުންނާއި މެދު ފަންތީގެ އާމްދަނީ ލިބޭ އާއިލާތަކަށް ހައްގު މިންވަރަކީ ފްލެޓޭ، ބިމެއް ނޫނޭ. ]އަހަރެމެންނަށް ހައްގުވަނީ[ ދަރަންޏަށް ލިބޭ ކޮންކްރީޓް ގަނޑެކޭ. މި ކަމާ އަހަރެމެން އުފާކުރަންވީ ކީއްވެ؟ އަމިއްލަ ރަށުގައި ގެ އަޅައިގެން ކާބޯތަކެތި އަމިއްލަ އަށް ހައްދައިގެން ސާފު ޖައްވެއްގައި ނޫޅެންވީ ކީއްވެ؟ ހޭލަން ވެއްޖެ. އަހަރެމެން މި ތިބީ ފަނާކުރަނިވި ފުން ނިންޖެއްގައި. 'ފްލެޓް' ޖަލު ގޮޅިތަކެއްގެ ވާހަކަ ދެއްކީމާ އަހަރެމެން އަތް ޖަހާކަށް ނުޖެހޭ. އެންމެން ހޭލާ!"\nމާލޭގައި އިމާރާތްކޮށްފައިވާ ފްލެޓްތަކެއް: އެންމެ ގިނަ ބަޔަކު ތަހައްމަލްކުރާ މައްސަލައަކީ ގެދޮރުގެ ދަތިކަން.\nރާއްޖެ އަށް އެންމެ އެކަށީގެންވާ ތަރައްގީގެ ވިސްނުމަކީ އެއްފަސްކުރުން ކަމަށް އެ ކަމުގެ މާހިރުން ބުނާތާ އެތައް ޒަމާނެއް ވަނީ ވެފަ އެވެ. އާބާދީ އާއި ތަރައްގީ އެއްފަސްކުރާށޭ ބުނަނީ މާލެ ފިޔަވައި އެހެން ސަރަހައްދުތަކެއް ވެސް، ޚިދުމަތްތަކާއި އާމްދަނީ އާއި ފުރުސަތުތައް ލިބޭ ފެންވަރަށް، ތަރައްގީކުރުމުގެ މާނައިގަ އެވެ. ހުރިހާ ރަށެއް ނޫނެވެ. "ކޮންމެ އަތޮޅަކަށް ހުޅުމާލެއެއް" ވެސް ނޫނެވެ. ފަހެއް ނުވަތަ ހައެއްކަ ސަރަހައްދެވެ.\nއެކަމަކު މިހާތަނަށް އައި އިރު ވެސް އެކަން ނުވެ އޮތުމަކީ އެތައް ހައްގަކުން ދިވެހިން މަހުރޫމްވުމުގެ މައިގަނޑު ސަބަބެވެ. މާލެ އާއި އަތޮޅުތަކުގެ ބޮޑު ފަރަގު ކުޑަ ނުވެ އޮތް ސަބަބެވެ. ދިވެހިންނަށް "ފުރުސަތުތަކާއި އިޚްތިޔާރުތައް ލިބުން ބިނާވެގެންވަނީ އެ މީހަކު އުފަންވާ ރަށެއްގެ މައްޗަށް" ކަމަށް 2014ގެ ހިއުމަން ޑިވެލޮޕްމެންޓް ރިޕޯޓުގައި އދ. އިން ފާހަގަކޮށްފައި އޮތީ ހަގީގަތަށެވެ.\nދިވެހިންނަށް އަޑުއިވެނީ، ސަރަހައްދީ ތަރައްގީ ހާސިލް ނުކުރެވުނީ ބާރު ފޯރުވެން ނެތް "ގުދުރަތީ" ސަބަބުތަކަކާ ހެދިއޭ ބުނާ އަޑެވެ. ހަގީގަތަކީ އެއީ ހެއްޔެވެ؟ ނުވަތަ ސަރުކާރުތަކުން އެ ގޮތަށް ވިސްނައިދޭން ބޭނުންވީ ހެއްޔެވެ؟\nރާއްޖޭގެ ހިތްގައިމު ރަށެއް: މި ތަންތަނުން އުފާ ލިބިގަތުމުގެ ފުރުސަތު ދިވެހިންނަށް ދުވަހެއް ދުވަހަކަށް ދަނީ ކުޑަވަމުން. --ފޮޓޯ: އަބްދުﷲ އައުރާފް/ މިހާރު\nރާއްޖޭގެ ރަށްތައް ވަކިވަކިން ކަނޑުގެ ސަރަހައްދަކަށް ފެތުރިފައި ހުރުމާއި މީސްކޮޅު މަދު އާބާދީތައް ކުދިކުދި ރަށްރަށުގައި ދިރިއުޅުމަކީ ސަރަހައްދީ ތަރައްގީ އަށް އޮތް ހުރަހެއް ކަމަކަށް ފަންނީ މީހުން ނުދެކެ އެވެ. އަދި ރާއްޖޭގެ ހުރިހާ ހިސާބެއްގައި ބިން ބޮޑެތި ރަށްތައް ހުއްޓާ، ތަރައްގީ ވެފައި އޮންނަން ޖެހޭނީ އަދި ތަރައްގީކުރަން ޖެހޭނީ ނުވަތަ މީހުން ދިރިއުޅެން ޖެހޭނީ ހަމައެކަނި މާލެ ސަރަހައްދުގައި ކަމަކަށް ވެސް އެ މީހުން ގަބޫލެއް ނުކުރެ އެވެ. އަތޮޅުތަކުގެ ތަރައްގީގެ ދާއިރާގައި ގިނަ މަސައްކަތްތަކެއް ކުރައްވާފައިވާ ސަލްމާ ފިކުރީ ސުވާލުކުރައްވަނީ އެންމެން މާލެ އަށް ޖަމާކޮށް ނިމުނީމާ ރަށްރަށަށް ވާނީ ކިހިނެއްތޯ އެވެ.\n"ރާއްޖޭގެ ގުދުރަތީ ވަސީލަތްތައް މަދުވެފައިވުން އެއީ ތަރައްގީ އަށް އޮތް ހުރަހެއް ކަމަށް އަޅުގަނޑުމެން ގަބޫލުކޮށް ދެކިދެކި ތިއްބާ އެ ވަސީލަތްތަކުގެ އެހީގައި މަދު ދިވެހިންތަކެއް މުއްސަނދިވެ މަހުޖަނުންނަށް ވެފައިވާ ކަމީ ހަގީގަތެކެވެ،" މުނާ މުހައްމަދުގެ "ފަޅު އަލި ރަންމުތް" ފޮތުގެ އިސްބަހުގައި ސަލްމާ ލިޔުއްވާފައިވެ އެވެ.\n"ވެރިރަށް މާލެ އާއި އަތޮޅުތަކާ ދެމެދު އާމްދަނީ އާއި ޚިދުމަތްތަކާއި ފުރުސަތުތައް ނުހަނު ބޮޑުތަން ތަފާތުވެފައިވެ އެވެ. މާލެ ތޮއްޖެހި، މާލޭގެ ތިމާވެށި ތަޣައްޔަރުވެ، އަމާންކަން ގެއްލި އިޖުތިމާއީ އެތައް މައްސަލަތަކެއް ކުރިމަތިވެފައިވެ އެވެ. އެހެން ނަމަވެސް އަޅުގަނޑުމެންގެ ތަރައްގީގެ ސިޔާސަތުތައް އަދިވެސް ދަނީ އެއް މިސްރާބަކަށެވެ. ރާއްޖޭގެ ވަކި ސަރަހައްދަކަށް ހުރިހާ ދިވެހިން ޖަމާކޮށް އެހެން ސަރަހައްދުތައް ފަޅުވުމަށް މަޖުބޫރުވަނީ އެވެ. މި ގޮތަށް ފަޅުވާ ރަށްރަށަށް ދެން ވާނެ ގޮތަކާ މެދު ވެސް މިއަދު ސުވާލު އެބަ ކުރެވެ އެވެ. އޭގެ ފައިދާ ލިބޭނީ އަދި އޭގެ މިލްކުވެރިންނަށް ވާނީ ކޮން ބައެއްތޯ ވެސް މިއަދު ސުވާލުކުރެވެ އެވެ."\nމިހާތަނަށް ހުރިހާ ސަރުކާރުތަކުން ވެސް، ބޮޑަށް ހަމައެކަނި ކަރުދާހުގައި ނަމަވެސް، އަތޮޅުތަކާ މެދު ގެންގުޅެފައި ވަނީ އާބާދީ އާއި ތަރައްގީ އެއްފަސްކުރުމާއި ސަރަހައްދީ ތަރައްގީގެ ސިޔާސަތެވެ. އެންމެން މާލެ އަށް ގެންނަވަން ބޭނުންފުޅުވާ ކަމަށް ރައީސް ޔާމީން ފާޅުގައި ވިދާޅުވުމަކީ އެ ސިޔާސަތަށް ބަދަލު އައި ފުރަތަމަ ފަހަރެވެ. އެއާ އެކު އެ ވިސްނުމުގެ ފަހަތުގައި ވަނީ ކޮން ކަމެއްތޯ މީހުން ސުވާލު އުފައްދަ އެވެ.\nފަހަރުގައި، އަތޮޅުތަކުގައި ހިންގަމުން އަންނަ މަޝްރޫއުތަކާއި އެންމެން މާލެ ޖަމާކުރުމުގެ ވިސްނުން ދެކޮޅުޖެއްސޭނެ ގޮތް ވެސް ސަރުކާރަށް އެނގެ އެވެ.\n"މިހާރު ރަށްރަށުގައި އެ ގާއިމްކުރާ އިންފްރާސްޓްރާޗާ ބިނާކޮށްގެން ސަރުކާރަށް ލިބޭނެ ގެއްލުމެއް ނެތް. ސަބަބަކީ، ކުރު މުސްތަގުބަލަށް ބަލާ އިރު، ވޯޓު ހޯދަން މީހުން ރުއްސަން އެބަ ޖެހޭ. ތަސައްވުރެއް އޮތީ ހަމައެކަނި މާލެ ސަރަހައްދަށް ނޫންކަން މީހުންނަށް ދައްކަން އެބަ ޖެހޭ،" ސަލްމާ ވިދާޅުވި އެވެ.\n"އަދި ދުރު މުސްތަގުބަލަށް ބަލާ އިރު، އެ އިންފްރާސްޓްރަކްޗާގެ ބޭނުން ހިފޭނެ، އެ ރަށްރަށް އެސްއީޒެޑުގެ ގޮތުގައި ނުވަތަ އެ ނޫން ވެސް ގޮތްގޮތަށް ވިއްކާލަން. މިއީ ވެދާނެ ގޮތެއް."\nފަންނީ ލަފާތައް ބުނަނީ އަތޮޅުތައް ތަރައްގީކޮށްގެން ނޫނީ ރާއްޖޭގެ މައްސަލަތައް ހައްލު ނުވާނެ ކަމަށެވެ. އެންމެން މާލެ ސަރަހައްދަށް ޖަމާވެ، ފްލެޓްތަކަކުން ބޯހިޔާވަހިކަން ހޯދާ ހިސާބުން އެ މައްސަލަތައް ނިމުމަކަށް އަންނާނެ ކަމަކަށް ނުބެލެވެ އެވެ. އެއާޚިލާފަށް ފުރުސަތު ބޮޑީ ކަންކަން އިތުރަށް ބޮއްސުންލައިގެން ދިޔުމެވެ. އޭގެ ހެއްކަކަށް، ބައެއް މީހުންނަށް މާލޭގެ ތަޖުރިބާ ފުދެ އެވެ. މުނާ ސިފަކުރި ގޮތަށް، "ފްލެޓަކީ އެ ހަދާ ވަގުތު ވަރަށް އޮފުދާރުކޮށް ހުއްޓަސް 10 ވަރަކަށް އަހަރު ތެރޭ ސްލަމް އަކަށް ބަދަލުވާނެ ތަންތަން" ކަމަށް ވުން ގާތެވެ.\nއިތުރު ލިޔުންތައް މާލެ ބޯހިޔާވަހިކަން ފްލެޓް ފަގީރުކަން އާބާދީ އެއްފަސްކުރުން


Apple Inn iOS 12 Aamunnah Dhahkaalaifi\n5 ޖޫން 20180ކޮމެންޓް\nމަޝްހޫރު އެޕަލް ކުންފުނީގެ އައިފޯންތަކުގެ އެންމެފަހުގެ ސޮފްޓްވެއާ ކަމުގައިވާ އައިއޯއެސް 12 އާންމުންނަށް ދައްކާލައިފި އެވެ.\nއެންހެން އަހަރުތަކޭ އެއްފަދައިން މިއަހަރު ވެސް އެޕަލްއިން އައިއޯއެސް 12 ލޯންޗު ކުރީ އެކުންފުނިން އަހަރު އެއްފަހަރު ބާއްވާ ދުނިޔޭގެ ޑިވެލޮޕަރުންގެ ބައްދަލުން (ޑަބްލިއު.ޑަބްލިއު.ޑީ.ސީ) ގައެވެ. ރޭގެ ކީނޯޓާއެކު ޑަބްލިއު.ޑަބްލިއު.ޑީ.ސީ 2018 ރަސްމީކޮށް ފަށާފައިވާއިރު މި އިވެންޓު ކުރިއަށް އޮތް ހަފްތާގެ ނިޔަލަށް ކުރިއަށްދާނެ އެވެ.\nރޭ އެޕަލްއިން އައިއޯއެސް 12 އާއްމުންނަށް ދައްކާލާފައިވާއިރު މި ސޮފްޓްވެއާ ޑިޒައިންކޮށްފައިވަނީ އެކުންފުނީގެ ފޯނުތަކާއި ޓެބްލެޓުތަކުގެ ޕަފޯމަންސް ރަނގަޅުކުރުމަށް އިސްކަމެއްދީގެންނެވެ. އެގޮތުން އައިއޯއެސް 11 ސަޕޯޓު ކުރާ ހުރިހާ ޑިވައިސަކަށް އެޅޭ މި ސޮފްޓްވެއާއަށް ފޯނުތައް އަޕްޑޭޓުކޮށްލައިގެން އެވްރެޖުކޮށް5ގުނައަށް ކުރީގެ ފޯނުތައް އަވަސް ވެގެންދާނެ ކަމަށް އެޕަލްއިން ބުނެއެވެ.\nފޯނުތަކުގެ ޕަފޯމަންސް ރަނގަޅު ކުރުމުގެ އިތުރުން އައިއޯއެސް 12 ގައި ހިމާނާފައިވާ އެހެން ފީޗާތަކަށް ބަލާލާއިރު އައިއޯއެސް 12 އާއެކު ފޯނު ބޭނުން ކުރާ ގޮތް ބޭނުން ގޮތަކަށް ބައްޓަން ކޮށްލެވޭނެ އެވެ. މިކަމައްޓަކައި އެޕަލްއިން ހާއްސަ އެޕްއެއް ތައްޔާރުކޮށްފައިވާއިރު މި އެޕްގެ ޒަރިއްޔާއިން ފޯނުގައި ހޭދަކުރާ ވަގުތާއި އެންމެ ގިނައިން ބޭނުން ކުރަނީކޮން އެޕްލިކޭޝަންތަކެއްތޯ ބަލާލުމުގެ އިތުރުން ކޮންމެ އެޕްލިކޭޝަނެއް ބޭނުން ކުރުމަށް ވަކި ވަރަކަށް ވަގުތު ވެސް ކަނޑައެޅިދާނެއެވެ.\nއެހެން އަހަރުތަކާ ހިލާފަށް މިފަހަރު އެޕަލްއިން ނެރުނު އައިއޯސް 12 ގައި ބޭރަށް ފެންނަ "ވިޝުއަލް" ބަދަލުތައް ވަރަށް މަދެވެ. އަޅައިގަންނާނެ މާބޮޑު ބަދަލެއް ނެތޭ ބުންޏަސް ދޮގަކަށް ނުވާނެއެވެ. އެޕަލްއިން ބުނާ ގޮތުގައި މިފަހަރުގެ އަޕްޓޭޑް ތައްޔާރުކޮށްފައިވަނީ އައިއޯއެސް 11 އިން ލިބުނު ފިޔާވަޅުތަކުން އިބުރަތް ހާސިލުކޮށް 11 އިތުރު ފުރިހަމަ ކުރުމުގެ ގޮތުންނެވެ.\nރޭ ޑަބްލިއު.ޑަބްލިއު.ޑީ.ސީ ގައި އެޕަލްއިން ވަނީ އައިއޯއެސްގެ އިތުރުން އެކުންފުނީގެ ލެޕްޓޮޕްތަކުގައި ބޭނުން ކުރާ މެކް އޯއެސް، އާއި އެޕަލް ވޮޗްގެ ވޮޗް އޯއެސް އާއި ޓީވީ އޯއެސްގެ އިތުރުން އެކްސް ކޯޑުގެ ވެސް އާ ވާޝަންތައް ދައްކާލާފައެވެ. ރޭގެ އިވެންޓުގައި ދައްކާލި ހުރިހާ ސޮފްޓްވެއާއެއް މިހާރު ޑިވެލޮޕަރުންނަށް ޓެސްޓު ކުރުމަށް "ބީޓާ" ގެ ގޮތުގައި ދޫކޮށްލާފައިވާއިރު މި ސޮފްޓްވެއާތައް ރަސްމީ ގޮތުން އާއްމުންނާ ހިސާބަށް އަންނާނީ ކުރިއަށް އޮތް ސެޕްޓެމްބަރު މަހުގެ ތެރޭގައެވެ. ނަމަވެސް އޭގެ ކުރިން އެޕްލައިން ޕަބްލިކް "ބީޓާ" ތަކެއް ނެރޭނެ ކަމަށް ބެލެވެއެވެ.\nޓެކްނޮލޮޖީ އެޕަލް އައިޕެޑް އައިފޯން\nއެޕަލްއިން އައިފޯނު 8 އާއި +8 ގެ އާކުލައެއް ބާޒާރަށް ނެރެފި\n23 ޑިސެންބަރ 2017\nފޯނު ސްލޯވާތީ އެޕަލް ކުންފުންޏާއި ދެކޮޅަށް ދައުވާކޮށްފި\nގެއްލުމުގެ ބަދަލު ހޯދަން ޖާބިރު ކޯޓަށް


ހޯރަފުށީ އެއާޕޯޓު މަރާމާތު ކުރުން\nއެއާޕޯޓު ތަރައްގީ ކުރުމުގައި ރައްޔިތުން ވަނީ އެކި ގޮތްގޮތުން، ބައިވެރިވެފައި\nމެއި މަހު ކުރި ވިއްސާރާގައި އުދަ އެރުމުގެ ސަބަބުން ރަންވޭއަށް ގިނަ އަދަދެއްގެ ވެއްޔާއި ގައު އަރާފައިވޭ\n10 ޖޫން 2021 | ބުރާސްފަތި 18:31\nއެއާޕޯޓުގެ މަރާމާތުގެ މަސައްކަތްތައް 8 ޖޫން 2021ގައި ކަމަށް އެމްޓީސީސީން ބުނޭ\nހއ. ހޯރަފުށީ އެއާޕޯޓުގެ މަރާމާތުގެ މަސައްކަތްތައް 8 ޖޫން 2021ގައި ނިންމާލާފައިވާ ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)ން ބުނެފިއެވެ.\nމެއި މަހު ރާއްޖޭގެ އެކި ކަންކޮޅުތަކަށް ކުރި ވިއްސާރައިގައި ހޯރަފުށީ އެއާޕޯޓަށް ވެސް ބޮޑެތި ގެއްލުންތަކެއް ވަނީ ލިބިފައެވެ. ރާއްޖެއެމްވީއަށް މައުލޫމާތު ދެއްވަމުން ހޯރަފުށީ ކައުންސިލުގެ ރައީސް މުޙައްމަދު ވަޙީދު ވިދާޅުވީ، މެއި މަހު މޫސުން ގޯސްވެ ވާރޭވެހުމާއި، އުދަ އެރުމުގެ ސަބަބުން އެއާޕޯޓުގެ ރަންވޭއަށް ގިނަ އަދަދެއްގެ ވެއްޔާއި ގައު އަރާފައިވާ ކަމަށެވެ.\nއަދި އެތަކެތި ސާފު ކުރުމަށް ކައުންސިލުން ގޮވާލި ގޮވާލުމަށް އިޖާބަ ދީ މުޅި ހޯރަފުށީ ރައްޔިތުން ކަހަލަ ގޮތަކަށް ނުކުމެ ވަރަށް ޖޯޝާއެކު މަސައްކަތް ކޮށްފައިވާ ކަމަށް ވަޙީދު ވިދާޅުވިއެވެ.\nއެއާޕޯޓު ތަރައްގީ ކުރުމުގެ މަރުހަލާގައިވެސް ރައްޔިތުން ވަނީ އެކި ގޮތްގޮތުން ބައިވެރިވެ، އެހީތެރިކަން ފޯރުކޮށްދީފައެވެ. އެގޮތުން "ހޯރަފުށީ އެއާޕޯޓު ފެހި ކުރުން، އަހަރުމެން އެންމެންގެ ޒިންމާ" މި ޝިޢާރުގެ ދަށުން، އެއާޕޯޓުގައި ވަނީ އެއް ލައްކަ ގަސް އިންދުމުގެ ޚާއްސަ ޕްރޮގްރާމެއްވެސް ކުރިއަށް ގެންގޮސްފައެވެ.\nއެއާޕޯޓް ތަރައްގީ ކުރުމުގެ މަޝްރޫއުގެ މަސައްކަތް އެމްޓީސީސީން ނިންމައި ސަރުކާރާ ހަވާލުކުރީ6ނޮވެމްބަރ 2020ގައެވެ.\nހޯރަފުށީ އެއާޕޯޓަށް އެންމެ ފުރަތަމަ ޓެސްޓު ފްލައިޓް ޖައްސާފައިވަނީ މިދިޔަ އަހަރުގެ ނޮވެމްބަރު މަހުގެ 16 ވަނަ ދުވަހުއެވެ. ގިނަ އަދަދެއްގެ ހޯރަފުށީ ރައްޔިތުން ވަނީ އެއާޕޯޓް ސަރަހައްދުގައި މި ޓެސްޓު ފްލައިޓްއަށް މަރުހަބާ ކިޔާފައެވެ.\nހޯރަފުށީ އެއަރޕޯޓް އެމްޓީސީސީ\nމިލަދޫ ބަނދަރުގެ ބޭރު ތޮށީގެ 75 އިންސަތަ މަސައްކަތް ނިންމާލައިފި\nހިންނަވަރު ބަނދަރުގެ މަސައްކަތް ބާރު ދުވެލީގައި ކުރިއަށް\nދުވާފަރުގެ ބިން ހިއްކުމުގެ މަސައްކަތް ނިންމާލައިފި


ޕުއެރްތޮ ރީކޯ - ވިކިޕީޑިއާ\nއިނގިރޭސިބަހުން: John is his name\nEthnic groups White (mostly Spanish origin) 76.2%, Black 6.9%, Asian 0.3%, Amerindian 0.2%, Mixed 4.4%, other 12%. (2007)\n- Governor Pedro Pierluisi (PNP)\nSovereignty United States\n- Cession December 10, 1898\nfrom Kingdom of Spain\n- July 2007 estimate 3,994,259 (127th in the world; 27th in U.S.)\n- Density 438/km2 (21st in the world; 2nd in U.S.)\nޕުއެރްތޮ ރީކޯއަކީ މިނިވަން ޤައުމެއް ނޫންކަމުގައި ވިޔަސް މިއީ އެމެރިކާގެ އަންއިންކޯޕަރޭޓެޑް ޓެރިޓަރީއެއް ކަމުގައިވާތީ ޤައުމުތަކުގެ ސަފުގައި ގުނާލެވޭ ޤައުމެކެވެ.\nޕުއެރްތޮ ރީކޯގެ ރަސްމީ ބަހަކީ ސްޕެނިޝް ބަހާއި އިނގިރޭސި ބަހެވެ. އިނގިރޭސި ބަހުން މި ޤައުމުގެ މީހުންނަށް ކިޔަނީ ޕުއެރްތޮ ރީކަންސްއެވެ. ޤައުމުގެ އެންމެ ބޮޑު ޝަހަރަކީ ސަން ހުއާންއެވެ. މި ޤައުމުގެ ވެރިރަށަކީ ވެސް މިއީއެވެ. ޕުއެރްތޮ ރީކޯއަކީ ޖުމްހޫރިއްޔާއެކެވެ. ޤައުމުގެ އާބާދީއަކީ3މިލިއަނެވެ. އެހެންކަމާއެކު، މިއީ ދުނިޔޭގައި 125 ވަނައަށް އެންމެ އާބާދީ ބޮޑު ޤައުމެވެ. އެމެރިކާގެ ސްޓޭޓްތަކާއި ޓެރިތަރީތަކަށް ބަލާއިރުގައި 27 ވަނައަށް އެންމެ ބޮޑު އާބާދީއެވެ. ބިމުގެ ބޮޑުމިނަކީ 9104 އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ br. އެވެ. ކޯލިން ކޯޑަކީ +1-787 ، +1-939 އެވެ. ފައިސާގެ ގޮތުން ބޭނުންކުރަނީ ޔުނައިޓެޑް ސްޓޭޓްސް ޑޮލަރެވެ.\n“ޕުއެރްތޮ ރީކޯ” މިއީ ސްޕެނިޝް ބަހުން އައިސްފައިވާ ނަމެކެވެ. މި ނަމުގެ މާނައަކީ “ރިޗް ޕޯރޓް” އެވެ. މުއްސަނދި ބަނދަރެވެ. މި ޤައުމުގެ ރަސްމީ ނަމަކީ ކޮމަން ވެލްތު އޮތް ޕުއެރްތޮ ރީކޯއެވެ. ސްޕެއިން ބަހުން ކިޔާ ނަމަކީ “އެސްތާދޯ ލިބްރޭ އެސޮސިއާދޯ ދި ޕުއެރްތޮ ރީކޯ” އެވެ. އިނގިރޭސި ބަހުން ތަރުޖަމާ ކުރާ ނަމަ، މީގެ މާނައަކީ “އެސޯސިއޭޓެޑް ފްރީ ސްޓޭޓް އޮފް ޕުއެރްތޮ ރީކޯ” އެވެ.\nޕުއެރްތޮ ރީކޯ އޮންނަނީ އިރުއުތުރު ކެރީބިޔަން ކަނޑުގައެވެ. ޑޮމިނިކަން ރިޕަބްލިކްގެ އިރުމަތީގައި ވަރޖިން އައިލެންޑްސްގެ ހުޅަނގުގައެވެ. ޕުއެރްތޮ ރީކޯއަކީ ޖަޒީރާ ޤައުމެކެވެ. މި ޤައުމު އެކުލެވިގެންވަނީ ޕުއެރްތޮ ރީކޯގެ މައި ޖަޒީރާގެ އިތުރުން ބައެއް ކުދި ޖަޒީރާ ރަށްރަށުގެ މައްޗަށެވެ. ކެރީބިޔަން ސަރަޙައްދުގެ ހަތަރު މައި ޖަޒީރާއަށް ބަލާއިރުގައި ބިމުގެ ގޮތުން އެންމެ ކުޑައީ އަދި އާބާދީގެ ގޮތުން ދެވަނައަށް އެންމެ ކުޑައީ ޕުއެރްތޮ ރީކޯގެ މައިޖަޒީރާއެވެ. އަނެއް ތިން ޖަޒީރާއަކީ ކިޔުބާ އާއި އައިލެންޑް އޮފް ހިސްޕެނިޔޯލާ އާއި ޖެމެއިކާއެވެ.\nކްރިސްޓޮފަރ ކޮލަންބަސް ޕުއެރްތޮ ރީީކޯއަށް ވަޑައިގެންނެވުމުގެ ކުރީގެ ތާރީޚު މާ ބޮޑަށް ސައުފުނުވާ ކަމުގައި ޕުއެރްތޮ ރީކޯއާ މެދު ދިރާސާކުރައްވާ ބޭފުޅުން ވިދާޅުވެއެވެ. ޕުއެރްތޮ ރީކޯގެ ކުރީގެ ތާރީޚާ މެދު މިއަދު އެނގެނީ އާސާރީ ހޯދުންތަކުގެ މައްޗަށް ކުރެވިފައިވާ ދިރާސާތަކުން އެނގޭ އެއްޗެކެވެ. އެންމެ ފުރަތަމަ ފަހަރަށް ޕުއެރްތޮ ރީކޯގެ ތާރީޚުގެ މައްޗަށް ފޮތެއް ލިޔެެވިފައިވަނީ 1786 ވަނަ އަހަރުއެވެ. އެއީ ސްޕޭނު މީހުން ޕުއެރްތޮ ރީކޯއަށް އައިތާ 293 އަހަރު ފަހުންނެވެ. މި ފޮތް ލިޔުއްވީ ފްރޭއި އިޏިގޯ އަބާދް އި ލަސިއޭރާ އެވެ. އެންމެ ފުރަތަމަ ޕުއެރްތޮ ރީކޯގައި ވަޒަންވެރިވެފައިވަނީ އެމެރިންޑިޔަން މީހުންގެ ތެރެއިން ޝިކާރަކުރާ މީހުންނާއި މަސްވެރީންނެވެ. ޕުއެރްތޮ ރީކޯ ސްޕެއިނުގެ ދަށުން ނެއްޓި އެމެރިކާގެ އިސްތިޤްލާލުގެ ދަށަށް ވަނީ 10 ޑިސެންބަރު 1898 ގައެވެ.\nޕުއެރްތޮ ރީކޯގެ އާބާދީއަށް ބަލާއިރުގައި 76.2% އަކީ ދޮން މީހުންނެވެ. މިއީ މައިގަނޑު ގޮތެއްގައި ސްޕެނިޝް ދަރިކޮޅުގެ މީހުންނެވެ. ކަޅު މީހުންގެ ނިސްބަތަކީ 6.9% އެވެ. އޭޝިޔާ ދަރިކޮޅުގެ މީހުންގެ ނިސްބަތަކީ 0.3% އެވެ. އެމެރިންޑިޔަނުންގެ ނިސްބަތަކީ 0.2% އެވެ. މެސްޓިޒޯ ނުވަތަ މަސްހުނި ނަސްލުގެ މީހުންނަކީ 4.4% އެވެ. އެހެން ނަސްލުތަކަށް ނިސްބަތްވާ 12% އެވެ.\nސަގާފަތަށް ބަލާއިރުގައި ޕުއެރްތޮ ރީކޯގެ ސަގާފަތް ބިނާވެފައިވަނީ ތަފާތު ހަތަރު ސަގާފަތެއްގެ މައްޗަށެވެ. އެއީ އަޅުންގެ ކިބައިން ތަޢާރަފުވި އެފްރިކާގެ ސަގާފަތާއި އެމެރިންޑިޔަނުންގެ ފުށުން ތަޢާރަފުވި ޓައިނޯ ސަގާފަތާއި ސްޕޭނު މީހުންގެ ސަގާފަތުގެ އިތުރުން އުތުރު އެމެރިކާގެ މީހުންގެ ސަގާފަތެވެ. އެހެންކަމުން މިއަދުގެ ޕުއެރްތޮ ރީކޯގެ ސަގާފަތަކީ މި ދެންނެވި ހަތަރު ސަގާފަތުގެ މަސްހުނިގަނޑެކޭ ބުނުމަށް ވުރެ ރަނގަޅުވާނީ، އެ ހަތަރު ސަގާފަތުން މުއްސަނދިކަން ލިބިފައިވާ ތަފާތު ސަގާފަތެކެވެ.\nޕުއެރްތޮ ރީކޯގެ އިޤްތިޞާދުގައިި އެންމެ މުހިއްމު ދައުރެއް އަދާކުރަމުން އައީ ދަނޑުވެރިކަމެވެ. މި ގޮތުން އުއްދަނޑީގެ ދަނޑުވެރިކަން ފާހަގަކޮށްލެވެއެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 19600 ޑޮލަރެވެ.\n↑ CIA World Factbook Retrieved June 8, 2009.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 18 ފެބްރުއަރީ 2021، 07:06 ގައެވެ.


BML Community Fund ah Proposal Hushahelhumuge Furusathu mi mahuge 27 ge niyalah - AO News\nބީއެމްއެލް ކޮމިއުނިޓީ ފަންޑަށް ޕްރޮޕޯސަލް ހަށަހެޅުމުގެ ފުރުސަތު މިމަހުގެ 27 ގެ ނިޔަލަށް\nބޭންކް އޮފް މޯލްޑިވްސް އިން ކޮމިއުނިޓީ ފަންޑަށް ޕްރޮޕޯސަލް ހަށަހެޅުމުގެ ފުރުސަތު މިމަހުގެ 27 ގެ ނިޔަލަށް ހުޅުވާލައިފިއެވެ.\nއެ ބޭންކުން ބުނީ ފަންޑުގެ މިއަހަރުގެ ފުރުތަމަ ފިޔަވާހީގައި ޕްރޮޕޯސަލް ހުށަހެޅުމުގެ ފުރުސަތު ހުޅުވާލާފައިވަނީ އަމިއްލަ ފަރުދުންނާއި ރަޖިސްޓްރީކޮށްފައިވާ ޖަމިއްޔާތަކަށް ކަމަސެވެ.\nއެގޮތުން ތަޢުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހަޅާ ޕްރޮޖެކްޓްތަކުގެ ތެރެއިން ހޮވޭ ކޮންމެ ޕްރޮޕޯސަލެއްގައި ހިމެނޭ ހަރަކާތް ހިންގުމަށްޓަކައި 50،000 ރުފިޔާ ދިނުމަށް ވަނީ ނިންމާފައެވެ. އަދި އެހެން އަހަރުތަކޭ އެއް ގޮތަށް މިއަހަރުވެސް ޖުމްލަ 20 ޕްރޮޖެކްޓެއް ހިންގުމަށް މި ފަންޑުގެ ދަށުން މާލީ އެހީތެރިކަން ފޯރުކޮށްދޭނެއެވެ.\nކޮމިއުނިޓީ ފަންޑަށް ޕްރޮޕޯސަލް އާއި ގުޅޭ ލިޔެކިޔުންތައް ހުށަހެޅުމުގެ ސުންގަޑި އަކީ ފެބުރުވަރީ މަހުގެ 27 ވަނަ ދުވަހުގެ ރޭ 11:59 އެވެ. ޕްރޮޕޯސަލް އާއި އެޕްލިކޭޝަން ފޯމު [email protected] އަށް އީމެއިލް މެދުވެރިކޮށް ހުށަހެޅޭނެއެވެ.\nކޮމިއުނިޓީ ފަންޑަކީ އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާތަކުން ރަށްރަށުގައި ހިންގަން ބޭނުންވާ ޕްރޮޖެކްޓްތަކަށް މާލީ އެހީތެރިކަން ފޯރުކޮށްދިނުމަށް ހުޅުވާލެވިފައިވާ ފަންޑެކެވެ. މިހާތަނަށް ކޮމިއުނިޓީ ފަންޑުގެ ދަށުން 60 ޕްރޮޖެކްޓް ހިންގުމަށް ފައިސާގެ އެހީ ވަނީ ފޯރުކޮށްދެވިފައެވެ.\nކޮމިއުނިޓީ ފަންޑާ ގުޅޭ އިތުރު މައުލޫމާތާއި، ހުށަހަޅާނެ ގޮތުގެ ތަފްސީލު އަދި މިހާތަނަށް ނިމިފަވާ ޕްރޮޖެކްޓަކުގެ ތަފްސީލު ބޭންކުގެ ވެބްސައިޓް www.bankofmaldives.com.mv/community-fund އިން ލިބޭނެއެވެ.\nބީއެމްއެލްބީއެމްއެލް ކޮމިއުނިޓީ ފަންޑު


Isthiufaa dhinas insaafu araa hama kuraane: Ameeth\nއިސްތިއުފާ ދިނަސް އިންސާފު އަރާ ހަމަކުރާނެ: އަމީތު\nއިލެކްޝަން ކޮމިޝަންގެ މެންބަރުން: މެންބަރު ޝަކީލް ވަނީ އިސްތިއުފާ ދެއްވާފަ - އަހުމަދު ޝުރާއު | އަވަސް\nޖަރީމާތައް ހިންގުމަށްފަހު އިސްތިއުފާ ދެއްވި ނަމަވެސް އިންސާފު އަރާ ހަމަކުރާނެ ކަމަށް މަޑުއްވަރީ ދާއިރާގެ މެންބަރު މުހައްމަދު އަމީތު ވިދާޅުވެއްޖެ އެވެ.\nއަމީތު މިހެން ވިދާޅުވީ، އިލެކްޝަން ކޮމިޝަން، އީސީގެ މެންބަރު އަހުމަދު ޝަކީލް އިސްތިއުފާ ދެއްވުމާ ގުޅިގެންނެވެ. އޭނާ އެ ކޮމިޝަނުން އިސްތިއުފާ ދެއްވުމުން އިކޮނޮމިކް މިނިސްޓްރީގެ ސްޓޭޓް މިނިސްޓަރުކަން ރައީސް ވަނީ ދެއްވާފަ އެވެ.\nއެކަމާ ގުޅިގެން ވާހަކަ ދައްކަވަމުން އަމީތު ވިދާޅުވީ، އިލެކްޝަން ކޮމިޝަނުގައި މިހާރު ތިއްބެވި މެންބަރުންނަކީ ރާއްޖޭގެ ދުސްތޫރީ ހަޔާތުގައި އެންމެ ބޮޑެތި ޖަރީމާތައް ހިންގެވި އެއް ބޭފުޅުން ކަމަށެވެ. އެ ބޭފުޅުން ވަނީ 60،000 ރައްޔިތުންގެ ހައްގުތައް ނިގުޅައިގެންފަ ކަމަށް 12 މެންބަރުންގެ ގޮނޑީގެ މައްސަލައަށް އިޝާރަތް ކުރައްވައި އަމީތު ވިދާޅުވި އެވެ.\n"އެ ޖަރީމާތައް ހިންގުމަށްފަހު އިސްތިއުފާ ދެއްވައި އެހެން މަގާމަކަށް ވަޑައިގެންނެވި ނަމަވެސް އިންސާފު އަރާނެ ހަމަކުރާނެ، އިންސާފު ހޯދުމަށް އަޅުގަނޑުމެން މި ކުރާ މަސައްކަތް ހުއްޓާ ވެސް ނުލާނަން، އަޅުގަނޑުމެންނަށް އިންސާފު ހޯދުމަށް އެ ބޭފުޅުން ކޯޓުތަކަށް ހާޒިރު ވެސް ކުރެވޭނެ،" އިލެކްޝަން ކޮމިޝަނުން ގޮނޑި ގެއްލިފައިވާ ކަމަށް ކަނޑައަޅާފައިވާ މެންބަރު އަމީތު ވިދާޅުވި އެވެ.\n"މިފަދަ ޖަރީމާތައް ހިންގާފައިވާ ބޭފުޅުން ރައްޔިތުންގެ ހައްގުތަކާ މިހާ ގުޅުން ބޮޑު މަގާމުތަކަށް އައްޔަންކުރުމަކީ ވެސް ވަރަށް ކަންބޮޑުވާ ކަމެއް، ދެން ހިންގާނީ ކޮންފަދަ ޖަރީމާއެއް ކަމެއް ވެސް ނޭނގޭ،" އަމީތު ވިދާޅުވި އެވެ.\nމީގެކުރިން އިލެކްޝަން ކޮމިޝަނުގެ ރައީސްގެ މަގާމުގައި ހުންނެވި އަހުމަދު ސުލައިމާން ވެސް ވަނީ އިސްތިއުފާ ދެއްވާފަ އެވެ. އޭގެފަހުން އޭނާއަށް ވަނީ ނޭޝަނަލް އިންޓަގްރިޓީ ކޮމިޝަންގެ ރައީސްކަން ދެއްވާފަ އެވެ.\nމައްސަލަ ބޮޑުވެފައިވާ 12 މެންބަރުންގެ ގޮނޑީގެ މައްސަލާގައި އިލެކްޝަން ކޮމިޝަނަށް ވަރަށް ބޮޑަށް ފާޑުކިޔުންތައް އަމާޒުވި އެވެ. ގޮނޑީގެ މައްސަލަ ސުޕްރީމް ކޯޓުގައި އޮއްވައި އިލެކްޝަން ކޮމިޝަނުން މިހާރު ވެސް ދަނީ އެ 12 ދާއިރާގެ ބައި އިލެކްޝަނަށް ތައްޔާރުވަމުންނެވެ.


TC aai Da Grande ves Pree Season ah\nޓީސީ އާއި ގްރާންޑޭވެސް ޕްރީ ސީޒަނަށް\nދަ ގްރާންޑޭގެ ކުޅުންތެރިން ޕްރެކްޓިހުގައި --- ފޮޓޯ: ޑީޕީއެލް\nޑިސެމްބަރު މަހު ފަށަން ތާވަލު ކޮށްފައިވާ ދިވެހި ޕްރިމިއާ ލީގަށް ތައްޔާރު ވުމަށް، ޓީސީ ސްޕޯޓްސް ކުލަބާއި ދަ ގްރާންޑޭ ސްޕޮޓްސް ކުލަބު ޕްރީ ސީޒަންގެ ޓްރޭނިންތައް ފަށައިފި އެވެ.\nލީގްގައި ވާދަ ކުރާނެ އަށް ޓީމުންވެސް މިހާރު ވަނީ ޓްރޭނިން ފަށާފަ އެވެ. އެންމެ ފަހުން ޓްރޭނިން އަށް ނުކުތީ ޓީސީ އާއި ދަ ގްރާންޑޭ އެވެ. މިދިޔަ ސީޒަންގައި ޓީސީއަށް ކުޅުނު މުހިންމު ކުޅުންތެރިން ވަނީ ޓީމު ދޫކޮށްލާފަ އެވެ. ކެޕްޓަން އަހްމަދު ފައްރާހް (ފައްރަ)، އަކުރަމް އަބްދުލް ގަނީ އަދި އިސްމާއީލް އީސާ ވަނީ ޓީސީ ދޫކޮށްލާފަ އެވެ. ފައްރަ ބަދަލުވީ، ފުރަތަމަ ޑިވިޝަންގައި މުޅިން އަލަށް ވާދަ ކުރާ ސުޕަ ޔުނައިޓެޑް ސްޕޮޓްސް ކުލަބު (ސަސްޕަޓީސް) އަށެވެ. އަކުރަމް ބަދަލުވީ އޭނާގެ ބޯއީހުޑް ޓީމު، ވެލެންސިއާ އަށެވެ. އީސަ ބަދަލުވީ ޔުނައިޓެޑް ވިކްޓަރީ އަށެވެ.\nސީޒަންގެ ފަހު ކޮޅު ޓީސީއަށް ބަދަލުވި އަލީ އަޝްފާގް (ދަގަނޑޭ) ވެސް ޓީސީގެ ޓީމުން މިފަހަރު ނުފެންނާނެ އެވެ. އަދި އޭފްސީ ކަޕަށް އެ ޓީމުން ސޮއި ކުރުވި ޕާކިސްތާންގެ ގޯލްކީޕަރު ސާގިބް ހަނީފުވެސް ކުރިއަށް އޮތް ސީޒަންގައި ފެންނާނީ ކުލަބު ގްރީން ސްޓްރީޓުންނެވެ. ޓީސީގެ އެއް މުއައްސިސް އަދި އެފްއޭއެމްގެ މިހާރުގެ ބޯޑު މެންބަރު އަހްމަދު ނަޝީދު (ޑޭވް) ކުރިން ވިދާޅުވެފައި ވަނީ، މި ސީޒަންގައި ޓީސީގެ ޓީމުން ފެންނާނީ އެ ޓީމުގެ ޒުވާން ކީޕަރު އާދަމް އިމްއާން (އިންމި) ކަމަށެވެ. ޓީސީ އާ ސީޒަނާ ކުރިމަތިލާނީ ގިނަ އަދަދެއްގެ ޒުވާން ކުޅުންތެރިންނާއެކު އެވެ.\nއާ ސީޒަނާ ދަ ގްރާންޑޭއިން ކުރިމަތިލާއިރު، މިދިޔަ ސީޒަންގައިވެސް އެ ޓީމަށް ކުޅުނު ގިނަ ކުޅުންތެރިން ވަނީ ޓީމުގައި މަޑުކޯށްފަ އެވެ. ފުރަތަމަ ފަހަރަށް ދިވެހި ޕްރިމިއާ ލީގްގައި މިދިޔަ ސީޒަންގައި ވާދަ ކުރި ޓީމުން ވަނީ ރަނގަޅު ނަތީޖާތަކެއް ނެރެފަ އެވެ. އެހެންނަމަވެސް ސީޒަންގެ ވަކި ހިސާބަކުން ކުލަބުތަކަށް މާލީ ގޮތުން ކުރިމަތިވި ހާލަތު ދަ ގްރާންޑެއަށްވެސް ކުރިމަތިވި އެވެ. އޭގެ ސަބަބުން ސީޒަންގެ ފަހު ކޮޅު އެ ޓީމަށް އަސަރު ކުރި އެވެ.\nޓީސީގެ ޓްރޭނިންގެ ތެރެއިން --- ފޮޓޯ: ޑީޕީއެލް\nޓީސީ ބަލިކޮށް ދަ ގުރާންޑޭ ތަފާތު ދައްކައިފި


SunOnline: PPM balivee Fathuhee ah campaign nukoh India Out campaign kurumun: Shifaau\nޕީޕީއެމް ބަލިވީ ފަތުހީއަށް ކެމްޕޭން ނުކޮށް އިންޑިއާ އައުޓް ކެމްޕޭން ކުރުމުން: ޝިފާއު\nއަހްމަދު އިޒްމީމް 07 Feb 2022, 08:31\nހޮނިހިރު ދުވަހު ބޭއްވި ރައްޔިތުންގެ މަޖިލީހުގެ ބައި އިލެކްޝަނުން ޕީޕީއެމް ބަލިވީ އެ ޕާޓީގެ ކެންޑިޑޭޓު މޫސާ ފަތުހީ އާދަމަށް ކެމްޕޭން ކުރުމުގެ ބަދަލުގައި އިންޑިއާ އައުޓް ކެމްޕޭން ކުރުމުންކަމަށް އިހަވަންދޫ ދާއިރާގެ މެންބަރު މުހައްމަދު ޝިފާއު ވިދާޅުވެއްޖެއެވެ.\n"ސަން"އަށް ދިން އިންޓަވިއުއެއްގައި ޝިފާއު ވިދާޅުވީ ވާދަވެރި ސިޔާސީ ބައިވެރިއަކަށްވެ ރަނގަޅު ކެމްޕޭނެއް ކުރިނަމަ ޕީޕީއެމްއަށް ވެސް އިންތިހާބު ކާމިޔާބު ކުރުމުގެ ފުރުސަތު އޮތްކަމަށެވެ.\n"އާދެ. އެބޭފުޅުން ކޮމަންޑޫ ދާއިރާގެ ބައި އިލެކްޝަންގެ ކެމްޕޭން ކުރެއްވިނަމަ ފަހަރުގައި މޮޅުވީސް ކަންނޭންގެ. އެކަމަކު އެބޭފުޅުން ފަތުހީއަށް ކެމްޕޭން ނުކޮށް އުޅުއްވީ އެެހެން ކެމްޕޭނެއް ކުރައްވަން،" ޝިފާއު ވިދާޅުވިއެވެ.\nއޭނާ ވިދާޅުވީ ހޮނިހިރު ދުވަހު ބޭއްވި ކޮމަންޑޫ ދާއިރާގެ ބައި އިލެކްޝަނަކީ ރާއްޖޭގެ ތާރީހުގައި ވެސް އެންމެ ވާދަވެރި އެންމެ ދެފުށް ފެންނަ އިންތިހާބުކަމަށެވެ. ނަމަވެސް ހިތާމަޔަކީ މިހާރު ރާއްޖޭގެ ސިޔާސީ މާހައުލުގައި ވާދެވެރި ސިޔާސީ ބައިވެރިއެއް ނެތުމުންކަމަށް ވެސް ޝިފާއު ވިދާޅުވިއެވެ.\nޝިފާއު ވިދާޅުވީ މި އިންތިހާބުން ލިބުނު ކާމިޔާބީއަކީ އެމްޑީޕީއަށް ލިބުނު ވަރަށް ބޮޑު ކާމިޔާބީއެއްކަމަށެވެ. ނަތީޖާ ލިބުމާ ހަމައަށް ވެސް ފަރަގު މިހާ ބޮޑުވާނެ ކަމަށް ގަބޫލު ނުކުރައްވާ ކަމަށް އޭނާ ވިދާޅުވިއެވެ.\n"އިންތިހާބު ދިޔައީ ވަރަށް ވާދަވެރިކޮށް. މިވަރަށް ވެސް ފަރަގު އައިސްދާނެކަމަށް އަޅުގަނޑުމެން ގަބޫލެއް ނުކުރަން،" ޝިފާއު ވިދާޅުވިއެވެ.\nމީގެ އިތުރުން، ޝިފާއު ވިދާޅުވީ ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ޖައްސަވާ ހިސާބަށް މިހާރު އެމްޑީޕީން ފާރަވެރިވާކަމަށެވެ. އަދުރޭ ޖައްސަވާ ކޮންމެ ހިސާބެއްވެސް އިދިކޮޅަށް އެނބުރޭނެކަން ޔަގީންކަމަށް ވެސް އޭނާ ވިދާޅުވިއެވެ.\nމިހެން ޝިފާއު ވިދާޅުވީ ރޭ ޕީޕީއެމް އޮފީހުގައި ބޭއްވި ޖަލްސާއެއްގައި އަދުރޭ ދެއްކެވި ވާހަކައަށް ރައްދުދެއްވުމުގެ ގޮތުންނެވެ. ޖަލްސާގައި އަދުރޭ ވިދާޅުވީ ޕީޕީއެމްއިން ހިސާބު ޖެހީ އަންނަ ރިޔާސީ އިންތިހާބަށް ކަމަށާއި އެ ހިސާބުން ޕީޕީއެމް އެއިންތިހާބު ކާމިޔާބު ކުރާނެކަން ކަށަވަރުވެއްޖެކަމަށެވެ.\nމީގެ އިތުރުން އަދުރޭ ވިދާޅުވީ މި ބައި އިލެކްޝަނުން ޕީޕީއެމް އޮތް ހިސާބު މިހާރު ވަޒަން ކުރެވިއްޖެކަމަށެވެ.\nއަދުރޭ ވިދާޅުވީ ޕީޕީއެމްއިން ކުރިއަށްގެންދާ އިންޑިއާ އައުޓް ހަރަކާތްވެސް ނުހުއްޓުވޭނެ ކަމަށާއި، އެ ޕާޓީ ފަހަތަކަށް ވެސް ނުޖެއްސޭނެ ކަމަށެވެ. އެ ޕާޓީއަކީ ވެއްޓުނީމަ ތެދުވަން އެނގޭ ޕާޓީއެއްކަމަށް ވެސް އޭނާ ވިދާޅުވިއެވެ.


Vaikaradhoon adhives gina adhadhakah mas maruvanee | Mihaaru\nވައިކަރަދޫ ފަޅުތެރޭގައި މަރުވެފައިވާ މަސްތައް މައްޗަށް އަރާފައި: މިއީ ވަރަށް މަދުން ދިމާވާ ކަމެއް ކަމަށް މެރިން ރިސާޗު ސެންޓަރުން ބުނޭ-- ފޮޓޯ/ އަހުމަދު ފާރިޝް\nވައިކަރަދޫން އަދިވެސް ގިނަ އަދަދަކަށް މަސް މަރުވަނީ\n21 ޑިސެމްބަރ 2016 - 13:11 13 comments\nމަރުވެގެން ފެންމައްޗަށް އަރާފައިވާ 20،000 އަށް ވުރެ ގިނަ މަސް މިދިޔަ ހޮނިހިރު ދުވަހާއި އާދިއްތަ ދުވަހު އެ ރަށުގެ ބަނދަރުގެ ތެރޭން ނެގި އެވެ. ކައުންސިލުން ބުނި ގޮތުގައި މަރުވެފައިވާ ގިނަ އަދަދެއްގެ މަސް ހޮނިހިރު ދުވަހު ނެގި އިރު، ޖެހިގެން އައި ދުވަހު، ބަނދަރުތެރެ އޮތީ މަރުވެފައިވާ މަހުން ކުނިވެފަ އެވެ.\nއެ ހުރިހާ މަހެއް ނަގައި ބަނދަރުތެރެ ސާފު ކުރި ފަހުން އަނެއްކާ އިއްޔެ ވެސް، ދެ ހާހެއްހާ މަސް މަރުވެގެން ވަނީ މައްޗަށް އަރާފަ އެވެ.\n"އެންމެ ފަހުން ވެސް އަޅުގަނޑުމެން ހަތަރު ލޮރީގެ މަސް ނަގައި، ވަޅުލިން. މިހާރު އަނެއްކާ ވެސް ފަޅުތެރެ ކުނިވަމުން މިދަނީ،" ކައުންސިލްގެ ރައީސް އިބްރާހިމް މުހައްމަދު ވިދާޅުވި އެވެ.\nއޭނާ ވިދާޅުވީ މަސް މަރުވާ މައްސަލަ މެރިން ރިސާޗް ސެންޓަރުގެ ސަމާލު ކަމަށް ގެނައި ނަމަވެސް، އެ މައްސަލަ އެ ތަނުން ދިރާސާ ނުކުރާ ކަމަށެވެ. އޭގެ ބަދަލުގައި ފޮނުވީ ވަކި ސުވާލުތަކެއް ހުރި ރިސާޗު ފޯމެއް ކަމަށް ވިދާޅުވި އެވެ.\nއެކަމަކު މިއީ ހަމައެކަނި ފޯމަކުން ޖަވާބު ދީގެން ބެލޭނެ މައްސަލައެއް ނޫން ކަމަށް ވިދާޅުވެ، ކައުންސިލުން ވަނީ ފާޑު ކިޔާފަ އެވެ.\nއާދަޔާ ހިލާފަށް މަސް މަރުވާ ސަބަބާ ގުޅޭ ގޮތުން ވައިކަރަދޫ ބައެއް މީހުން ލަފާކުރަނީ ފަޅުތެރެ ބެދި، އޮކްސިޖަން ލެވެލް ދަށްވުމެވެ.\nވައިކަރަދޫ ފަޅުތެރޭގައި މަރުވެފައިވާ މަސްތައް އެ ރަށުގެ ބަޔަކު ނަގަނީ: މިއީ ފަޅުތެރޭގެ އޮކްސިޖަން ލެވެލް ދަށްވެގެން ވީ ކަމެއް ކަމަށް މެރިން ރިސާޗު ސެންޓަރު ބުނޭ-- ފޮޓޯ/ އަހުމަދު ފާރިޝް\nމެރިން ރިސާޗު ސެންޓަރުން ވެސް ބުނަނީ އެ ރަށުގައި މަސް މަރުވަމުން ދަނީ ބޭނުންވާ ވަރަށް އޮކްސިޖަން ނުލިބިގެން ކަމަށް ލަފާ ކުރެވޭ ކަމަށެވެ.\nއެ ސެންޓަރުގެ އޮފިޝަލަކު ވިދާޅުވީ ރާއްޖޭގެ ބައެއް ރަށްރަށުގެ ބަނދަރު ހަދާފައި ހުންނަ ގޮތުން، ފަޅުތެރޭގައި އެންމެ ރަނގަޅަށް އޮއެ ނުދެމޭ ކަމަށެވެ. އަދި ވައިކަރަދޫ ފަޅުތެރޭގައި ވެސް އެ ވަގުތު އޮއި ދެމުން ކުޑަވެ، އޮކްސިޖަން ނުލިބިގެން މަސްތައް މަރުވީ ކަމަށް ލަފާ ކުރެވޭ ކަމަށް ވިދާޅުވި އެވެ.\nވައިކަރަދޫ ކައުންސިލުން ބުނި ގޮތުގައި 1،200 އަކަފޫޓު ދިގު އަދި 250 ފޫޓު ފުޅާ އެ ރަށު ބަނދަރުން ފެން ދައުރުވާން އޮންނަނީ ހަމައެކަނި 50 ފޫޓުގެ ނެރެވެ. އަދި އޮއެވަރު ހުންނަ ގޮތުން، ބަނދަރު ތެރޭގައި ބައެއް ދުވަސް ދުވަހު ފެން ދައުރު ނުވާ ކަމަށް އެ ތަނުން ބުންޏެވެ.\n"މަސްތައް މިހާރު މަރުވަމުން އެ ދަނީ ވެސް ބަނދަރުތެރެ ކުނިވެގެން. އެންމެ ތަނަކުން ފެން ދައުރުވާ އިރު މިތަން ހީވާނީ މަސްޓޭންކެއް ހެން،" އިބްރާހިމް ވިދާޅުވި އެވެ.\nމެރިން ރިސާޗު ސެންޓަރުން ބުނީ މިގޮތަށް މަސް މަރުވުމަކީ އާއްމުކޮށް ދިމާވާ ކަމެއް ނޫން ކަމަށާއި މި ފަދަ ކަމެއް ދިމާވުމުން ރައްކާތެރިވުމަށް އެޅޭނެ މާ ބޮޑު ފިޔަވަޅެއް ވެސް ނެތް ކަމަށެވެ.\n"އެންމެ ރަނގަޅު ވާނީ ބަނދަރު ހަދާއިރު ވީހާ ވެސް ބޮޑަކަށް ފެން ދައުރުވާ ގޮތަކަށް މިކަން ކުރިއްޔާ،" އޮފިޝަލް ވިދާޅުވި އެވެ.\nވައިކަރަދޫ ފަޅުތެރޭގައި މަރުވެފައި ހުރި ބައެއް މަސްތައް އެ ރަށުގެ ބައެއް މީހުން ނަގައިގެން ބޭނުން ކުރި އެވެ.\nމެރިން ރިސާޗު ސެންޓަރުން ބުނީ އެ ރަށުގައި މަސް މަރުވާކަން އެ އިދާރާގެ ސަމާލު ކަމަށް އައީ ހޮނިހިރު ދުވަހުގެ ރޭ ކަމަށާއި އެ މަސް ބޭނުން ކުރުން ރައްކާތެރި ނޫން ކަމަށް އަނެއް ދުވަހު ހެނދުނު އެ ރަށު ކައުންސިލަށް އެންގި ކަމަށެވެ.\nރާއްޖޭގެ އެހެން ބައެއް ރަށްރަށުގެ ފަޅުތެރޭގައި ވެސް މިގޮތަށް މީގެ ކުރިން މަސް މަރުވެފައި ވެ އެވެ. އަދި ފަޅުފުން ނުކޮށް ހުންނަ މޫދުގެ ސަރަހައްދުގައި ވެސް މި ގޮތަށް މަސް މަރުވެފައި ވެ އެވެ.\nއޮފިޝަލް ވިދާޅުވީ މޫދުގައި މިގޮތަށް އެންމެ ގިނައިން މަސް މަރުވި ކަމަށް މި ފަހުން ރިޕޯޓު ކޮށްފައިވަނީ 2007 ވަނަ އަހަރު ކަމަށާއި އެއީ މަހަށް ޖެހުނު އިންފެކްޝަނެއްގެ ސަބަބުން ހިނގި ކަމެއް ކަމަށެވެ.\nއިތުރު ލިޔުންތައް މަސް ހދ. ވައިކަރަދޫ މެރިން ރިސާޗް ސެންޓަރު މަސް މަރުވުން


SunOnline: Velaa Resort in noonu atoll ge hurihaa rashakah Angi aai Mask hadhiyaa kohffi\nވެލާ ރިސޯޓުން ނ. އަތޮޅުގެ ހުރިހާ ރަށަކަށް އެހީވެދީފި\nޢަބްދުﷲ އައިމަން 19 May 2020, 22:10\nނ. އަތޮޅުގެ ރަށްތަކަށް ވެލާ ރިޒޯޓުން ހަދިޔާ ކުރި ތަކެތި ---\nވެލާ ޕްރައިވެޓް އައިލެންޑުން ނ. އަތޮޅުގައި މީހުން ދިރިއުޅޭ ހުރިހާ ރަށަކަށް މާސްކާއި އަންގި ހަދިޔާ ކޮށްފި އެވެ.\nރާއްޖެއިން ކޮރޯނާވައިރަހާ ދެކޮޅަށް ކުރާ މަސައްކަތުގައި އެހީވުމުގެ ގޮތުން، ނ. އަތޮޅުގައި އޮންނަ ވެލާ ޕްރައިވެޓް އައިލެންޑުން މިއަދު ވަނީ އެ އަތޮޅުގެ 13 ރަށަކަށް ޖުމުލަ 20،000 އަންގިއާއި މާސްކް ހަދިޔާކޮށްފަ އެވެ.\nއެގޮތުން މި ތަކެތި ހަދިޔާކޮށްފައިވަނީ ކޮންމެ ރަށެއްގެ ވެސް އާބާދީއަށް ބަލައި، އާބާދީއަށް ވުރެން އިތުރަށް ކަމަށް ވެލާއިން ބުނެ އެވެ. އަދި މި ތަކެތި މިއަދުގެ ވަގުތެއްގައި އެ އަތޮޅުގެ 13 ރަށެއްގެ ކޮވިޑް-19 ޓާސްކްފޯހާއި ހަވާލުކޮށްފައިވާނެ ކަމަށް ވެސް ވެލާއިން ބުނެ އެވެ.\n"އަޅުގަނޑުމެން މިކަމުގައި ނުބަލަން އަރަނީ ކިހާވަރެއްގެ ކޯސްޓެއްތޯ. އެންމެ މުހިއްމު ކަމަކީ އަޅުގަނޑުމެން ނިސްބަތް މިވާ ނ. އަތޮޅާއި، ދިވެހިރާއްޖޭގެ ސަލާމަތާއި ރައްކާތެރިކަން،" ވެލާގެ ހިއުމަން ރިސޯސް ޑިޕާޓްމެންޓުގެ ހެޑް ސިއްދީގް ވިދާޅުވި އެވެ.\nމީގެ ކުރިން ވެސް ވެލާގެ ވެރިޔާ ޖިރީ ސްމެކް އާއި އެ ރިޒޯޓުގެ ހިއްސާދާރެއް ކަމަށްވާ ޑެނިއެލް ކްރެޓިންސްކީ ވަނީ ރާއްޖެއަށް ފަސް ވެންޓިލޭޓަރާއި 10،000 ޓެސްޓު ކިޓާއި 100،000 ފޭސް މާސްކާއި 200 ރެސްޕިރޭޓަރާއި 500 ޕާސަނަލް ޕްރޮޓެކްޓިވް އިކުއިޕްމެންޓް (ޕީޕީއީ) ހަދިޔާ ކޮށްފަ އެވެ.\nއަދި މީގެ އިތުރުން ދާދި ފަހުން ކޮރޯނާގެ ޕޮޒިޓިވް ކޭސްތަކެއް ފެނުނު ށ.ނަރުދޫއަށް ވެސް ވަނީ ވެލާއިިން އެހީވެފަ އެވެ. އެގޮތުން އެ ރަށަށް ބޭނުންވާ މާސްކާއި، އަންގި ވަނީ އެ ރަށުގެ ކައުންސިލަށް ހަދިޔާ ކޮށްގަ އެވެ.\nކެނދިކުޅުދޫއަކީ ގިނަ މަޝްރޫއުތަކެއް ހިންގޭނެ ރަށެއް


Andhamun dhaa PPM, episode 2: leyge gulhun | Mihaaru\nމިދިޔަ މިނިވަން ދުވަހުގެ ރަސްމީ ޖަލްސާގައި ރައީސް ޔާމީން އެމަނިކުފާނުގެ ބޭބޭފުޅު ކުރީގެ ރައީސް މައުމޫނާ ސަލާމްކުރައްވަނީ --ފޮޓޯ:ރައީސް އޮފީސް\n21 ޖުލައި 2016 - 07:49 36 comments\nއެކުގައި ވަރަށް ގުޅިގެން ކުރި މަސައްކަތުން އިންތިހާބު ކާމިޔާބުވެ ވެރިކަން ވެސް ލިބުނެވެ. އެ ވެރިކަމަށް ދެ އަހަރު ވެގެން ދިޔަ އިރު، އެ ގުޅުން ހީނަރުވާން ފެށި އެވެ. ތިން އަހަރު ފުރެން ދާއިރު، ޕާޓީގެ ރައީސާއި ޕާޓީގެ މުސްތަޝާރާ ދެމެދު ގުޅުން މި އޮތީ ވަރަށް ބޮޑަށް ހީނަރުވެފަ އެވެ. މަޝްވަރާ ކުރައްވަން ޕާޓީގެ ރައީސް އެދިވަޑައިގަންނަވާތާ އެތައް މަހެއް ވީ އިރު ވެސް، ގައުމުގެ ރައީސް "ކަހާ ތަން ހިރުވާ ވެސް ނުލައްވަ" އެވެ. މި ދައްކަނީ ދުރު ދެ މީހެއްގެ ވާހަކައެއް ނޫނެވެ. އެއްބަފާ ދެބެންގެ ވާހަކަ އެވެ.\nދެ ބޭފުޅުންގެ ދެމެދުގައި މިއަދު އޮތީ ވަރަށް ބޮޑު ބީރައްޓެހި ކަމެއް އުފެދިފައި ކަން، ދެ ބޭފުޅުން ވިދާޅު ނުވިޔަސް މިއަދު އެންމެނަށް އެނގެ އެވެ. އެކަމުގެ އެންމެ ބޮޑު ހެއްކަކީ، ރިއާސީ ދެ ވަނަ ދައުރަކަށް ކުރިމަތިލެއްވުމަށްޓަކައި ޕާޓީގެ ޓިކެޓް ދެއްވާތޯ ކޮއްކޯފުޅު އެދިވަޑައިގަތުމުން، ބޭބޭފުޅު އެކަމަށް ތާއީދު ނުކުރައްވާ މޭރުމަކުން ވާހަކަފުޅު ދައްކަވަމުން ގެންދެވުމެވެ. އެއާ އެކު ޕާޓީގެ އެންމެ މުހިންމު ގުނަން ކަމުގައިވާ ގައުމީ މަޖިލިސް (ކައުންސިލް)ގެ ބައެއް މެންބަރުން ރައީސް މައުމޫންގެ ކޮޅަށް އެރުއްވި އިރު އަނެއް ބަޔަކު ތިބީ ރައީސް ޔާމީނާ އެކުގަ އެވެ.\nއެއީ ޕީޕީއެމްގެ ފުރަތަމަ އެޕިސޯޑެވެ. ދެން އޮތީ ދެ ވަނަ އެޕިސޯޑެވެ. ޕާޓީ މިހާރު އޮތް ހާލަތުން ފެށިގެން ގޮސް 2018ގެ ރިއާސީ އިންތިހާބާ ހަމައަށް ކަން ހިނގައިގެންދާނެ ގޮތެވެ. މިއީ ކިހިނެއް ކޮން ގޮތަކަށް ހިނގައިފާނެ ކަމެއް ކަމަށް އަންދާޒާ ކޮށްލަން ވެސް އުނދަގުލެވެ. ނަމަވެސް ސިޔާސީ ލަފާ ކުރުންތަކެއް އެބަ ހުއްޓެވެ.\nސިޔާސީ ބޭފުޅުން ބޮޑަށް ބުރަވާ ގޮތުގައި ޑީއާރްޕީ ބައިބައިވެ ޒެޑް-ޑީއާރްޕީ އުފެދުނު ގޮތަށް ޕީޕީއެމްގެ ބަޔަކު ގޮވައިގެން ރައީސް މައުމޫން އެހެން ޕާޓީއެއް އުފެއްދެވުމުގެ ފުރުސަތު ކުޑަ އެވެ. އަދި ޑީއާރްޕީގެ ތެރެއިން ވަކިވެގެން ޕީއޭ އުފެއްދި ގޮތަށް، ރައީސް ޔާމީން އެހެން ޕާޓީއެއް އުފެއްދެވުމަކީ ވެސް ދުރު ކަމެކެވެ. ނަމަވެސް މިއިން ކޮންމެ ކަމެއް ވެސް ވެދާނެ އެވެ.\n"މި ހާލަތުގައި މައުމޫން އެހެން ޕާޓީއެއް އުފައްދަވާނެ ހެން ވަރަށް ހީނުވޭ. އެ ފުރުސަތު ވަރަށް ކުޑައޭ ދަންނަވާނީ. އޭގެ ބަދަލުގައި އަޅުގަނޑަށް ލަފާކުރެވޭ ގޮތުގައި ޕީޕީއެމްގެ ތެރޭގައި އޮތް މައްސަލަ ހައްލު ނުވެއްޖެ ނަމަ، އެންމެ ބޮޑު ވަރަކަށް ވެސް މައުމޫން ކުރައްވާނެ ހެން ހީވާ ކަމަކީ، ކުރިން އެ މަނިކުފާނު އުފެއްދެވި ޑީއާރްޕީއާ ގުޅިވަޑައިގަތުން. މިހާރު ޑީއާރްޕީ ގޮވައިގެން އުޅުއްވާ ކާނަލް ވަރަށް ބޭނުންވާ ކަމެއް އެއީ،" ޑީއާރްޕީގެ ހަރަކާތްތަކުގައި އިސް ސަފުގައި އުޅުއްވުމަށް ފަހު މިހާރު ޖުމްހޫރީ ޕާޓީގައި އުޅުއްވާ ބޭފުޅަކު ވިދާޅުވި އެވެ.\nރައީސް ޔާމީން ސަރުކާރުގެ ފުރަތަމަ ޓްރާންސްޕޯޓް މިނިސްޓަރު އަމީން އިބްރާހީމް ވެސް އެކަމަށް އެއްބަސްވެ ވަޑައިގަންނަވަ އެވެ.\nޕީޕީއެމް ކައުންސިލް ބައްދަލުވުމަށް ފަހު، ރައީސް ޔާމީން ފެކްޝަންގެ ބޭފުޅުން ނޫސްވެރިންނާ ބައްދަލު ކުރައްވަނީ.\n"އާ ޕާޓީއެއް ރާއްޖޭގެ މާހައުލުގައި ހަދާކަށް މައުމޫންގެ އެނާޖީ މިހާރު ހުރިހެނެއް ހިޔެއް ނުވޭ. ވަރަށް އުމުރުން ވެސް ދުވަސް ވެފައި، ވަރަށް މަސައްކަތް ވެސް ކުރައްވައިފި، ހިދުމަތް ވެސް ކުރައްވައިފި. އެހެންނެއް ނޫން، މިހާރު ވެސް އޮތް ޕާޓީއެއް ނަގައި ކޮޅަށް ޖެހުމުގައި، މައުމޫނާ ބައިވެރިވާ ބަޔަކާ އެކުގައި ކޮންމެވެސް ކާމިޔާބެއް ލިބިދާނެ. އެހާ ހިސާބަށް ދިޔައިމަ ޑީއާރްޕީ ނެގުމުގެ މަސައްކަތެއް ކުރައްވަފާނެ ކަންނޭނގެ. އެ ގޮތަށް ބޮޑަށް ބެލެވެނީ،" އަމީން ވިދާޅުވި އެވެ.\nޕީޕީއެމް މިހާރު އޮތް ހާލަތާއި ރާއްޖޭގެ ސިޔާސީ މަސްރަހު އޮތް ގޮތަށް ބަލާއިރު، ޕާޓީ ދެ ބައި ކޮށްލުމަކީ ރައީސް ޔާމީނަށް ވެސް އަދި ރައީސް މައުމޫނަށް ވެސް މަސްލަހަތު ހުރި ގޮތެއް ނޫނެވެ. ފުރަތަމަ ކަމަކީ ޕާޓީގެ މުހިންމު ގުނަންތަކުގައި ތިބި މެންބަރުންގެ ފިކުރަށް ބަލާއިރު، ސިޔާސީ ޝަހުސެއްގެ ގޮތުގައި ޕީޕީއެމް ލިބޭނީ ރައީސް ޔާމީނަށެވެ. ނަމަވެސް އާންމު މެމްބަރުންގެ ފިކުރަށް ބަލާއިރު، ގިނައީ މައުމޫންގެ ސަޕޯޓަރުންނެވެ. މިއީ ދެބަސްވެވެން ނެތް ހަގީގަތެވެ.\nމިދިޔަ ބުދަ ވިލޭރޭ އޮތް ކައުންސިލް ބައްދަލުވުމަށް ފަހު ރައީސް މައުމޫން ނުކުމެވަޑައިގެން ސަޕޯޓަރުންނަށް ސަލާމް ކޮށްލައްވަަނީ\nއެހެންކަމުން މައުމޫން ނުހިމެނޭ ގޮތަށް އާ ޕާޓީއެއް އުފައްދަވާ ހާލަތުގައި ވެސް، ރައީސް ޔާމީނަށްޓަކައި އެ ޕާޓީއާ ގުޅެން ތިބީ ކިހާ މީހުންނެއްތޯ ސުވާލުކޮށްލަން ޖެހެ އެވެ. އެއީ ރާއްޖޭގައި އޮތީ ސިޔާސީ މައިގަނޑު ދެ ފިކުރު ކަމަށް ވާތީ އެވެ. އެއީ މައުމޫންގެ ފިކުރާއި ކުރީގެ ރައީސް ނަޝީދުގެ އެމްޑީޕީ ފިކުރެވެ.\n"މައުމޫން އަތުން ޕާޓީ އަތުލަން ބޭނުމިއްޔާ ޔާމީނަށް އެކަން ކުރެއްވިދާނެ. ޔާމީން ނަންގަވާނީ ވަރަށް ވަރުގަދަ ޑިސިޝަންތަކެއް. އެ ޑިސިޝަންތަކާ އެކު ޕާޓީ އަތުލެވިދާނެ. އެކަމަކު ޕާޓީގެ މެމްބަރުންނެއް ޔާމީނަކަށް ނުހޯދޭނެ. ގާނޫނީ ގޮތުން ޕާޓީ އަތުލެވިދާނެޔޭ ޔާމީނަށް، އެކަމަކު ޕާޓީގެ މެމްބަރުންނެއް ޔާމީނަކަށް ނުގެންދެވޭނެޔޭ. އެއީ ކައުންސިލްގެ މެޖޯރިޓީ އޮތުމުންނާއި ރައްޔިތުންގެ މަޖިލީހުގެ ތެރެއިން ގާނޫނެއް ފާސްކޮށްގެން ވެސް އެކަން ކޮށްފާނެ،" އަމީން ވިދާޅުވި އެވެ.\nއެންމެ ގޯސް ހާލަތަކަށް ވާނީ، މައުމޫންގެ ތާއީދާ ނުލައި ރައީސް ޔާމީން ވެރިކަމުގެ ދެ ވަނަ ދައުރަކަށް ކުރިމަތި ލެއްވުމެވެ. ވޭތުވެ ދިޔަ ދެ އިންތިހާބަށް ބަލާއިރު ވެސް، އަދި ރާއްޖޭގެ އާންމު ރައްޔިތުންގެ ސިޔާސީ ފިކުރު ބެހިފައިވާ ގޮތަށް ބަލާއިރު ވެސް، ފުރަތަމަ ބުރުން އިންތިހާބު ކާމިޔާބު ކުރުމަކީ ވަރަށް ދުރު ކަމެކެވެ. އަދި އަމުދުން މައުމޫނާއި ގާސިމް އިބްރާހީމްގެ ތާއީދާ ނުލައި އިންތިހާބު ކާމިޔާބު ކުރުމަކީ މުސްތަހީލު ކަމެކޭ ވެސް ބުނެވިދާނެ އެވެ.\nދެ ވަނަ އެޕިސޯޑް ނިމުމަކަށް އަންނަ އިރު، ކުރިމަތިވާނީ ލޭގެ ގުޅުމެވެ. އެއީ ރައީސް ޔާމީނާއި މައުމޫންގެ އެއްބަފާކަމުގެ ގުޅުމެވެ. އެ ގުޅުމުގެ މެދަށް އެއްވެސް ކަމެއް ހުރަސްވާކަށް އޭގެ ތެރެއިން އެއްވެސް ބޭފުޅަކު ބޭނުންފުޅެއް ނުވާނެ އެވެ. ހަމަ ގައިމު ވެސް، ރާއްޖޭގެ އިދިކޮޅު ހުރިހާ ސިޔާސީ ފަރާތްތައް އެއްކޮޅަށް އަރައި ރައީސް ޔާމީން ބަލިކޮށް ވެރިކަމުން ބޭރުކޮށްލާ ތަން ބަލަން ހުންނަވަން މައުމޫންގެ ލަގޮނޑި އަށް ކެތް ކުރެއްވޭނެ ބާވަ އެވެ؟\n"ސިޔާސީ ކަންކަމުގައި އެންމެ ބޮޑު ކާމިޔާބަކީ އާއިލީ ގުޅުން. އެ ގުޅުން ބޮޑުވުން ފުޅާވުން. އާއިލާގެ ސަޕޯޓް ނުލިބި ސިޔާސީ ކަންތައްތަކުގައި ކާމިޔާބެއް ވަރަށް ނުލިބޭނެ. އެހެންވީމާ ޔާމީން އެކި ގޮތްގޮތުން މަސައްކަތް ކުރައްވާނެ ހަމަ އެންމެ ފަހު މިނެޓަށް ވެސް މައުމޫންގެ އޮންބޯޑް ކުރައްވަން. އެހެންވީމާ ޔާމީންގެ ކޮޅަށް މައުމޫން ގެނައުމަކީ ވަރަށް ބޮޑަށް އެކަށީގެންވާ ކަމެއް،" އަމީން ވިދާޅުވި އެވެ.\n"އެހެން ހުރިހާ ކަމަކަށް ވުރެ ވެސް އެކަށީގެންވާ ކަމެއް މައުމޫން، ޔާމީނަށް ތާއީދު ކުރެއްވުމަކީ. އެއީ ނުވާނެ ކަމެއް ނޫން. ކިތަންމެ ވަރަކަށް މިއަދު މި ހަނގުރާމަ ކުރިއަށް ދިޔަސް ހަމަ އެންމެ ފަހު މިނެޓްގައި ޔާމީނަށް މައުމޫން އެ ތާއީދު ނުދެއްވާނެ ކަމަކަށް ބަލައިގެން ނުވާނެ. ދެއްވުން ކައިރީ ވެސް، އެހެން މީހަކަށް މައުމޫން ތާއީދު ކުރެއްވުމަށް ވުރެ."\nޕީޕީއެމުން އެންމެ ފަހުން ބޭއްވި ކައުންސިލް ބައްދަލުވުމުގައި މައުމޫނާއި ބައެއް މެމްބަރުން.\nމިހާރުގެ ހޫނުގަނޑު ޕީޕީއެމްގެ ފުރާޅު ދަށުން ހިހޫ ނުކުރެވި، މައުމޫނަށް ޔާމީނާ ގާތް ނުވެވޭ ދަރަޖަ އަށް ކަންތައް ހިނގައްޖެ ހާލަތެއްގައި ނޫނީ، ޔާމީން ވެރިކަމަށް ކުރިމަތިލައްވާ ހާލަތެއްގައި އެހެން މީހަކަށް މައުމޫން ތާއީދުކުރެއްވުމަކީ ނާދިރު ކަމެއް ކަމަށް އަމީން ގަބޫލު ކުރައްވަ އެވެ.\n"އެ ހިސާބަށް ގޮސްގެން މައުމޫންގެ ތާއީދު އަނބުރާ ގެންނަވައިފާނެ. އެކަމަކީ އެއީ ވަރަށް ނާދިރު ކަމެއް. އެކަމަކު އެއީ ނުވާނެ ކަމެއް ވެސް ނޫން. ސިޔާސީ މައިދާނުގައި ނުވާނެ ކަމެއް ނުހުންނާނެ. އެކަމަކު މައުމޫންގެ ސަޕޯޓާ ނުލައި ޔާމީން އިންތިހާބެއް ކާމިޔާބު ކުރައްވަން ނުވިސްނަވާ، ނުވާނެ އެކަމެއް،" އަމީން ވިދާޅުވި އެވެ.\nރައީސް ޔާމީންގެ ދެ ވަނަ ދައުރަކަށް ތާއީދު ނުކުރައްވާނެ ކަމަކަށް، މައުމޫން މިހާތަނަށް ވެސް ވިދާޅެއް ނުވެ އެވެ. ޚިޔާލު ތަފާތުވާ ހަމައެކަނި ހިސާބަކީ، ޕްރައިމަރީއަކާ ނުލައި އިންތިހާބީ ޓިކެޓް ދިނުމަށް ރައީސް ޔާމީން އެދިވަޑައިގަތުމެވެ.\nޕާޓީގެ އުސޫލު އޮންނަ ގޮތުން ވެރިކަމުގައި ހުންނަވާ ބޭފުޅަކު ދެ ވަނަ ދައުރަކަށް ކުރިމަތިލައްވާ ހާލަތުގައި، އެ މަގާމަށް ޕާޓީގެ ތެރެއިން ވާދަ ކުރާނެ އިތުރު މީހަކު ނެތިއްޔާ އެ މީހަކަށް ޓިކެޓް ލިބޭނެ އެވެ. ނަމަވެސް އިތުރު މީހަކު ރިއާސީ ޓިކެޓަށް ވާދަ ކުރަން ބޭނުންވާ ނަމަ، އެ ކަމާ މެދު ގޮތެއް ނިންމެން އޮތީ ޕާޓީގެ ކޮންގްރެސް އިންނެވެ.\n"ކޮންގްރެސް ބާއްވާ އިރު، ރަށްރަށުން މަންދޫބުންގެ ގޮތުގައި މުޅިންހެން އަންނާނީ ރައީސް ޔާމީން ފަޅީގެ ބޭފުޅުން. އެއީ ރަށްރަށުގައި މިހާރު ސަރުކާރުގެ މަގާމުތަކާއި ޕާޓީގެ އިސް މަގާމުތަކުގައި ގިނަ އިން ތިބޭނީ ޔާމީން ފެކްޝަންގެ މީހުން. ފަސްޓް ލޭޑީ އެ ގެންދަވަނީ ވަރަށް މޮޅަށް އެބައި ބަލަހައްޓަވަމުން. މެޑަމް ފާތުންގެ ގުޅުން ވަރަށް ބޮޑުވާނެ ރަށްރަށުގެ އިސް މީހުންނާ،" ރައީސް މައުމޫނާ އެކު ޑީއާރްޕީގައި އިސްކޮށް އުޅުއްވި ބޭފުޅަކު ވިދާޅުވި އެވެ.\n"އެ ގޮތަށް ބަލާއިރު، ކޮންގްރެސްގެ ވެސް މެޖޯރިޓީ އޮންނާނެ ކަމަށް ބެލެވެނީ، ޔާމީންގެ ފެކްޝަނަށް. އެހެންވީމާ، ކޮންގްރެސްއާ ހަމައަށް ހިނގައްޖެއްޔާ، ޕްރައިމަރީއަކާ ނުލައި ޔާމީނަށް ޓިކެޓް ލިބިދާނެ."\nމައުމޫން ގެންގުޅުއްވާ ހަމަތަކާއި ޑިޕްލޮމެޓިކް އުސޫލުތަކަށް ބަލާއިރު، ޕާޓީގެ ކޮންގްރެސް އިން ރައީސް ޔާމީނަށް ޓިކެޓް ދޭން ފާސްކޮށްފި ނަމަ، އެކަމާ ދެކޮޅު ހައްދަވައި ޔާމީނާ ދެކޮޅަށް ތެދުވެވަޑައިގެންފާނެ ކަމާ މެދު ބައެއް މީހުން ސުވާލު އުފައްދަ އެވެ. ކިތަންމެ ނުފޫޒަކާ ހުރެ ވިޔަސް، ކޮންގްރެސް އިން ވަކި ގޮތަކަށް ނިންމައިފި ނަމަ، އެ ގޮތަކަށް މައުމޫން ތާއީދު ކުރައްވާނެ ކަމަށް ބައެއް މީހުން މިހާރު ވެސް ގަބޫލުކުރެ އެވެ.\nއެހެންވެއްޖެ ނަމަ ދެން ފެންނާނީ ދެ ބޭފުޅުންގެ ލޭގެ ގުޅުމަކީ ކާލާ މަންނަ އަށް ވުރެ ވެސް ވަރުގަދަ އެއްޗެއްގެ ގޮތުގަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ސިޔާސީ ޕާޓީ ޒެޑް ޑީއާރުޕީ ޑީއާރުޕީ ޕީޕީއެމް ރިޔާސީ އިންތިޚާބު ރައީސް އަބްދުﷲ ޔާމީން


Male ge uthuru faraathu falhugai gina dhuvas vandhen nudhuvvaa huri ulhandhuthah naganee\nމާރުކޭޓް ކައިރީ ފަޅުގައި އަޅާފައި ހުރި އުޅަނދުތަކެއް--\n20 ޖެނުއަރީ 20200ކޮމެންޓް\nމާލޭގެ އުތުރު ފަރާތު ފަޅުގައި ގިނަ ދުވަސް ވަންދެން ނުދުއްވާ ހުރި އުޅަނދުތައް ނަގަނީ\nމާލޭ މަސް މާރުކޭޓް ސަރަހައްދުގައި ގަވައިދާއި ހިލާފަށް ހުރި އުޅަނދުފަހަރާއި ގިނަ ދުވަސްތަކެއް ވަންދެން ނުދުއްވާ އަޅާފައި ހުރި އުޅަނދުފަހަރު ނެގުމުގެ މަސައްކަތް މާލޭ ސިޓީ ކައުންސިލުން ފަށައިފި އެވެ.\nކަމާ ގުޅުންހުރި އިދާރާތަކާ ވެސް ގުޅިގެން މިމަސައްކަތް ކުރަމުންދާކަން ފާހަގަކޮށް ފުލުހުން ބުނި ގޮތުގައި މި މަސައްކަތް ފަށާފައި މިވަނީ މާލެ ސިޓީ ކައުންސިލާއި ކަމާ ގުޅޭ އެހެން އިދާރަތަކާއި މަޝްވަރާކޮށް ދިރާސާ ތަކެއް ވެސް ކުރުމަށްފަހު ކަމަށެވެ.\nފުލުހުން އިތުރަށް ބުނީ މި މަސައްކަތް ފަށާފައި ވަނީ މިއަދު ހެނދުނު މަސް މާރުކޭޓް ހިމެނޭ ސަރަހައްދުން ކަމަށެވެ. އެގޮތުން މި މަސައްކަތުގެ ދަށުން އެ ސަރަހައްދުގައި އަޅާފައި ހުރި އުޅަނދުތައް ބަލައި ފާސްކޮށް ގަވައިދާ ހިލާފަށް ހުރި އުޅަނދުތަކާއި، ދުވަސްތަކެއް ވަންދެން ނުދުއްވާ ހުރި އުޅަނދުތައް ފާހަގަކޮށް ނަގާނެ ކަމަށްވެސް ފުލުހުން ފާހަގަކުރެ އެވެ.\nމާރުކޭޓް ސަރަހައްދުގައި އޮންނަ ފަޅުގައި ގިނަ އަދަދެއްގެ މަސް ދޯނި ފަހަރާއި ބޯޓު ފަހަރު އަޅާފައި އޮވެ އެވެ.\nމާލޭ ސިޓީ ކައުންސިލް ފުލުހުން


Dhin luithakaa eku lockdown gai jehi sarubeethah filuvan enmen kasrathah!\nމީހަކު ކަސްރަތުކުރަނީ- ފޮޓޯ: ވަން\nދިން ލުއިތަކާއެކު ލޮކްޑައުންގައި ޖެހި ސަރުބީތައް ފިލުވަން ކަސްރަތަށް!\n16 ޖޫން 2020 - 19:04:08\nކޮވިޑް-19 އާ ގުޅިގެން މާލެ ސިޓީ ލޮކްޑައުންގެ ހާލަތަކަށް ގެނައުމުން ފާއިތުވި ދެމަހުގައި ގިނަ ބަޔަކު ތިބީ ގޭގައި އެއްވެސް ކަސްރަތެއް ނުކޮށެވެ. ކައިކައިގެން ނިދުމުގެ އިތުރުން ގިނަ ބަޔަކު ހަމަ އެއްވެސް ހެލިފެލިވުމެއް ނެތި ތިބީ އެވެ. މިކަމުގެ ސަބަބުން މިހާރު ގިނަ ބަޔަކު ވަނީ ކަންނެތްވެފަ އެވެ. އަދި ގިނަ ބައެއްގެ ހަށިގަނޑަށް ވެސް ވަނީ ބަދަލުތަކެއް އައިސްފަ އެވެ.\nދެ މަސްދުވަހުގެ ލޮކްޑައުންއެއްގައި ގޭގައި ތިބުމަށްފަހު ލޮކްޑައުންއަށް ދެވުނު ލުއިތަކާއި އެކު އިއްޔެ ގިނަ ބަޔަކު ވަނީ ކަމެއް ނެތި ގޭގައި ކައިކައިގެން ތިބުމުން ޖެހި ސަރުބީތައް ފިލުވައި އަލުން ފިޓުވުމަށް ކަސްރަތަށް ނިކުމެފަ އެވެ.\nފަތިހު 5:00 ފެށިގެން ހެނދުނު 8:00 އަށް ދުވަސްވީ މީހުން، ބޭރަށް ނިކުމެ ކަސްރަތުކުރާ ވަގުތުގެ ގޮތުގައި ހާއްސަ ކުރެވުނުއިރު އިރުއޮއްސި 18:00 އިން ފެށިގެން ރޭގަނޑު 9:00 އަކީ އެހެން އުމުރުފުރާ މީހުން ކަސްރަތަށް ނިކުތުމަށް ހާއްސަ ކުރެވިފައިވާ ވަގުތެވެ.\nލޮކްޑައުން އަށް ފުރަތަމަ ދިން ލުއިތަކުގެ ތެރޭގައި ކަސްރަތަށް ނިކުތުމަށް ހުއްދަ ދީފައިވަނީ ދޮށީ އުމުރުގެ މީހުންނަށް އެކަންޏެވެ. އެ ހުއްދަ ހަަމައެކަނި ދޮށީއުމުރުގެ މީހުންނަށް ދީފައި އޮތުމުން ވަރަށް ބޮޑަށް ޒުވާނުން ވަނީ އެ ފުރުސަތު ހޯދަން އަޑު އުފުލާފަ އެވެ.\nގިނަ ދުވަސްތަކެއް ވަންދެން ގޭގައި ތިބެން ޖެހުމުގެ ސަބަބުން ގިނަ ބަޔަކަށް ވަނީ ނަފްސާނީ ގޮތުންނާއި އަދި އެހެނިހެން ގޮތް ގޮތުންވެސް ވަރަށް ބޮޑަށް ގެއްލުން ލިބިފައެވެ. އެހެންވެ ގިނަ ބަޔަކު ބޭނުންވީ ޖިމަށް ނުދެވުނަސް ބޭރަށް ނުކިމެ ދުވަލައި ކަސްރަތުކޮށް ބޯހަމަޖައްސާލާނެ ފުރުސަތެކެވެ.\nކަސްރަތު ކުރުމުގެ ސަބަބުން މީހާގެ ހަށިގަނޑުގެ މަސްތައް ވަރުގަދަވެ އެވެ. ހަށިގަނޑުގެ ލޭދައުރުވުން ފުރިހަމަވެ އެވެ. އަދި ހަށިގަނޑުގައި ޖަހާފައި ހުންނަ ބޭކާރު ސަރުބީތައް ވިރުވައިދެ އެވެ. ސިއްހީ މާހިރުންގެ ހޯދުންތަކުން ދައްކާގޮތުގައި ކަސްރަތުގެ ގޮތުގައި ދުވާލަކު މަދުވެގެން 1 ގަޑިއިރު ހިނގާމީހާގެ ހަޖަމުކުރުމުގެ ނިޒާމުގައި މައްސަލަޖެހުން ވަރަށް ބޮޑުތަނުން ކުޑަވެގެން ދެއެވެ. އަދި ކަސްރަތު ނުކުރާނަމަ ހަށިގަނޑު ފަލަވެ ނުރައްކާތެރި ބަލިތަކަށް ހުށައެޅިގެންދެ އެވެ. އޭގެ ތެރޭގައި ހިތުގެ ބަލި ފަދަ ނުރައްކާތރި ބަލިތައް ހިމެނެ އެވެ.\nކާނާ ބޭނުން ކުރުމުގައި ސިއްތަށް ފައިދާހުރި ބާވަތްތައް ބޭނުންކުރުމަށް ހާއްސަ އިސްކަމެއް ދޭން ވާނެ އެވެ. އަދި އެތަކެތި ހަަޖަމް ކުރުމަށް ހެލިފެލިވެ އުޅުމަކީވެސް ވަރަށް މުހިންމު ކަމެކެވެ. އެހެންވެ ސިއްހީ މާހިރުން އިރުޝާދު ދީފައި ވަނީ ކޮންމެ ދުވަހަކުވެސް މަދުވެގެން 30 މިިނެޓު ކަސްރަތު ކުރުމަށެވެ.\nދުޅަހެޔޮ ސިއްހަތެއްގައި މިހާލަތުގައި ވެސް ތިބުމަށް މަގުފަހިކޮށްދިނުމުގެ ގޮތުން ބޭރަށް ނިކުމެ ކަސްރަތު ކުރުމަށް ފުރުސަތު ދިނަސް ސަމާލުވާން ޖެހޭ ކަންތައްތަކެއް އެބަހުއްޓެވެ. ބޭރަށް ނިކުންނައިރު މާސްކް އަޅަން އިރުޝާދު ދިނަސް ކަސްރަތުގައި އުޅޭއިރު މާސްކް އެޅުމަކީ ރައްކާތެރި ކަމެއް ނޫން ކަމަށް ޑޮކްޓަރުން ބުނެ އެވެ. އެހެންކަމުން ކަސްރަތުގައި އުޅޭއިރު ވީހާވެސް މީހުންނާއި ދުރުގައި އުޅުމާއި ޑޮކްޓަރުންދޭ އިރުޝާދުތަކަށް ބޯލެނބުން މުހިއްމެވެ.


އަމީނިއްޔާ ސްކޫލަށް ވަރަށްދިގު މުއްދަތެއްގައި އިޚްލާޞްތެރި ޚިދުމަތްތަކެއްކޮށްދެއްވި ހެންވޭރު ނީލްވިލާ ނާއިލާ އިބްރާހީމް ކަލޭފާނު، ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން، އެ ޢާއިލާއަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ - The President's Office\n17 އޭޕްރިލް 2021، ރިފަރެންސް: 2021-110\nއަމީނިއްޔާ ސްކޫލަށް ވަރަށްދިގު މުއްދަތެއްގައި އިޚްލާޞްތެރި ޚިދުމަތްތަކެއް ކޮށްދެއްވި ހެންވޭރު ނީލްވިލާ ނާއިލާ އިބްރާހީމް ކަލޭފާނު، ދެމިއޮތުމުގެ ޢާލަމަށް ދަތުރުކުރެއްވުމާ ގުޅިގެން،\nއެ ޢާއިލާއަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ތަޢުޒިޔާ ވިދާޅުވެއްޖެއެވެ.\nމި ޚަބަރު އެއްސެވީ، ވަރަށްފުން ހިތާމައާ އެކުގައި ކަމަށާއި، މި ހިތާމައިގައި ރައީސުލްޖުމްހޫރިއްޔާގެ ދެކަނބަލުން ބައިވެރިވެވަޑައިގެން، ޢާއިލާގެ އެންމެހައި މެންބަރުންނަށް ރައީސުލްޖުމްހޫރިއްޔާ ވަރަށް އިޚްލާޞްތެރިކަމާއެކު ތަޢުޒިޔާ ވިދާޅުވިއެވެ. ނާއިލާ އިބްރާހީމް ކަލޭފާނަކީ، އަމީނިއްޔާ ސްކޫލްގެ ތަފާތު މަގާމުތަކުގައި، އެ ސްކޫލަށް ވަރަށް އިޚްލާޞްތެރި ޚިދުމަތްތަކެއް ކޮށްދެއްވި އަދި އަމީނިއްޔާ ސްކޫލްގެ ދަރިވަރުންގެ ލޯތްބާއި އިޙްތިރާމް ހޯއްދަވާފައިވާ ބޭފުޅެއްކަން ރައީސުލްޖުމްހޫރިއްޔާ ފާހަގަކުރެއްވިއެވެ. އަދި އަލްމަރްޙޫމާ ނާއިލާ އިބްރާހީމް ކަލޭފާނަކީ، އަމީނިއްޔާ ސްކޫލްގެ ދަރިވަރުން ތަރުބިއްޔަތު ކޮށްދެއްވުމުގައި ލާމަސީލު ނަމޫނާއެއް ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nނާއިލާ އިބްރާހީމް ކަލޭފާނު އަވަހާރަވީ، އާލާސްކަންފުޅާ އުޅުއްވާތާ ދުވަސްކޮޅެއް ވުމަށްފަހު، މިއަދު ހެނދުނުއެވެ. އަވަހާރަވިއިރު ޢުމުރުފުޅަކީ 72 އަހަރެވެ.\nއަލްމަރްޙޫމާ ނާއިލާ އިބްރާހީމް ކަލޭފާނު، ސަރުކާރުގެ ޚިދުމަތް ފެށްޓެވީ،28 ޑިސެންބަރު 1971 ގައި އަމީނިއްޔާ ސްކޫލްގެ ޓީޗަރެއްގެ ވަޒީފާއިންނެވެ. އޭގެފަހުން، އެ ސްކޫލްގެ ހިސްޓްރީ ޓީޗަރު ކަމާއި، ސޯޝަލް ސްޓަޑީޒް ޓީޗަރު ކަމާއި، ހެޑްޓީޗަރު ކަމާއި، ސެކަންޑަރީ ސުޕަވައިޒަރ ކަމާއި، ސުޕަވައިޒަރ ކަމުގެ މަގާމު ފުރުއްވިއެވެ. އަމީނިއްޔާ ސްކޫލަށް 26 އަހަރަށްވުރެ ދިގު މުއްދަތެއްގައި ޚިދުމަތް ކުރައްވާފައިވެއެވެ. ނާއިލާ އިބްރާހީމް ކަލޭފާނު ވަނީ ޣިޔާޘުއްދީން ސްކޫލްގެ ސުޕަވައިޒަރު ކަމާއި، ޤައުމީ ކުތުބުޚާނާގެ އެސިސްޓެންޓް ޑިރެކްޓަރ ކަމުގެ މަގާމުވެސް ފުރުއްވާފައެވެ.


2 Cycle Jehi Majeedhee Magugai Accident Eh Hingaifi - Vaguthu\nދެ ސައިކަލް ޖެހި މަޖީދީމަގުގައި އެކްސިޑެންޓެއް ހިނގައިފި\nމަޖީދީ މަގުގައި މިއަދު ހިނގި އެކްސިޑެންޓު - ވަގުތު އިމޭޖަސް: އިބްރާހީމް ޝާބިލް\nދެ ސައިކަލް ޖެހިގެން މަޖީދީ މަގުގައި އެކްސިޑެންޓެއް ހިނގައިފިއެވެ.\nމި އެކްސިޑެންޓު ހިނގާފައިވަނީ މަޖީދީމަގާއި ސޯސަން މަގު ގުޅުނު ހިސާބުން މިއަދު 16:00 ހާއިރުއެވެ. މި އެކްސިޑެންޓު ހިނގީ މަޖީދީ މަގުން ދެކޮޅަށް ދުއްވާފައި ދިޔަ ދެ ސައިކަލް ޖެހިގެން ކަމަށް މަޢުލޫމާތު ލިބެއެވެ.\nމިއަދު އެކްސިޑެންޓު ހިނގި ވަގުތު ދެ ސައިކަލް ދުއްވަންވެސް ދެ ފިރިހެނުން ތިބިއިރު، އެކްސިޑެންޓުގައި އެއިން އެއްވެސް މީހަކަށް އަނިޔާއެއް ލިބިފައެއް ނުވެއެވެ. ނަމަވެސް އެކްސިޑެންޓުވީ ދެ ސައިކަލަށް ކޮންމެވެސް ވަރެއްގެ ގެއްލުންތަކެއް ވަނީ ލިބިފައެވެ.\nއެކްސިޑެންޓު ހިނގުމާއި އެކު ފުލުހުން ވަނީ އެ ސަރަޙައްދުގައި ހަރަކާތްތެރިވާން ފަށާފައެވެ. ނަމަވެސް އެކްސިޑެންޓާއި ގުޅިގެން ފުލުހުން އަދި ވަކި އެއްޗެއް ހާމަކޮށްފައެއް ނުވެއެވެ.\nމިއަދު މަޖީދީ މަގުގައި އެކްސިޑެންޓެއް ހިނގިއިރު، މާލެއާއި ސިނަމާލެ ބުރިޖުގައި ހިނގާ އެކްސިޑެންޓުތައް ވަނީ އިތުރުވެފައެވެ. މިއިން ބައެއް އެކްސިޑެންޓުތަކުގައި ބައެއް މީހުނަށް ވަނީ ބޮޑެތި އަނިޔާވެސް ލިބިފައެވެ.


Raajje Kolhah China in Mifaharuves Jehee5Landu - Vaguthu\n34 ސިކުންތު ކުރިން ( ޖޫން 12, 2021 )\nރާއްޖެއާއި ޗައިނާ ބައްދަލުކުރި މެޗުގެ ތެރެއިން\nފީފާ ވޯލްޑް ކަޕް އަދި އޭޝިއަން ކަޕުގެ ޖޮއިންޓް ކޮލިފިކޭޝަނުގައި ޗައިނާއާއި ދެކޮޅަށް ކުޅުނު ދެވަނަ ލެގުގެ މެޗު ޗައިނާއިން ފަސޭހަކަމާއެކު ކާމިޔާބުކޮށްފި އެވެ.\nރާއްޖެ ހިމެނޭ ކޮލިފައިން ގްރޫޕުގެ މެޗުތައް ކުރިޔަަށްދަނީ ދުބާއިގައެވެ. މި ގްރޫޕުގައި ޗައިނާއާއި ރާއްޖެ ކުޅުނު ދެވަނަ ލެގުގެ މެޗު ޗައިނާ ކާމިޔާބުކުރީ 5-0 އިންނެވެ. މާލޭގައި މި ދެ ޓީމު ކުޅުނު ފުރަތަމަ ލެގުގެ މެޗުވެސް ނިމުނީ 5-0 އިންނެވެ.\nސީރިއާ އާއި ދެކޮަޅަށް ކުޅުނު ދެވަނަ ލެގާއި ހިލާފަށް މި މެޗުގައި ރާއްޖޭގެ ފަރާތުން މި މެޗުގައި ގިނަ ކުރިއެރުންތަކެއް ފެނިގެންދިޔަ އެވެ. އެންމެ ބޮޑަށް ފާހަގަކުރެވުނީ ބޯޅަ ހިފަހައްޓައިގެން ޓީމުން ކުޅުނު ކުޅުމެވެ. އަދި ގޯލާއި އަމާޒުކޮށް ފުރުސަތުތަކެއް ވެސް ތަނަވަސްކުރި ތަން ފެނިގެންދިޔަ އެވެ.\nމެޗުގެ ފުރަތަމަ ހާފު ޗައިނާ ނިންމާލީ ދެ ގޯލުގެ ލީޑަކާއެކު އެވެ. މި ހާފުގައި ޗައިނާގެ ފުރަތަމަ ލަނޑު ޖަހާފައިވަނީ މެޗު ފަށައިގެން ފަސްވަނަ މިނެޓުގައެވެ. މި ލަނޑު ކާމިޔާބުކުރީ ލިޔު ބިންބިން އެވެ. އެއަށްފަހު ޗައިނާއިން ދެވަނަ ލަނޑު ކާމިޔާބުކޮށްފައިވަނީ ފުރަތަމަ ހާފުގެ 30 ވަނަ މިނެޓުގައެވެ. މި ލަނޑު އެ ގައުމަށް ކާމިޔާބުކޮށްދިނީ ވޫ ލެއި އެވެ.\nފުރަތަމަ ހާފުގައި ރާއްޖެއިން ބަދަލެއް ނުފެނުނު ނަމަވެސް ދެވަނަ ހާފުގެ ވަކި ހިސާބަކުން ރާއްޖެއިން ބަދަލުތަކެއް ފެނިގެންދިޔަ އެވެ. މި ހާފުގައި ޗައިނާއިން ތިންވަނަ ލަނޑު ޖެހީ މެޗުގެ 67 ވަނަ މިނެޓުގައެވެ. އެލަން ކާވަޅޯ މި ލަނޑު ޖެހިއިރު މި ލަނޑު ޖެހިތާ ދެ މިނެޓުފަހުން ޗައިނާގެ ހަތަރުވަނަ ލަނޑު ކާމިޔާބުކުރީ ޒަންގް ޔޫނިން އެވެ. ޗައިނާގެ ފަސްވަނަ ލަނޑު 80 ވަނަ މިނެޓުގައި ޖެހީ ޓޭންގް ލޯން އެވެ.\nރާއްޖެ އޮތީ ތާވަލުގެ ހަތަރުވަނައިގައި ކުޅުނު ހަތް މެޗުން ހަ ޕޮއިންޓާއެކު އެވެ. ޗައިނާ އާއި ސީރިއާ އޮތީ މި ގްރޫޕުން ރާއްޖެއާއި ބޮޑު ތަފާތަކާއެކު އެވެ.\nމި ނަތީޖާއާއެކު ރާއްޖެ އޮތީ ހަތް މެޗުން ހަ ޕޮއިންޓާއެކު ގްރޫޕުގެ ހަތަރުވަނައިގައެވެ. ގްރޫޕުގެ އެއްވަނައިގައި އޮތީ ކުޅުނު ހަތް މެޗުންވެސް މޮޅުވެ 21 ޕޮއިންޓާއެކު ސީރިއާއެވެ. ހަތް މެޗުން 16 ޕޮއިންޓާއެކު ދެވަނައިގައި ޗައިނާ އޮތްއިރު، ތިންވަނައިގައި އޮތީ ހަތް މެޗުން 10 ޕޮއިންޓް ހޯދާފައިވާ ފިލިޕީންސެވެ.


Jet Airways ge founder maqaamun isthiufaa dhehvaifi – adduLIVE\nޖެޓް އެއާވޭސްގެ ފައުންޑަރ މަޤާމުން އިސްތިއުފާދެއްވައިފި\n1 Mar 26, 2019, 20:22 އައިޝަތު ފަތުހީ\nޖެޓް އެއާވޭސް އަކީ އިންޑިއާގެ އެންމެ ދުވަސްވީ ޕްރައިވެޓް އެއާލައިން - ފޮޓޯ: ގެޓީ އިމޭޖެސް\nމާލީ ދަތިކަން ކުރިމަތިވެފައިވާ އިންޑިއާގެ އެއާލައިނެއް ކަމުގައިވާ ޖެޓް އެއާވޭސްގެ ފައުންޑަރ، ކުންފުނީގެ ޗެއާމަންގެ މަޤާމުން އިސްތިއުފާދެއްވައިފި އެވެ.\nނަރޭޝް ގޯޔަލްގެ އިސްތިއުފާ އާއެކު، އިންޑިއާގެ އެންމެ ދުވަސްވީ ޕްރައިވެޓް އެއާލައިން ސަލާމަތްކުރުމުގެ ފުރުސަތު އިންވެސްޓަރުންނަށް ފަހިވެގެންދާނެ ކަމަށް ބެލެވެއެވެ. ރިޕޯޓްތައް ބުނާގޮތުން ކުންފުނީގެ ބާރު ދޫކޮށްލުމަށް ގޯޔަލް ބޭނުންނުވުމުގެ ސަބަބުން އިންވެސްޓަރުން ތިބީ ކުންފުނި ފަންޑްކުރުމަށް ޖެހިލުންވެފަ އެވެ.\nޖެޓް އެއާވޭސްގެ ދަރަނި އެއް ބިލިއަން ޑޮލަރަށްވުރެ މައްޗަށް އަރާއިރު، މުވައްޒަފުންނާއި ސަޕްލައަރުންނަށް މުސާރަ ނުދެވުމުގެ ސަބަބުން އެއާލައިނުން ވަނީ ބައެއް ފްލައިޓްތައް ބޭނުންކުރުން ހުއްޓާލާފައެވެ.\nގޯޔަލް އިސްތިއުފާދެއްވައިފިކަން އިއުލާންކުރުމާއެކު، އިއްޔެ އެކުންފުނީގެ ހިއްސާ ވަނީ 12% މަތިވެފައެވެ.\nއެކުންފުނިން ބުނީ ހިއްސާތައް އާ އިންވެސްޓަރުންނަށް ވިއްކަން ފަށަންދެން، ކުންފުނި ހިންގުމަށް ބޭންކްތަކުން 210 މިލިއަން ޑޮލަރު ދޭނެ ކަމަށެވެ.\nރިޕޯޓްތައް ބުނާގޮތުން އެކުންފުނިން ބޭންކްތަކަށް ދައްކަން ހުރި ދަރަނި ހިއްސާއަށް ބަދަލުކުރާނެ އެވެ. އޭގެ ސަބަބުން ގޯޔަލްގެ ކުންފުނީގައި ގޯޔަލްގެ ހިއްސާ މަދުވެގެންދާނެ އެވެ.\nމިހާރު އޮތް ގޮތުންނަމަ، ގޯޔަލް އާއި އޭނާގެ އާއިލާއިން އެއާލައިންގެ 52% ހިއްސާކުރެއެވެ. މައްސަލަ ނިމިގެންދާއިރު އެމީހުންނަށް ލިބޭނީ ކިހާވަރެއްގެ ހިއްސާއެއްކަން ސާފުނުވިނަމަވެސް، އެމީހުންގެ ހިއްސާގެ ބޮޑުބައި ދާނީ ބޭންކްތަކަށެވެ.\nފާއިތުވެދިޔަ ހަފްތާތަކުގައި ޖެޓް އެއާވޭސް 119 އެއާކްރާފްޓްގެ ތެރެއިން ތިންބައިކުޅަ ދެބައި އެއާކްރާފްޓްތައް ބޭނުންކުރުން ވަނީ ހުއްޓާލާފައެވެ. އެތައް ހާސް ފްލައިޓްތަކެއް ކެންސަލްވުމުގެ ސަބަބުން ޑޮމެސްޓިކް އަދި ބައިނަލްއަޤްވާމީ ފަސިންޖަރުންނަށް ވަނީ ބޮޑެތި ދަތިތަކާއި ކުރިމަތިލާން ޖެހިފައެވެ.\nޕައިލެޓުންގެ ޖަމިއްޔާއަކުން ވަނީ މާޗު މަހުގެ ނިޔަލަށް މުސާރަތައް ނުދީފިނަމަ، އެ ޖައްމިޔާގެ މެމްބަރުން ޖެޓް އެއާވޭސްގެ ފްލައިޓްތަކުގައި މަސައްކަތްކުރުން ހުއްޓާލާނެކަމުގެ އިންޒާރު ދީފައެވެ.


އަހަރެންގެ ހަޔާތުގައި ރާޝިދުގެ ނަން ލިޔެފައިވާ ކޮންމެ ފޮޅުވަތަކުން އެ ނަން ފުހެލައިފީމެވެ. އެއީ އަހަރެން ދުށް ރީތި ހުވަފެނެކެވެ. ކުޅަދާނަ ޝާއިރަކު ލިޔެފައިވާ އަސަރުގަދަ ޅެމެކެވެ. އަހަރުމެން ބައްދަލެއް ނުވެއެވެ. ރާޝިދަކީ ހަގީގަތެއް ނޫނެވެ. އެއީ އަހަންނަށް ކިޔުނު ލޯބީގެ ހިޔާލީ ވާހަކައެކެވެ. އެ ވާހަކަ ނިމުނީއެވެ. ކޮންމެ ވާހަކައެއްގެ ނިމުން އުފާވެރި ނުވާނެކަން ކަށަވަރުކޮށްދެމުންނެވެ.\nޖެހިގެންއައި ދުވަހެވެ. އިރުއަރާތަން ބެލުމަކީ އާންމުކޮށް އަހަރެން ކުރާކަމެއް ނޫނެވެ. އެކަމަކު އަހަންނަށް އިނދެވުނީ އެ ތަނުގައެވެ. ދޮންވެލިގަނޑުމަތީގައި އެކަނިމާއެކަނި އިށީނދެލައިގެންނެވެ. ހިކިދިޔައިގައި ހަނާއެޅި ގާތަކާއި މުރަކަތައް ވަކިވުމުގެ ސަލާންކުރަމުން ލޮނުގަނޑުގެ ފަސްބައިގައި ފޮރުވެމުންދިޔައެވެ. ރިޔަލުގައި ވައިއަޅަވަމުން ދަތުރުކުރި ދޯނިތަކާއި، ފިޔަގަނޑުގައި ވައިއަޅުވަމުން އުދުހުނު ދޫނިތައް އޭގެ މިސްރާބަށް ބަދަލުނުގެނެސް ދަތުރުކުރިއެވެ. މަންޒިލު އަތުލުމުގެ އުންމީދުގައެވެ. ހުއްޓިފައިއިނީ އަހަންނެވެ. އަތުގައި އޮތް ހޯލިކޮޅުން ވެލިގަނޑުގައި ރޮނގުތަކެއް ކުރެހުނެވެ. ޔަގީނުން ވެސް އަހަރެންގެ އަމިއްލަ އިހުތިޔާރަކު ނޫނެވެ. ރަނގަޅަށް ވިސްނައިލިއިރު އަހަންނަށް ލިޔެވިފައިވަނީ ރ އެވެ. ރާޝިދުގެ ފެށޭ އަކުރެވެ. އެކި ގޮތްގޮތަށް އެކި ބޮޑުމިނުގައެވެ. ކިތަންމެ ބޭނުންވިޔަސް ރާޝިދުގެ ނަމާ ދުރަށްދިޔުމަށް އަހަންނަށް ނުކުޅެދިއްޖެއެވެ. އަހަރެންގެ ހިއްސުތައް އެ ނަމަށް ފަރިތަވެއްޖެއެވެ. އަވަސް ގޮތަކަށް އަހަރެން ރަށުން ނުފުރައިފި ނަމަ ބޮޑު އަގެއް އަދާކުރަންޖެހޭނެކަން އަހަންނަށް ވިސްނުނެވެ.\nމެންދުރަށް ތައްޔާރުކޮށްފައިހުރީ ބަނބުކޭލު ބަތާއި ރިހާކުރުދިޔައެވެ. ތެއްލި މަހާއި، ލޮނުމިރުހާއި، ތެއްލި ފިޔައެވެ. ނެތީ ލުނބޯފިޔާމިރުހެވެ. އެކަމަކު މީރު ކެއުމެއް ފެނުމުން ރާޝިދު މަތިން ހަނދާންނެތޭނެ ނަމަ އެ ފަހަރު ހަނދާންނެތުނީހެވެ. މޭޒުކައިރީގައި އިށީންއިރު ވެސް އަހަރެންގެ ހިތުގެ ކޮންމެ ވިންދަކާއެކު ރާޝިދު ރާޝިދު ގޮވަމުންދިޔައެވެ. ވަރަށް އުނދަގޫވިއެވެ. ބައްޕައަށް ބަތް މޮޑެދިނުމުން ބައްޕަ ކާން ބޭނުންވީ އަމިއްލަޔަށެވެ. ސަމުސަލެއް ލައިފައި ދިނުމުން މާ ބޮޑު އުނދަގުލަކާ ނުލައި ބައްޕައަށް ކެވެއެވެ. އެހާ ވެސް ބައްޕަގެ ހާލަތު ރަނގަޅުވެއްޖެއެވެ.\n"އަދި ކިހާ ދުވަހަކު އަހަރުމެން މި ކޮޅުގަ ތިބޭނެ؟" އަހަރެން އެހީމެވެ.\n"ދަރިފުޅު ފޫހި.. ވަނީ ދޯ؟" ބައްޕަ ބުންޏެވެ. "ދެން ދާންވީކަންނޭނގެ. މާލެ ދިޔަސް ރާޝިދު ވެސް ހުންނާނެއްނު!"\nރާޝިދު ރަށުގައި އެބަހުރި ހެއްޔެވެ؟ އަހަރެން ހިތަށްއެރިއެވެ. ބައްޕަ ގާތަށް ރާޝިދު ނާންނަނީ ކީއްވެގެން ހެއްޔެވެ؟ ނޫނީ ރާޝިދު ގެއްލިގެންއުޅޭކަން ބައްޕައަށް ނޭނގެނީ ހެއްޔެވެ؟ ޖަވާބު ނުލިބޭ އެތަކެއް ސުވާލެއް ހުރި ނަމަވެސް އެއްވެސް ސުވާލެއް އަހަރެން ނާހަމެވެ.\n"އޭނައަކަށް މާ ގިނަ ދުވަހަކު މާލެއަކު ނުހުރެވޭނެއްނު ބައްޕާ!" އަހަރެން ބުނީމެވެ. "މި ކޮޅުގަ އަންހެނުން ބަހައްޓާފަ އޭނަ ކިހިނެއް މާލޭގަ އުޅޭނީ؟ އެހެން މީހަކު ގެންދަންވީނު."\nއެ ދަނޑިވަޅަށް ކަތީބު އައެވެ. ވަގުތުން އަހަރުމެންގެ ވާހަކަ މެދުކެނޑުނެވެ. ކަތީބު ގޮނޑިއެއް ދަމައިލައިފައި ކާން އިށީނެވެ.\n"އުފާވެރި ދުވަހެެއް،" ވަރަށް ހިނިއައިސްފައި ކަތީބު ބުންޏެވެ. "ދެން ހީވަނީ ކައިރި މުސްތަގުބަލެއްގަ ރަށަށް ޖަނަރޭޓަރެއް ލިބިދާނެހެން. ރޭގަނޑު ބާރަޖަހަންދެން ކަރަންޓު ލިބުނަސް ކީއް. އޭރުން އިރާދަކުރެއްވިއްޔާ މިގޭގަ ވެސް ފަންކާ ހުންނާނެ. ދެ ބަފައިން ކޮން އޮލަ ވާހަކައެއް ތި ދައްކަނީ؟"\nބައްޕަ ބަލައިލީ އަހަންނަށެވެ. އަހަރެން އެ ވާހަކަދައްކާކަށް ބޭނުމެއް ނުވިއެވެ.\n"މީނަ މި ކިޔަނީ ރާޝިދު ނޫން އެހެން މީހަކު ގޮވައިގެންނޭ ދާނީ،" ޖަވާބުގައި ބައްޕަ ބުންޏެވެ. "އޭނަ މީހަކާ އިނދެގެންތަ އުޅެނީ؟ މަ ނުވެސް ދެނަހުރިން އޭނަގެ އަންބެއް ހުންނަކަމެއް."\n"މަ ވެސް އަޑުއެހިތާ މިހިރީ!" ހީނގެންފައި ކަތީބު ބުންޏެވެ. "މި ރަށުގަ އަހަންނަށް ނޭނގި ތި ކަހަލަ ކަންކަމެއް ނުކުރެވޭނެ. ކާކު ދެއްކި ވާހަކައެއް ތީ؟ އަފީފާ ނުލިބުނީމަ ރާޝިދު އެ ހުންނަނީ ހުސްހަށިބަޔަށް. ރަށު ކުދިން ވެސް މިހާރު ރާޝިދު ވަށައި މުގޯލިއެޅުން ހުއްޓާލައިފި."\nއަހަރެންނަށް ލިބުނު ހައިރާންކަން މޫނުމަތިން ފާޅުވިޔަނުދޭން އިސްޖަހައިލީމެވެ. ހިތަށްއެރިއެވެ. ހަފީޒާ އެހެން ބުނީ ކީއްވެގެން ހެއްޔެވެ؟ ރާޝިދު ކޮބައި ހެއްޔެވެ؟ އަފީފާއަކީ ކާކު ހެއްޔެވެ؟ އެއީ ކިހިނެއް ހިނގި ހާދިސާއެއް ހެއްޔެވެ؟ ބައްޕަ ނެތް ނަމަ ކަތީބާ އެ ސުވާލުކުރީމުހެވެ.\n"މިހާރު ކައިނިމިއްޖެ ދޯ؟" ގެއަށް ވަންނަމުން ހަފީޒާ ބުންޏެވެ. "މަ އަދި މިއައީ ކަނބުލޮދައިތަގޭ ގަހުން ގިތެޔޮމިރުހެއް ހިފައިގެން. ބަދިގޭގަ ހުންނާނެ ލުނބޯފިޔާ ތައްޓަކަށްއަޅައި ތައްޔާރުކޮށްފަ."\nކަނބުލޮދައިތަގޭ ގިތެޔޮމިރުސްގަހަކީ އެހެން އަތޮޅެއްގެ މުޑުވަކެކެވެ. މުޅި ރަށަށް މަޝްހޫރު މިރުހެކެވެ. މިރުސް ކޮށައި ތައްޓަކަށް އަޅައިގެން ގެނެސް ބެހެއްޓުމުން މުޅި ތަނަށް މިރުސް ވަސް ފެތުރިގެންދިޔައެވެ.\n"ރާޝިދު ނެތީމައޭ މަ އެކި ދިމަދިމާއަށް ދާން މި ޖެހެނީ،" ހަފީޒާ ބުންޏެވެ. "އަދިވެސް އޭނަ ނުފެނޭތަ؟ ސަންގުފުމެންވީނު."\n"އޭނަ ގޮސް ހުރެދާނެ ފަޅުރަށެއްގަ ވެސް،" ކަތީބު ހަމަޖެހިލައިފައި ބުންޏެވެ. "މަހަށްދާނެ. ގާނަގަން ދާނެ. ވެލިނަގަން ދާނެ. ދަރުފަޅައިދޭން ދާނެ. ފަޅުރަށަކަށް ރުއްއަރައިލަދޭން ވެސް ހިނގައިދާނެ. މި އުޑުދަށަކު ނޯންނާނެ އޭނަ ނުދަންނަ ނުކުރާ މަސައްކަތެއް. އެއީވާ ފިސާރި ފިރިހެނެއް. ހަނދާންވޭތަ ކުރީ ފަހަރަކު ވެސް ސަންގުފުމެގެން ރައްޔިތުން ނެރިގެން ވީގޮތް؟"\nހަފީޒާ ހޭންފެށިއެވެ. އޭގެ ތަފުސީލަކަށް ނުދެއެވެ.\n"ރުކެއްގެ ކުރީގަ ނިދާފައޮތީ،" ހަފީޒާ ބުންޏެވެ. "ބިރެއް ވެސް ނުގަނޭ. ނަސީބެއް ނުވެއްޓުނުކަން. ތެޔޮނާށި ކާޅު ގެންދިޔަފަހުން ރާޝިދަށް ވަރަށް ބޮޑެތި ބަދަލުތައް އަތުވެއްޖެ! އަންހެންކުއްޖަކާ ދިމާއަށް ބަލައިވެސް ނުލަނީއޭ. މީހަކު އަޅެ ހައިރާނެއް ނުވާނެތަ؟ ހުސްހަށިބަޔަށް ހުރެ މަރުވާނީހޭ އެހީމަ ވެސް ބުނި އެއްޗެއް އެނގޭތަ؟ ލޯތްބަށް ވުރެ ރާޝިދު ބިރުގަންނަ އެއްޗެއް ނޯވެޔޯ."\nއެންމެން ހީނގަތެވެ. އަހަރެން ފިޔަވައެވެ. އަހަންނަކީ ވެސް ލޯބި ދެކެ ބިރުގަންނަ މީހުންގެ ތެރެއިން އެކަކެވެ. ދެވަނަ މީހަކަށް ފެނުނީ ރާޝިދެވެ. އެއީ ރަނގަޅުކަމެއް ހެއްޔެވެ؟ އަހަންނާ ދޭތެރޭގައި ރާޝިދު ދެކެނީ ކިހިނެއް ހެއްޔެވެ؟ އެ ސުވާލުގެ ޖަވާބު ދެވޭނީ ރާޝިދަށެވެ. އޭނަ ވީތަން އެނގެނީ ކާކަށް ހެއްޔެވެ؟ އެ ނުތަނަވަސްކަން ހިތުގައި އޮތެވެ. އެކަމަކު އުފާ ވެސް ވިއެވެ. ރާޝިދާ ބެހޭގޮތުން ހަފީޒާ ކުރީ ލާނެތް ސަމާސާއެއްކަން ވިސްނުމުންނެވެ. ހަގީގަތުގައި ރާޝިދުގެ އަންބެއް ނުހުރެއެވެ.\nހަވީރުވީއިރު ވެސް ރާޝިދެއް ނުދެކެމެވެ. ރާޝިދު ވީތަނެއް ނޭނގި ސައުވީސް ގަޑިއިރު ހަމަވާން ކައިރިވެފައިވާއިރު އަހަރެން ހުރީ ކޮންމެކޮންމެ ޚަބަރަކަށް ތައްޔާރުވެގެނެއް ނޫނެވެ. ހަވީރު ފަހެއްޖަހަނިކޮށް ސަންގުފުމޭ އަޑުން ރަށުތެރެ ގުގުމައިލިއެވެ. ހިތް ބުންޏެވެ. އެ އަޑަކާއި ރާޝިދާ ގުޅުމެއް ނެތެވެ. ދޯންޏެއް އެހެލަން ވެސް ސަންގުފުމެފާނެއެވެ. ވަގުތަކީ އަހަރެން އެކަނި ގޭގައި އުޅުނު ވަގުތެވެ. ބައްޕަ ދިޔައީ ކަތީބާ އެއްކޮށެވެ. ކުދިން ގޮވައިގެން ހަފީޒާ ދިޔައީ ބަށިކުޅޭ ތަނަށެވެ. އެ މީހުންނާ ބައިވެރިވުމަށް ޓަކައި ނަލަހެދިގެން އަހަރެން ކޮޓަރިން ނުކުތީމެވެ. އެއިރު ފެންޑާގައި މުހުސިން ހުއްޓެވެ. މުހުސިނަކީ ތާރަ ގުރޫޕުގެ މީހެކެވެ. އަހަރެން ފެނުމާއެކު ދުވެފައި ކަހަލަ ގޮތަކަށް މުހުސިން އައެވެ.\n"ކަތީބު ނޫޅުއްވާ ދެއްތޯ؟" ހާސްވެފައި މުހުސިން ބުންޏެވެ. "ރާޝިދު އެބައޮތް އާނުގަނޑާ ދިމާއަށް ލައްގާފަ."\nދޭންވީ ޚަބަރު ދީފައި މުހުސިން ދުއްވައިގަތެވެ. ފިނިވެފައި އަހަންނަށް ހުރެވުނީއެވެ. ހިތަށްއެރިއެވެ. އެ ތަނަށް އަހަރެން ދާންވީ ހެއްޔެވެ؟ ރާޝިދު ފެނުމުން އަހަރެންގެ ދެ ފައިގައި ކޮޅަށް ހުންނާނެހާ ވަރު ހުންނާނެބާއެވެ؟ ކޮންމެ ގޮތެއް ވިޔަސް ހެޔޮކަމަށް އަހަރެން ދުއްވައިގަތީމެވެ. ލޯބީގެ ހުޅުކޮޅު މަރަށް ތެޅިގަތް ކަހަލައެވެ. އަހަރެން ދުވެފައި ގޮސް ގޯތިތެރެއަށް ނުކުމެފައި ދޮރާއްޓާ އަރާހަމަވެފައި ހުއްޓެވުނެވެ. ފަސްއެނބުރި ބަލައިލީމެވެ. ފާރުގައި ލެނގިލައިގެން ރާޝިދު ބަލަހައްޓައިގެން ހުއްޓެވެ.\n"މިހިރީ އަހަރެން!" އެހެން ބުނެފައި ދެން ރާޝިދު ބުނީ އަހަރެން ހައިރާންކޮށްލި އެއްޗެކެވެ. "މިހާރު ޔަގީންވެއްޖެ!"\nއުފަލުން އަހަންނަށް ރޮވުނެވެ. ކަރުނަ ހިފާއްޓާކަށް އަހަރެން މަސައްކަތެއް ނުވެސް ކުރަމެވެ. ރާޝިދުގެ ބޭނުން ފުދިއްޖެއެވެ. ޝައްކު ޔަގީނަށް ބަދަލުކުރެވިއްޖެއެވެ. ރޮމުންރޮމުން އަހަރެންނަށް ހިނިތުންވެވުނެވެ. ހިނިތުންވުމަކީ ކުށެއް ނަމަ އެ ކުށް އަހަރެން ކުރީމެވެ. ރާޝިދު ވެސް ހިނިތުންވެލިއެވެ. އަހަރެންގެ ހިތަށް ހީވީ މާތަކެއް އޮހިގަތްހެންނެވެ. ލޮލުން ކަރުނަ ފުހެލައިފައި އަހަރެން ނުކުމެގެންދިޔައީއެވެ. އަހަރެންގެ ދެ ފައި ބިމަކު ނުޖެހެއެވެ. ފެނުނު ކޮންމެ ގަހެއްގައި މާއަޅައިބަރާވެފައިވާ ކަހަލައެވެ. ކޮކާތަކާއި ދޫނިތައް އަހަރެން ގޮވައިގެން ގަސްވަށައިގެން އެނބުރެނީއެވެ. ހުއްޓުމެއް ވަރުބަލިވުމެއް ނެތެވެ. ދޯނި ވެސް ދަތުރުކުރަމުންދިޔައީ އެ ފަދަ ގޮތަކަށެވެ. ކަންކަށީގައި ބޮސްދޭ ރާޅަށް ހަނާއަޅަމުން ހަނގާކުރަމުންނެވެ. އެ ދޯނީގައި ރާޝިދު އިނެވެ. ހުންގާނުހިފީ އޭނައެވެ. ގެންދިޔަ ކޮންމެ ދިމާއަކަށް ދާން ރުހިގެން، އެދިގެން، ފުދިގެން އަހަރެން އިނީމެވެ. ހަޔާތުގެ އެ ދަތުރު ނިމޭނީ ކިހިނެއްކަމެއް އޭރަކު އަހަންނަކަށް ނޭނގެއެވެ. އެނގޭކަމަކީ، މާލެއަށް އެނބުރިއައީ މާލެއިން ފުރި އަހަރެން ނޫންކަމެވެ.\nގެއަށް އައިއިރު އަހްސަން ގެއަކު ނެތެވެ. އުޅޭނެކަމަކަށް އަހަރެން އުންމީދެއް ނުވެސް ކުރަމެވެ. ފޮށިތަކާއި ހަދިޔާތައް ގެއަށް ވެއްދިއިރު، އެއްވެސް އެއްޗެއްގައި އަހަރެން ހިފިޔަކަނުދެއެވެ. ރާޝިދު ހުންނަނީ އެ ކަމަށް ތައްޔާރުވެގެންނެވެ. ލޮލަށް ވެއްޓުނު ކުނިކޮޅެކޭ އަހަންނެކޭ އެއްގޮތެވެ. އަހަރެން މީ އޭނަގެ ކާކު ހެއްޔެވެ؟ އަހަންނަކީ ދުރުހިލޭ މީހަކު އެހާ ލޯބިވާން އެކަށޭނަ މީހެއް ހެއްޔެވެ؟ އެ ފަދަ ލޯތްބެއް އަހަންނަށް ހައްގު ހެއްޔެވެ؟ އެ ސުވާލުތަކަށް ރާޝިދު ޖަވާބުދިން ގޮތުން އަހަންނަކީ ވެސް އިންސާނެއްކަން އިހުސާސްކުރެވުނެވެ. އެ އުފާ ފޮރުވަން އަހަރެން ނުކުޅުދެނުވެ. ސާމާނުތައް ތަންތަނުގައި ހަމަޖެއްސުމަށްފަހު އަހަރުމެން ދިޔައީ ސައިބޯށެވެ. މަންމަ ހުރީ ވަރަށް ގަދަޔަށް ސައި ތައްޔާރުކޮށްފައެވެ. ރާޝިދު ވެސް ސައިގައި ބައިވެރިވިއެވެ. އޭނަ އިނީ އަހަރެންގެ ކުރިމަތީގައެވެ. ސައިބޯންތިބިއިރު ދޭތެރެއަކުން އަހަންނާ ދިމާއަށް ރާޝިދު ބަލައިލައެވެ. ނުބަލާކަމަށް ހެދިގެން އަހަރެން އިނަސް އެ މަންޒަރު އަހަންނަށް ފެނެއެވެ. ވަރަށް ހެވޭ ވެސްމެއެވެ. ރާޝިދާ ދިމާއަށް އަހަރެން ބަލައިލަނީ ރާޝިދު ނުބަލާކަން ގައިމުކޮށްފައެވެ. މި މަންޒަރު ބަލަން އަހްސަން ދުރުގައި ހުރިކަމެއް އަހަރެން ނުދެނަހުރީމެވެ.\nދެކޭހިތްވޭ ނިކަން ބިންމާ އިބްރާހީމް ވަހީދު ދިގު ވާހަކަ\n15 ކޮމެންޓް, 53 ރިއެކްޝަންސް\nމި އަހުސަން ދެން ކޯއްޗެއް ބަލާކަށް ހިތު ހުރިހާ ގޮތަކަށް އުޅެފައި.. ޔޫ ޑޯންޓް ޑިސޭރވް ހަރ.. ވިސްނެންޏާ ދޫކޮށްލާ އެ މަންޖެ\nހާދަ ރީއްޗޭ ރާޝިދު ޔަގީންކުރި ތަންކޮޅު..\nއިބުރާހިމާ ހާދަ ކުރޭ\nއަހްސަން ދެން ކޮން ބެލުމެއް ބަލާކަށްތަ؟ މިހާރު ދެން ވާނެ ގޮތެއް ބަލާހިތުން ކެތްމަދުވެފައި\nމިޔަދު ވާހަކަ ކިޔާނެ ކުއްޖެއްވެސް ނެތީތަ؟؟ ވާހަކަ ވަރަށް ރީތި.\nދާންވީ ރުކެއްގެ ކުެރީގަ ނިދަން.\nޥަރަށް ރީތި މިބައިވެސް. ޢެހާކިޔާހިތުން ހުއްޓާ މާއަވަހީ ނިމިނުލެއް. ޙުރިހާ ކުދިންނައްވެސް އީދުމުބާރަކް.\nފޮޓޯ ގަ ތިޔޮށް ގޮލަޔެށް ދޯ. ޙާދަ ހިށްގައިމޭ\nއެއީ ވާހަކައިގަ އުޅޭ އަހަރެން ކަމަށް ހީކޮށްލާފަ ވާހަކަ ސިފަކޮށްލާ. ނަފްސު ކޮންޓްރޯލް ކުރާތި.\nއެގޮލާ ފެނިފަ ރީތިކަމުން މިވާހަކަ ކިޔަން ފެށީވެސް


Valhi hifaigen Agil fahathun Hamdhoon dhuvi: Heki\nއިބްރާހިމް އާގިލްގެ މަރު މައްސަލައިގައި ދައުވާ އުފުލާފައިވާ ތި މީހުން\nގދ. ފަރެސްމާތޮޑާ އުމުރުން 18 އަހަރުގެ އިބްރާހިމް އާގިލްގެ މަރުގެ މައްސަލައިގައި ދައުވާ ލިބޭ ހަމްދޫން ހަމްޒަތު، އާގިލްގެ ފަހަތުން ވަޅިއެއް ކަހަލަ އެއްޗެއް ހިފައިގެން ދުވެފައިދާ މަންޒަރު ސީސީޓީވީ ފުޓޭޖްތަކުން ފާހަގަކުރެވިފައިވާ ކަމަށް ހެކިވެރިޔަކު ބުނެފި އެވެ.\nކްރިމިނަލް ކޯޓުގައި މިއަދު ކުރިއަށް ގެންގޮސްފައި ވަނީ މި މައްސަލައިގައި ދައުލަތުން ހުށަހަޅާފައިވާ ދެ ހެކިވެރިއެއްގެ ހެކިބަސް ނެގުމެވެ. އެއީ ޑީއެންއޭ ރިޕޯޓާއި ވީޑިއޯ އެންޑް އިމޭންޖް އެނަލިސިސް ހެދި އޮފިސަރުގެ ހެކި ބަހެވެ.\nއެމްއެމްއޭ ކައިރިން ތޫނު އެއްޗަކުން ހަމަލާދީ މަރާލާފައިވާ އިބްރާހިމް އާގިލްގެ މަރުގެ މައްސަލައިގައި ގަސްދުގައި މީހަކު މެރި ކަމުގެ ދައުވާކުރަނީ ދެ މީހެއްގެ މައްޗަށެވެ. އެއީ ލ. ފޮނަދޫ، ހިޔާ، ހަމްދޫން ހަމްޒަތާއި، ސ. ހިތަދޫ، ސްވޭހުހީނާގެ، އަލީ މިޖުވާދު މާލިކު އިބްރާހިމް އެވެ.\nމި މައްސަލައިގައި ހއ. ދިއްދޫ ސްނޯބާޑް، އިބްރާހިމް ވިޝާމްގެ މައްޗަށް އުފުލާފައިވަނީ ތޫނު އެއްޗެއް ނުވަތަ ނުރައްކާތެރި ހަތިޔާރެއް ބޭނުންކޮށްގެން ގަސްދުގައި މީހަކު މެރުމުގައި އެހީތެރިވުމުގެ ދައުވާ އެވެ.\nކްރިމިނަލް ކޯޓުގައި މިއަދު ދައުލަތުގެ ފަރާތުން ހުށަހަޅާފައިވާ ވީޑިއޯ އަދި އިމޭންޖް އެނަލިސިސް ހެދި އޮފިސަރު ހެކިބަސް ދެއްވަމުން ވިދާޅުވެފައި ވަނީ އެނަލައިޒް ކޮށްފައިވާ ރިޕޯޓުތަކުން އާންމު ސިފަތަކާއި، ހާއްސަ ސިފަތައް އަދި ލައިގެން ހުރި އަންނައުނަށް ބަލާއިރު ހަމްދޫންގެ ހަތް ސިފައެއް، ވިޝާމްގެ ހަތް ސިފައެއް އަދި މިޖްވާދާ އެއްގޮތް ތިން ސިފައެއް ހޯދުންތަކުގެ ނަތީޖާއިން ދައްކާ ކަމަށެވެ.\nސާފު ވީޑިއޯ ފުޓޭޖްތަކަކުން އެއީ ސީދާ ވަކި މީހެއްކަން ފަސް ސިފައެއް ހުރެގެެން ޔަގީން ކުރެވިދާނެ ކަމަށް ވެސް އޮފިސަރު ވަނީ ވިދާޅުވި އެވެ.\nއާގިލް މަރާލި ރޭ ދައުވާ ލިބޭ ތިން މީހުން ހަރަކާތްތެރިވި 21 ވީޑިއޯއެއް އެނަލައިޒްކޮށްފައިވާނެ ކަމަށް އޮފިސަރު ވިދާޅުވި އެވެ. ހަމްދޫންގެ ދިފާއީ ވަކީލް އިބްރާހިމް ރާގިބް ވަނީ، ހަމްދޫނު އެރޭ ހަރަކާތްތެރިވީ ކިހިނެއްތޯ ސުވާލު ކުރައްވާފަ އެވެ.\nއޮފިސަރު ވިދާޅުވީ ހަމްދޫން އެމްއެމްއޭ ސަރަހައްދަށް އައިސް ފޯނުން މީހަކާ މުއާމަލާތްކުރާ މަންޒަރު ފެންނަ ކަމަށެވެ. އާގިލް ފަހަތުން ވަޅިއެއް ކަހަލަ އެއްޗެއް ހިފައިގެން ދުވެފައިވާ ދާ މަންޒަރާއި އާގިލް ބިންމައްޗަށް ވެއްޓޭ މަންޒަރު ވެސް ފެންނަ ކަމަށެވެ.\nހަމްދޫން ދުވެފައި ގޮސް ދެ ނަންބަރު ފާލަން ކައިރީ އިން މީހެއްގެ ސައިކަލެއްގެ ފަހަތަށް އަރާ މަންޒަރު ވެސް ފެންނަ ކަމަށާއި ދުއްވަން އިނީ މިޖުވާދު ކަމަށެވެ. އެއަށްފަހު ވިލިނގިލީ ފެރީ ޓާމިނަލް އިން ޓިކެޓް ނަގައިގެން ފެރީއަކަށް އެރި ކަމަށާއި ބޮޑަށް ބެލެވެނީ އެރީ ވިލިނިގިއްޔަށްދާ ފެރީއަށް ކަމަށް ވެސް ވަނީ ވިދާޅުވެފަ އެވެ.\nމި މައްސަލައިގައި ދައުވާ ލިބޭ މިޖުވާދާއި ވިޝާމްގެ ހަރަކާތްތަކާ ގުޅޭ ގޮތުން ތަފްސީލީ ގޮތެއްގައި ވަކީލުން ސުވާލު ނުކުރައްވާތީ އެ ބައިތަކެއް ހެކިވެރިޔާ ކިޔައެއް ނުދެ އެވެ.\nކޯޓަށް މިއަދު ހަކިބަސް ދީފައިވާ ޑީއެންއޭ ތަހުލީލުކުރި އޮފިސަރު ވިދާޅުވީ އާގިލްގެ ދެ އަތުންނާއި އޭނާގެ ގަމީހުގައި ހުރި ލެޔާއި އަދި ކްރައިމް ސީން އިން ގެނެސްފައިވާ ސާމްޕަލްތަކަށް ބަލާއިރު އާގިލްގެ ޑީއެންއޭއާ ދިމާވާ ކަމަށެވެ. އަދި އާގިލްގެ ގަމީހުން ދެ މީހެއްގެ ޑީއެންއޭ ފެނުނު ކަމަށާއި އެކަކީ އާގިލް ކަމަށެވެ. މި ސާމްޕަލްތަކާ އަޅާ ކިޔަން ރިފަރެންސް ސާމްޕަލެއްގެ ގޮތުގައި ލިބުނީ އާގިލްގެ ސާމްޕަލް އެކަނި ކަމަށާއި އިތުރު މީހެއްގެ ސާމްޕަލްއާ އަޅާކިޔައިފައި ނުވާނެ ކަމަށް އޮފިސަރު ވިދާޅުވި އެވެ. އެހެންކަމުން އާގިލްގެ ގަމީހުން ފެނުނު ދެވަނަ މީހާގެ ޑީއެންއޭ އަކީ ކާކުގެ ޑީއެންއޭއެއް ކަމެއް ނޭނގެ އެވެ.\nދެން އޮންނަ ޝަރީއަތުގެ މަޖިލީހެއްގައި މި މައްސަލައިގައި ދައުލަތުން ހުށަހަޅާފައިވާ އިތުރު ހެކިންގެ ހެކިބަސް ނަގާނެ ކަމަށް ވިދާޅުވަމުން ގާޒީ އަލީ އާދަމް ވަނީ އަޑުއެހުން ނިންމައިލާފަ އެވެ.\nއާގިލް މަރާލާފައިވަނީ އޯގަސްޓް 31، 2018 ވަނަ ދުވަހުގެ ރެ އެވެ. އޭނާ މަރާލާފައިވަނީ މާލެ އަތޮޅު ރަށެއްގައި އުޅުމަށްފަހު އެނބުރި މާލެ އައިސް ލޯންޗުން ފޭބި ވަގުތު އެމްއެމްއޭ ކައިރިންނެވެ. އާގިލް މަރާލާފައިވަނީ ސިލްސިލާކޮށް އެ ދުވަސްވަރު މާލޭގައި ހިންގި މާރާމާރީ ތަކަކާއި ގުޅިގެން ބަދަލުހިފުމަށް ކަމަށް މީގެ ކުރިން ފުލުހުން ބުނެފައިވެ އެވެ.


ބޮޑެތި ބަލިތަކަށް ފަރުވާ ހޯދާ 28 މީހަކު އިންޑިއާއަށް ފުރުވާލައިފި – Haftha\nSun, 12 July, 2020, 4:44 pm\nބޮޑެތި ބަލިތަކަށް ފަރުވާ ހޯދާ 28 މީހަކު އިންޑިއާއަށް ފުރުވާލައިފި\nރާއްޖެއިން ފަރުވާ ކުރެވެން ނެތް ބޮޑެތި ބަލިތަކަށް ފަރުވާ ހޯދުމަށް 28 ދިވެހިން އިންޑިއާގެ ކޮޗިންއަށް ފުރައިފިއެވެ.\nއިންޑިއާ ސަރުކާރުން ދިން ހާއްސަ ހުއްދައަކާއެކު މި މީހުން ފުރާފައިވަނީ މިރޭ މޯލްޑިވިއަންގް ފްލައިޓެއްގައެވެ. އެ ފްލައިޓުގައި 28 ބަލި މީހުންނާއެކު އެމީހުންގެ އެހީތެރިންނާއި އަދި ބަލިމީހުންގެ ސިއްހީ ކަންކަން ދަތުރުމަތީގައި ބެލެހެއްޓުމަށް ދެ ޑޮކްޓަރުންނާއި ފަސް ނަރުހުން ވެސް ދިޔައެވެ.\nފޮރިން މިނިސްޓްރީން ބުނީ، ކޮވިޑް19 އާ ގުޅިގެން އިންޑިއާގެ ބޯޑަރު ބަންދުކޮށް، ފްލައިޓްތައް ހުއްޓާލާފައިވާއިރު، އެގައުމުން ދިން ހާއްސަ ހުއްދައެއްގެ ދަށުން މި ދިވެހިން މިރޭ އިންޑިއާއަށް ފުރާފައިވާއިރު ރާއްޖެއަކީ އެ ގައުމުން މިފަދަ ހުއްދަ އެއްދޭ ފުރަތަމަ ގައުމު ކަމަށެވެ.\nއާސަންދައިގެ ހަރަދުގައި މިރޭ ފުރި އެންމެން ވެސް ފުރާފައިވަނީ އިންޑިއާގެ ވިސާ ހަމަޖައްސައި އެގައުމުގެ ޕަބްލިކް ހެލްތު ގައިޑްލައިނާ އެއްގޮތަށް ކޮވިޑަށް ޓެސްޓުކޮށް ނެގެޓިވް ނަތީޖާ ލިބިގެންނެވެ. ނަމަވެސް އިންޑިއާއިން ވެސް އެ މީހުން ކޮވިޑަށް ޓެސްޓު ކުރާނެއެވެ. އަދި އެގައުމުގައި 14 ދުވަހުގެ ކަރަންޓީން ފުރިހަމަކޮށް، އެ މުއްދަތު ހަމަވުމުން ވެސް ކޮވިޑަށް ޓެސްޓު ކުރާނެއެވެ.\nއާސަންދަ އިން ބުނީ، އިންޑިއާއަށް ފުރި 28 މީހުންގެ ފަރުވާ ހަމަޖެހިފައިވަނީ އެއިމްސްގައި ކަމަށާއި ކަރަންޓީނުގައި ތިބޭނީ ވެސް އެތަނުގެ އެކޮމޮޑޭޝަން ބުލޮކެއްގައި ކަމަށެވެ. އަދި ކަރަންޓީނުގެ މުއްދަތުގައި ވެސް އެމީހުންގެ ފަރުވާކުރިއަށް ގެންދެވޭނެ ކަމަށް އެކުންފުނިން ބުނެއެވެ.\nއޭގެ އިތުރުން އިންޑިއާގެ ފްލައިޓް ލޭންޑްކުރާ ގަޑިއަށް ފަސިންޖަރުން ބަލާ އެއިމްސްގެ ފަރާތުން ހަތަރު ކާރާއި ފަސް އެމްބިއުލާންސާއި ހަތަރު ޓްރެވެލް ބަސް އަދި 21 ޕެރަމެޑިކުންނާއި ހޮސްޕިޓަލްގެ ތިން މެޑިކަލް ކޯޑިނޭޓަރުން ދާނެ ކަމަށާއި ހޮސްޕިޓަލަށް ބަލި މީހުން ފޯރާއިރު އިނީޝިއަލް އެސެސްމަންޓް ހެދުމަށް 30 ޑޮކްޓަރުން ސްޓޭންޑްބައިގައި ތިބޭނެ ކަމަށް ވެސް އާސަންދައިން ބުނެއެވެ.\nފާހަގަ: ރާއްޖެ - އިންޑިއާ, ކޮވިޑް-19, އާސަންދަ, މޯލްޑިވިއަން, ފޮރިން މިނިސްޓްރީ


SunOnline: Valverde fahathugai Barcelona ge board dhemionaane: Abidal\nވަލްވާޑޭގެ ފަހަތުގައި ބާސެލޯނާގެ ބޯޑު ދެމިއޮންނާނެ: އަބިޑާލް\nޢަބްދުﷲ އައިމަން 18 Nov 2019, 10:08\nބާސެލޯނާގެ ކޯޗު އާނެސްޓޯ ވަލްވާޑޭ --- ފޮޓޯ// ސްޓީފެން ކްރީކް\nބާސެލޯނާގެ ކޯޗު އާނެސްޓޯ ވަލްވާޑޭގެ ފަހަތުގައި ކުލަބުގެ ބެކް ސްޓާފުންނާއި ބޯޑު އަބަދުވެސް ދެމިއޮންނާނެ ކަމަށް އެ ކުލަބުގެ ސްޕޯޓިންގް ޑިރެކްޓަރު އެރިކް އަބިޑާލް ބުނެފި އެވެ.\nފަހުގެ ތާރީހުތަކުގައި ބާސެލޯނާއިން ދުނިޔޭގެ އެންމެ ބޮޑެތި ޕްލެޓްފޯމުތަކުގައި މޮޅު ކުޅުމެއް ދައްކާ ހޯދި ބޮޑެތި ކާމިޔާބީތަކަށްފަހު އެ ކުލަަބުގެ ސަޕޯޓަރުންގެ އުންމީދުތައް ހުރީ ވަރަށް ވެސް މަތީގަ އެވެ. އެހެން ކަމުން ކުލަބުގެ ހާލަތު ގޯސްވާ ކޮންމެ ފަހަރެއްގައި ވެސް ޓީމުގެ ކޯޗު ނުވަތަ ބައެއް ކުޅުންތެރިންނަށް ފާޑުކިޔާ ހެދުމަކީ ކުލަބާއި ކުލަބުގެ ބޭރުގެ ސަޕޯޓަރުންގެ ފަރާތުންވެސް އާއްމު ކަމެކެވެ.\nއެގޮތުން މިފަހަކަށް އައިސް ބާސެލޯނާ ނެރެމުން އަންނަ ނަތީޖާތަކާ އެކު ގިނަ ސަޕޯޓަރުންގެ ނުރުހުން އަންނަނީ ފާޅު ކުރަމުންނެވެ. އެޔާ އެކު އެންމެ ބޮޑު ޕްރެޝަރެއް ކުރިމަތިވެފައި ވަނީ ބާސެލޯނާގެ ކޯޗު ވަލްވާޑޭ އަށެވެ. އޭނާގެ ކޯޗުކަމުގައި ދެ ސީޒަނުގައި ވެސް ސްޕެނިޝް ލީގު ތަށި ހޯދި ނަމަވެސް ދެ އަހަރު ވެސް ޗެމްޕިއަންސް ލީގުގައި ވަނީ ލަދުވެތި ގޮތަކަށް ކަޓައިފަ އެވެ. އަދި ބާސެލޯނާއިން އެންމެ ފަހުން ކުޅުނު ދެ މެޗެއްގެ ނަތީޖާ ވެސް އެކަހަލަ ގޮތަކަށް އައުމުން ގިނަ ބަޔަކު އަންނަނީ އޭނާގެ އިސްތިއުފާއަށް ގޮވާލަމުންނެވެ.\nނަމަވެސް އެކި ކަންކަމާ ޕްރެޝަރު ބޮޑުވެފައިވާ ވަލްވާޑޭގެ ފަހަތުގައި ބާސެލޯނާގެ ބޯޑު ދެމިއޮންނާނެ ކަމުގެ ޔަގީންކަން އެކުލަބުން ވަނީ ދީފަ އެވެ.\n"ވަލްވާޑޭއާ ބެހޭ ގޮތުން އަބަދުވެސް ކޮންމެވެސް ބަހުސެއް އޮންނާނެ،" ބާސެލޯނާގެ ސްޕޯޓިންގް ޑިރެކްޓަރުގެ މަގާމުގައި ހުރި އަބިޑާލް ބުނެފައިވެއެވެ.\nދެހާސް ހަތް ވަނަ އަހަރު ބާސެލޯނާއާއި ގުޅުމަށް ފަހު، އަބިޑާލް އެ ކްލަބާއެކު ހަ ސީޒަން ހޭދަކުރި އެވެ. ބާސެލޯނާ އަށް 193 މެޗު ކުޅުނު އަބިޑާލް ވަނީ އެ ކްލަބާއެކު 2009 ވަނަ އަހަރާއި 2011 ވަނަ އަހަރު ޗެމްޕިއަންސް ލީގު ކާމިޔާބުކޮށްފަ އެވެ. އަދި ހަތަރު ފަހަރު ސްޕެއިން ލީގުގެ ޗެމްޕިއަންކަން ހޯދައިފަ އެވެ. ކުޅުން ހުއްޓާލުމަށްފަހު ވެސް އޭނާ އަންނަނީ ބާސެލޯނާގެ ބޯޑަށް ހިދުމަތް ކުރުމުގައި ދެމިހުންނަމުންނެވެ.\n"މީގެ ދެ އަހަރު ކުރިން ރޯމުގައި ދިމާވި ގޮތަށް ވޭތުވެ ދިޔަ ސީޒަނުގައި ލިވަޕޫލް އަތުން ވެސް ބަލިވީ. ސީޒަނުގެ އެންމެ މެޗަކާ ހެދި ކޯޗުގެ އިތުބާރު ނެތް ކަމަކަށް ދެކިގެން ނުވާނެ. ބައެއް ފަހަރު ޖެހޭނެ އެއީ ކޯޗުގެ މައްސަލައެއްތޯ ނޫނީ އެހެން ކަމެއް ދިމާވެގެން ހިނގި ކަމެއްތޯ ބަލަން ވެސް،" އަބިޑާލް ބުންޏެވެ.\nއޭނާ ބުނީ، ބައެއް ކުލަބުތަކަކީ ދެ ދުވަހުން ދެ ދުވަހުން ކޯޗު ބަދަލު ކުރާ ކުލަބުތަކެއް ކަމަށެވެ. އެހެން ނަމަވެސް ބާސެލޯނާއަކީ އެފަދަ ކުލަބެއް ނޫނަ ކަމަށާއި ވަލްވާޑޭ މަގާމުގައި ހުންނަން ބޭނުންވާ ހިނދަކު ފަހަތުގައި ބޯޑު ވެސް ފުރިހަމަ އެއްބާރުލުމާ އެކު ދެމިއޮންނާނެ ކަމަށެވެ.


NEC aa eku 5G network kuriah gendhanee - Hali News\nޖަޕާނުގެ އެންއީސީ ކުންފުންޏާ އެކު 5ޖީ ނެޓްވަރކް ކުރިއަށް ގެންދިއުމަށް އެއްބަސްވެއްޖެ\nޗައިނާގެ ވާވޭ ކުންފުނި ފައްސާލުމަށްފަހު އިނގިރޭސިވިލާތުން ޖަޕާނުގެ އެންއީސީ ކުންފުންޏާ އެކު 5ޖީ ނެޓްވަރކް ކުރިއަށް ގެންދިއުމަށް އެއްބަސްވެއްޖެއެވެ. ވާވޭ ގެ 5ޖީ އިނގިރޭސިވިލާތުން ފައްސާލާފައިވަނީ ގައުމީ ސަލާމަތީ ސަބަބުތަކަށްޓަކައެވެ.\nއިނގިރޭސިވިލާތުގެ މި ނިންމުން އައިސްފައިވަނީ އޮކްޓޯބަރު މަހު އިނގިރޭސިވިލާތާއި ޖަޕާނާއި ދެމެދު ސޮއިކޮށްފައިވާ އިގްތިސާދާއި ވިޔަފާރީގެ އެއްބަސްވުމުގެ އަލީގައެވެ.\nމީގެ އިތުރުން އަލަށް، ދެ ގައުމުގެ ދެމެދު އަސްކަރީ ގުޅުންވެސް އައު ގޮތަކަށް ދަނީ ވަރުގަދަ ވަމުންނެވެ. ޖަޕާންގެ ވައިގެ ސިފައިން ވަނީ އިނގިރޭސިންނާއެކު އިނގިރޭސިވިލާތުގައި ތަމްރީންތައް ހަދާފައެވެ. އަދި އިނގިރޭސިން ވެސް ވަނީ ޖަޕާންގެ ހޮންޝޫ ޖަޒީރާގެ މިސާވާ ބޭސްގައި އަސްކަރީ ތަމްރީންތައް ގުޅިގެން ބާއްވާފައެވެ.\nޖަޕާނުގެ އެންމެ ބޮޑު ޓެލެކޮމް ކުންފުނި އެންޓީޓީއާއި އެންއީސީން ގުޅިގެން ވަނީ ލަންޑަންގައި މިދިޔަ އަހަރު އެމީހުންގެ ގްލޯބަލް ހެޑްކުއާޓާޒް ހުޅުވާފައެވެ. މީގެ މަގްސަދަކީވެސް ހުޅަނގުގެ ގައުމުތަކުގައި ވާވޭއަށް ގޮންޖެހުންތައް ކުރިމަތި ކުރުމެވެ.\nއެންޓީޓީން ވަނީ އެންއީސީގެ 4.8 އިންސައްތަ ހިއްސާ، 604 މިލިއަން ޑޮލަރަށް ގަނެފައެވެ.


Mahumoodhuge janaazaa baahvaifi\nމަރާލާފައި އޮއްވާ އިއްޔެ ފެނުނު އދ. ދަނގެތީ މޮނަލާޒް، މަހްމޫދު އަބޫބަކުރުގެ ޖަނާޒާ ބާއްވައިފި އެވެ.\nމަހްމޫދުގެ ޖަނާޒާ ކުރިއަށް ގެންގޮސްފައިވަނީ މިއަދު އަސުރު ނަމާދަށް ފަހު އެވެ. މަހުމޫދުގެ ހަށިގަނޑު ވަޅުލުމުގެ ކުރީން ވަނީ މޫނު ދެއްކުން ކުރިއަށް ގެންގޮސްފައެވެ.\nމަހުމޫދުގެ ހަށިގަނޑު މިއަދު ހެނދުނު ވަނީ މާލެ ގެނެސްފައެވެ. އެއީ ތަހުގީގަށް ބޭނުންވާ ތަހުލީލުތަކެއް ކުރުމަށް ސާމްޕަލް ނެގުމަށެވެ. އަދި ހަށިގަނޑު ވަގުތުން ވަނީ ރަށަށް ފޮނުވާފައެވެ. އެކަން އެ ގޮތަށް ކޮށްފައިވަނީ އާއިލާއިން އެކަމަށް އެދޭތީއެވެ.\nމަހުމޫދުގެ ހަށިގަނޑު މާލެ ގެންނަން މަސައްކަތް ފެށުމުން އާއިލާއިން ފުރަތަމަ އެކަމަށް އިންކާރު ކުރީ މަހުމޫދުގެ ހަށިގަނޑު ވަޅުނުލެވި ގިނަ އިރުތަކެއް ފާއިތުވެދާތީ އެވެ.\n"މިހާރުވެސް އަޅުގަނޑުމެންނަށް ލަސްވެއްޖެ. މިއީ ކެތްކުރަން ދަތި ހިތާމައެއް ނަމަވެސް އަޅުގަނޑުމެންގެ މައްޗަށް އޮތީ ހަށިގަނޑު ވީހާވެސް އަވަހަށް ވަޅުލުން. ފުލުހުންގެ ތަހުގީގަށް އެއްބާރުލުން ދިނުމަށް ހަށިގަނޑު މާލެ ފޮނުވާން އެއްބަސްވީވެސް،" މާލޭގައި ހުރި އެ އާއިލާގެ މެންބަރަކު ބުންޏެވެ.\nފުލުހުން ބުނީ މަހްމޫދުގެ މަރާ ގުޅިގެން އެއްވެސް މީހަކު ހައްޔަރު ކޮށްފައިނުވާ ކަމަށެވެ.\nމަހްމޫދުގެ މަރާ ގުޅިގެން ތިން މީހަކު ފުލުހުންގެ ހިމާޔަތުގައި އެބަ ތިއްބެވެ. އޭގެ ތެރެއިން ދެ މީހަކީ އެ މަރުގެ ފަހަތުގައިވާ މީހުން ކަމަަށް ދަނގެތީ މީހުން ދެކެއެވެ. ދެން ހުރީ އެ ދެ މީހުންނާއެކު އުޅޭ އަންހެނެކެވެ.\nއެ ތިން މީހުން ދަނގެތީ ޕޮލިސް ޝްޓޭޝަންގައި ބޭތިއްބުމަށް ފަހު މިހާރު ވަނީ މަހިބަދޫއަށް ގެންގޮސްފައެވެ. އެކަމާ ގުޅޭގޮތުން ފުލުހުން ވާހަކައެއް ނުދެއްކިއެވެ.\nރަހުމުކުޑަ ހަމަލާތަކެއްދީ މަހުމޫދު އަބޫބަކުރު މަރާލާ ގޯންޏެއްގެ ތެރެއަށްލާ އޭނާގެ މާމަގެ ގެ، މަންޒަރު ގޭގެ ވަޅުތެރެއަށް އެއްލާލާފައިވަނިކޮށް ފެނިފައިވަނީ އިއްޔެ ހަވީރުވާން އުޅެނިކޮށެވެ. އެ ހާދިސާއާ ގުޅިގެން ރަށުގައި ވަނީ ބޮޑު ނުތަނަވަސް ކަމެއް އުފެދިފައެވެ.